Garunuge bodu transfer gai Messi PSG ah: Neymar ge dhauraai "behind the scene" ge baeh vaahaka - One Online\nގަރުނުގެ ބޮޑު ޓްރާންސްފާގައި މެސީ ޕީއެސްޖީއަށް: ނޭމާގެ ދައުރާއި "ބިހައިންޑްދަ ސީން"ގެ ބައެއް ވާހަކަ\nހަފުތާއެއްގެ ތެރޭގައި ހާލަތު ބަދަލުވެ، ދުނިޔޭގެ ފުޓުބޯޅަ ތާރީހުގައި ހިނގި އެންމެ 'ސަޕްރައިޒިން' ޓްރާންސްފާ ހިނގައިފިއެވެ. ތާރީހު ދުށް އެންމެ ކުޅަދާނަ ކުޅުންތެރިޔާ ލިއޮނަލް މެސީ، އޭނާގެ ޒަމާންވީ ބާސެލޯނާއަށް އަލްވަދާއު ކިޔައިފިއެވެ. އަދިވެސް ގަބޫލުކުރަން އުނދަގުލެވެ. އެކަމަކު ހުވަފެނެއްވެސް ނޫން މެއެވެ. އެކަން ހިނގައިފިއެވެ. މިހާރު މެސީއަކީ ޕީއެސްޖީގެ 30 ނަންބަރު ޖާޒީގެ ކުޅުންތެރިޔާއެވެ. އެކަން ރަސްމީކޮށް އިއުލާނުކޮށް، ޕީއެސްޖީން ތާރީހީ "އެލީޓް" ސްކޮޑެއް ބިނާކޮށްފިއެވެ. މުޅި ދުނިޔެ ޖެހިލުން ވާނެ ޓީމަކަށް ޕީއެސްޖީ ވެއްޖެއެވެ. ކިލިއަން އެމްބާޕޭ އާއި ނޭމާގެ އިތުރުން މާކޯ ވެރާޓީ އާއި ސާޖިއޯ ރޯމަސް އަދި ޖިއާން ލުއީޖީ ޑޮނަރޫމާ އާއި އެންހޭލް ޑިމަރިއާގެ ނަންވެސް ފާހަގަވެއެވެ. ތަރިއަކަށްފަހު ތަރިއެކެވެ.\nޗެމްޕިއަންސް ލީގެއްގެ އަމާޒުގައި ޕީއެސްޖީން ބިނާކުރަމުން އަންނަ ޓީމަށް މެސީ އިތުރުވެގެން ދިޔަ ގޮތަށް ތަފުސީލީ ނަޒަރެއް ހިންގައިލުން މުހިއްމެވެ. އެއީ ޔަގީނުންވެސް ތާރީހީ ޓްރާންސްފާއެކެވެ. މެސީގެ އަލްވަދާއަށް ބާސާގެ ސަޕޯޓަރުން ރުއި ރުއިމުންނާއި، ޕީއެސްޖީގެ ސަޕޯޓަރުން އެއާޕޯޓަށް އެއްވެ ކުރި އިންތިޒާރުން އެކަން ސިފަވިއެވެ. އަސަރާއި "ޑްރާމާ"އެވެ. އެއް ބަޔަކަށް މާޔޫސްކަމެވެ. އަނެއް ބަޔަކަށް އުފަލުން ކޮޅެއް ނެތެވެ. މެސީ އަތް ހިއްލާލައި، ޕެރިސްގައި ފުރަތަމަ ފަހަރަށް ސަޕޯޓަރުންނަށް މައްލަވަ ކޮށްލި ވަގުތުވެސް ހީވީ އެއާޕޯޓު ކައިރި ކެކި އަރައިގަތް ހެނެވެ. އެ މަންޒަރުތައް ވެގެންދިޔައީ ފުޓުބޯޅައިގެވެސް ތާރީހީ މަންޒަރަކަށެވެ.\nމެސީ ޕެރިސްގައި —-\nބާސާއިން އުންމީދާއެކު ތިއްބައި "ޓައިމް ބޮމެއް"، ޕީއެސްޖީން ވަގުތުން ފައިދާ ނެގި\nމެސީ ވަދާއީ ޕްރެސްގައި ---\nބާސާގައި 21 އަހަރު ހޭދަކުރި މެސީގެ މުޅި ފުޓުބޯޅަ ހަޔާތް ބިނާވެފައި އޮތީ އެންމެ ކްލަބަކަށެވެ. ބާސާއަކީ މެސީއަށް ހަމައެކަނި ފުޓުބޯޅަ ކްލަބެއް ނޫންވެސް މެއެވެ. އެއީ އޭނާއާއި ހިތާއި ހިތުން ގުޅުފައިވާ "ހޯމް"އެވެ. މެސީއަށް ސްޕެއިން އާއި ބާސާ، ކަޓަލޫނިޔާ، ދޫކޮށްލުން ވެގެންދާނީ އުނދަގޫ ނިންމުމަކަށެވެ. އާއިލާގެ ވިސްނުމުގައިވެސް ސްޕެއިން ދޫކޮށްލުމެއް ނެތްކަން މެސީ ކުރިން ދެއްކި ވާހަކަތަކުންވެސް ސާފުވެފައިވެއެވެ.\nހާއްސަކޮށް މިދިޔަ ސީޒަނަށްފަހު މެސީ ދެއްކި ވާހަކަތައް ހަނދާން އާކޮށްލުމުން އެކަން ސާފެވެ. އެހެންކަމުން ކުއްލި ނިންމުމެއްގައި އަންހެނުންނާއި ތިން ދަރީން ގޮވައިގެން ފްރާންސަށް ދިއުމަކީ މެސީ އެދޭނެ އެދުން ނޫންކަމަށް އޭނާ ވެސް ވަނީ ބުނެފައެވެ. ކޮންމެއަކަސް، މެސީވެސް ހުރީ ދާކަށް ނޫނެވެ. ބާސާއިން ނިންމާފައި އޮތީ މެސީ ދޫކޮށްލާކަށެއްވެސް ނޫނެވެ. މެސީ ބާސާ ދޫކޮށްލާނެކަން އިއުލާން ކުރުމުގެ ތިން ހަފުތާ ކުރީންވެސް ހުރިހާ ކަމެއްގައި ދެ ފަރާތުން އޮތީ އެއްބަސްވެފައެވެ.\nއެގްރީމަންޓްގެ ހުރިހާ ކަމަކަށް އެއްބަސް ވެ، މެސީއާއި ބާސާއިން މިދިޔަ ހުކުރު ދުވަހު ސޮއިކުރަން ތައްޔާރުވި ހިސާބުން ލިބުނީ ކެއްސެކެވެ. މެސީގެ ކޮންޓްރެކްޓް އާކުރުމުގެ މަސައްކަތް ބާސާއިން ކުރި ނަމަވެސް އެކަން ވަނީ ނާކާމިޔާބު ވެފައެވެ. ބާސާއިން ރަސްމީކޮށް ބުނެފައި ވަނީ ކުރިއަށް އޮތް ސީޒަންގައި މެސީ އެޓީމުން ނުފެންނާނެ ކަމަށާއި، ލަލީގާގެ ފައިނޭންޝިއަލް ފެއާ ޕްލޭގެ ގަވާއިދުތަކަށް މެސީގެ އާ ކޮންޓްރެކްޓް ނުފެތޭތީ އެއްބަސްވުން އާކުރެވެން ނެތް ކަމަށެވެ. އެތައް ދުވަހެއް ވަންދެން ދިގުލައިގެން ދިޔަ ދަރަންޏަށް ލިބުނު އަދެބެވެ. "މިސްމެނޭޖް" ވެ، ވިއްސިވިހާލިވެފައިވާ ބާސާގެ ފައިނޭންޝިއަލް ސިސްޓަމްގެ ތެރެއިން ލިބުނު އަނިޔާގައި ކްލަބުގެ އެންމެ މުހިއްމު އެސެޓް، ދުނިޔޭގެ ފުޓުބޯޅައިގެ އައިކަން، މެސީ ގެއްލިގެން ދިޔައީއެވެ.\nކޮންމެ ޓްރާންސްފާއެއްގައިވެސް ދަނޑިވަޅު މުހިއްމު ވާނެއެވެ. އެއީ އެޖެންޓުންނާއި ލޯޔަރުންގެވެސް ކުއްލި ނިންމުމަކުން ކުޅުންތެރިޔާ ހިތް ރުއްސަން ބޭނުން ކުރާ ހަތިޔާރެކެވެ. ޕީއެސްޖީން ބަލާން ނުތިބެ، އެންމެ މުހިއްމު ދަނޑިވަޅުގައި ކޮންޓްރެކްޓް ހުށަހެޅިއެވެ. މެސީ ބާސާއާ ވަކި ވެ، ވަދާއީ ޕްރެސްއަށް ދާން އޮތްތާ ގަޑިއިރެއް ކުރީން ޕީއެސްޖީގެ ހުށަހެޅުން ތައްޔާރުކޮށް ހުށަހެޅީ ނޭނގިއެއް ނޫނެވެ. މަޝްހޫރު ނޫސްވެރިޔާ ފަބްރީޒިއޯ ރޮމާނޯ ބުނެފައި ވަނީ ޕީއެސްޖީން މެސީގެ ޓްރާންސްފާގައި އެންމެ މުހިއްމު ކަމަކަށް ބޭނުންކުރީ އެ ދަނޑިވަޅު ކަމަށެވެ. އޭރުން ޕްރެސްގެ ކުރިން ޕީއެސްޖީގެ ވަރުގަދަ ހުށަހެޅުން ފެނި، މެސީއަށް ރަނގަޅަށް ވިސްނާލަން ވަގުތުކޮޅެއްވެސް ލިބުނީއެވެ. އެއާއެކު މެސީއަށް ނޫސްވެރީންގެ ފަރާތުން އައި އެ ސުވާލަށް ޕޮޒިޓިވް ޖަވާބެއްވެސް ދޭން ޖެހުނީއެވެ.\nވަދާއީ ޕްރެސްގައި މެސީ ބުނެފައި ވަނީ ޕީއެސްޖީއަކީ އޭނާއަށް "ޕޮސިބިލިޓީ""އެއް ނަމަވެސް، އަދި އެއްވެސް ކްލަބަކަށް އެއްބަސް ވެ، ޓްރާންސްފާ ނުނިމޭ ކަމަށެވެ. އެ ޖަވާބު އޭނާއަށް ޕޮޒިޓިވްކޮށް ދޭން ޖެހުނީ ޕީއެސްޖީން ކޮށްފައިވާ އޮފާއެއްގެ ސަބަބުންނެވެ.\nނޭމާގެ މަސައްކަތް، ނޭމާ މާކުރިން އިއުލާނުވެސް ކުރި\nނޭމާ އާއި މެސީގެ ގުޅުމަކީ ނޭނގޭނެ ވާހަކައެއް ނޫނެވެ. އަދި އެވާހަކައަކީ އިތުރަށް ތަފުސީލު ކޮށްދޭން ޖެހޭނެ ވާހަކައެއްވެސް ނޫނެވެ. ބާސާއަށް ނޭމާ ދިއުމާއެކުވެސް އޭނާގެ "ބެސްޓް ބަޑީ"އެއްގެ ގޮތުގައި ފެނުނީ މެސީއެވެ. ފުޓުބޯޅައިގައިވެސް ދެ ކުޅުންތެރިން ގުޅޭނެކަން ޔަގީނެވެ. ދެކުޅުންތެރިންވެސް ނިސްބަތްވަނީ ދެކުނު އެމެރިކާއަށް ވުމާއި، ހުނަރުގެ ގޮތުން ދުނިޔޭގެ އެންމެ މަތީ ފަންތީގައި ފާހަގަވުމަކީ މެސީ އާއި ނޭމާގެ ގުޅުން އިތުރަށް ވަރުގަދަ ވެގެން ދިޔަ ސަބަބަކަށެވެ.\nހީވެފައިވެސް އޮތް ގޮތުގައި، މެސީ ޕީއެސްޖީއަށް ދިޔުމުގެ އެންމެ ބޮޑު ރޯލެއް ކުޅުނީ ނޭމާއެވެ. އަބަދުހެން ދެ ކުޅުންތެރިން ދިޔައީ ފޯނުން ވާހަކަ ދައްކަމުންނެވެ. މެސީ ޕީއެސްޖީއަށް ދާނެކަން ނޭމާ ވަނީ މާކުރިން އިއުލާނު ކޮށްފައެވެ. އިތުބާރު ހުރި ނޫސްތަކުން ބުނެފައިވާ ގޮތުގައި، މެސީ ޕީއެސްޖީއަށް ދާނެ ކަމުގެ ޔަގީންކަން ނޭމާ ވަނީ ހުކުރު ދުވަހު ޕީއެސްޖީ ކުޅުންތެރިންނާ ހިއްސާ ކޮށްފައެވެ. އެގޮތުން ހުކުރު ދުވަހު އޮތް ތަމުރީނުތަކަށް ގޮސް، ނޭމާ ވަނީ "މެސީ ޕީއެސްޖީއަށް އަންނާނެ" ކަމަށް ބުނެފައެވެ. އެހިސާބުން ހުރިހާ ކުޅުންތެރީންނަށްވެސް މެސީ ޕީއެސްޖީއަށް ސޮއިކުރާނެ ކަމުގެ ޔަގީންކަން ލިބުނު ކަމަށް ނޫސްތަކުން ބުނެފައިވެއެވެ. އަދި ޓީމު ތެރޭގައި ވަރަށް ބޮޑަށް އުފާފާޅުވެސް ކޮށްފައިވެއެވެ.\nމެސީ ޕެރިސްގައި --- ފޮޓޯ/ ޕީއެސްޖީ\nމެސީގެ ޓްރާންސްފާ އެންމެ ފުރަތަމަ ރަސްމީކޮށް އިއުލާނުކުރި މީހަކީވެސް ނޭމާއެވެ. މެސީ ބާސާ އެއާޕޯޓުން ޕެރިސްއަށް ފޭބި ވަގުތަށް ބަލައި، ނޭމާ ވަނީ އޭނާގެ ސޯޝަލް މީޑިއާގައި މެސީ ގުޅުނުކަން އިއުލާނު ކޮށްފައެވެ. އެއީ ޕީއެސްޖީންވެސް އެ ޓްރާންސްފާ ރަސްމީކޮށް އިއުލާނު ކުރުމުގެ ކުރިންނެވެ. ނޭމާ ޕޯސްޓް ކޮށްފައި ވަނީ "ބެކް ޓުގެދާ" މިހެން ޖެހުމަށްފަހުއެވެ. މެސީއަށް އެންމެ ފުރަތަމަ މަރުހަބާ ކިޔާނެ ކުޅުންތެރިޔަކީވެސް ނޭމާކަން ޔަގީނެވެ. މެސީއާއެކު ބާސާގައި ޗެމްޕިއަންސް ލީގުވެސް އުފުލާލި ނޭމާގެ އަމާޒު އަނެއްކާވެސް އެތަށްޓައް ހިފާފައިވާއިރު، ޕީއެސްޖީގެ ފޯވަޑް ލައިނުން ފެންނަނީ އެ ގާބިލުކަމެވެ. މެސީއާއި ނޭމާ، އެމްބާޕޭ ވެގެންދާނީ އެންމެ ތާރީހީ އެއް ޓްރިއޯއަށެވެ. ޕީއެސްޖީ ޔަގީނުންވެސް ބަދަލުވީއެވެ. އެވަރުގެ ތިނެއް މިވަގުތު ދުނިޔޭގެ އެހެން ކްލަބެއްގެ ފޯވަޑްލައިނަކުން ނުފެނެއެވެ.\nޗެމްޕިއަންސް ލީގު ލިބިއްޖެނަމަ ބޮޑު ބޯނަސްއެއް ދޭނެ، މެސީގެ އުންމީދު އެ ތަށްޓަށް\nނޭމާގެ އެއްބަސްވުމެކޭ އެއްގޮތަށް ޕީއެސްޖީން މެސީގެ އެއްބަސްވުމުގައިވެސް ޗެމްޕިއަންސް ލީގު ބޯނަސް ފައިސާއެއް ވަނީ ހިމަނައިފައެވެ. މެސީގެ ވާހަކަތަކުން އެނގިފައިވާ ގޮތުގައިވެސް ޗެމްޕިއަންސް ލީގަކީ އޭނާގެ ވެސް އެންމެ ބޮޑު ޓާގެޓެވެ. ހުރިހާ ތަށްޓެއްގެ އަމާޒުގައި މެސީ ހުރިއިރު، އޭނާގެ ވާހަކަތަކުން ސާފުވަނީ ތަންފުކެއްވެސް ދޫ ނުދޭނެ ކަމެވެ.\nމެސީ ބުނެފައި ވަނީ ޕީއެސްޖީއަކީ ވަރުގަދަ ޓީމެއް އޮތް ކްލަބެއް ކަމަށާއި، ކެރިއަރުގެ ފުރަތަމަ ދުވަހު ހުރި އުންމީދުގައި މިއަދުވެސް ހުންނާނީ ހުރިހާ ތަށްޓެއް ހޯދުމުގެ އަޒުމުގައި ކަމަށެވެ.\n"މިހާރުވެސް މިހުރީ ކެރިއަރުގެ ފުރަތަމަ ދުވަހު ހުރި އަޒުމުގައި. ކްލަބުވެސް އޮތީ އެ އަޒުމުގައި. ކްލަބު ތައްޔާރަށް އޮތީ ހުރިހާ ތަށްޓަކަށް. އެއީ އަހަރެންގެވެސް ޓާގެޓަކީ. ޕީއެސްޖީގައި އޮތީ ވަރުގަދަ ސްކޮޑެއް. އެކަން ކުރެވޭނެ ކަމުގެ އުންމީދުގައި ސީޒަނަށް ނުކުންނާނީ،" މެސީ ބުނެފައިވެއެވެ.\nމެސީއާއެކު ޕީއެސްޖީން މިފަހަރުގެ ޓްރާންސްފާ ސީޒަންގައި ވަނީ ވަރުގަދަ އިތުރު ކުޅުންތެރިންތަކެއް ޓީމަށް ގެންގޮސްފައެވެ. އޭގެ ތެރޭގައި އިޓަލީގެ ގޯލްކީޕަރު ޖިއާންލުއީޖީ ޑޮނަރޫމާ އާއި ރެއާލް މެޑްރިޑްގެ ލެޖެންޑަރީ ޑިފެންޑަރު ސާޖިއޯ ރާމޯސް އަދި އިންޓާގައި ވިދާލި ލެފްޓް ބެކް އަޝްރަފް ހަކީމީއާއި ތަޖުރިބާކާރު މިޑްފީލްޑަރު ޖީނީ ވައިނާލްޑަމް ހިމެނެއެވެ. ޕީއެސްޖީގެ މައިގަނޑު ޓާގެޓަކީ ކްލަބުގެ ތާރީހުގައި ފުރަތަމަ ފަހަރަށް ޗެމްޕިއަންސް ލީގެއް ހޯދުން ކަމަށްވާއިރު، އެކަން ކުރުމަށް ވަރުގަދަ ސްކޮޑެއް މިހާރު އެބައޮތެވެ.\n"އަހަރެންގެ އުއްމީދަކީ އަދި ހުވަފެނަކީ އަދި އެއް ފަަހަރު ޗެމްޕިއަންސް ލީގެއް ކާމިޔާބު ކުރުން. އަހަރެން ދެކޭ ގޮތުގައި އަހަރެން މި ހުރީ އެކަން ކުރަން އެންމެ ރަނގަޅު ޓީމުގައި. މި ޓީމުގެ ފެންވަރަށް ބަލާއިރު އެއީ ނުކުރެވޭނެ ކަމެއް ނޫން. އަހަރެން މި ހުރީ އެ ކާމިޔާބީ ހޯދަން ތައްޔާރަށް،" މެސީ ތައާރަފު ކުރުމަށް ބޭއްވި ޕްރެސްގައި އޭނާ ބުންޏެވެ.\nމެސީ ޕީއެސްޖީ ތަމްރީނުތަކުގައި --- ފޮޓޯ/ ޕީއެސްޖީ\nމެސީ ވަނީ ޕީއެސްޖީއާއެކު ތަމްރީނުތައްވެސް ފަށާފައެވެ. މެސީގެ ފެނިލުމަށް ކުރެވޭ އިންތިޒާރު ބޮޑެވެ. ދުނިޔޭގެ ތާރީހު ދުށް އެންމެ މޮޅު އެއް ކުޅުންތެރިޔާގެ ޕީއެސްޖީގައި ދައްކާ ހުނަރު ދެކިލަން ފުޓުބޯއިގެ އެތައް މިލިއަން ސަޕޯޓަރުންނެއް ދިނީ ކެތްމަދުވެފައެވެ. މެސީ ހުރި ހޮޓަލުގެ ކައިރީގައި ޕީއެސްޖީ ސަޕޯޓަރުން އަންނަނީ އަދިވެސް އުފާފާޅުކުރަމުންނެވެ. ޕީއެސްޖީގެ ރަސްމީ ފިހާރަތަކުން މެސީގެ ޖާޒީތައް އަތުފަތު ނުޖެހި ވިކެމުންދަނީއެވެ. މެސީގެ ވާހަކަތައް އަދިވެސް ހުއްޓުމެއް ނެތެވެ. ޔަގީނެވެ: މެސީ ޕީއެސްޖީއަށް ދިއުމަކީ ދުނިޔޭގެ ތާރީހުގައިވެސް ފެނުނު އެންމެ ވަރުގަދަ ޓްރާންސްފާއެވެ. އެއީ ފުޓުބޯޅައިގެ އެންމެ އަގުހުރި ވަގުތެވެ.\nގުޅޭ ޓެގު ޕީއެސްޖީ ބާސެލޯނާ ލިއޮނެލް މެސީ ޓްރާންސްފާ މާކެޓް


vnews - Inter School TT Championship kaamiyaabu kamaaeku nimmaalaifi\nއިންޓަރ ސްކޫލް ޓޭބަލް ޓެނިސް ޗެމްޕިއަންޝިޕް ކާމިޔާބު ކަމާއެކު ނިންމާލައިފި\nއިންޓަރ ސްކޫލް ޓޭބަލް ޓެނިސް ޗެމްޕިއަންޝިޕް ނިންމާލި ރަސްމިއްޔާތުގެ ތެރެއިން ---\n9 ވަނަ މައިލޯ އިންޓަރ ސްކޫލް ޓޭބަލް ޓެނިސް ޗެމްޕިއަންޝިޕް ކާމިޔާބުކަމާއެކު ރޭ ނިންމާލައިފިއެވެ.\nމިފަހަރުގެ މުބާރާތުގައި ޖުމްލަ9ސްކޫލަކުން ވަނީ ބައިވެރިވެފައެވެ. އޭގެ ތެރޭގައި އަތޮޅުތެރެއަށް ނިސްބަތްވާ ސްކޫލެއްވެސް ހިމެނެއެވެ. އެއީ ތ. އަތޮޅު ތަޢުލީމީ މަރުކަޒެވެ. މިއަހަރުގެ މުބާރާތުގައި އަލަށް ވާދަކޮށް ތ. އަތޮޅު ތަޢުލީމީ މަރުކަޒުން ވަނީ ބޮޑު ކާމިޔާބީއެއް ހޯދާފައެވެ. މުބާރާތުގައި ތ. އަތޮޅު ތަޢުލީމީ މަރުކަޒު ވަނީ އެޓީމު ބައިވެރިވި ދެ އުމުރުފުރާއިންވެސް ޗެމްޕިއަންކަން ހޯދާފައެވެ. އެއީ 16 އަހަރުން ދަށާއި 18 އަހަރުން ދަށުގެ ފިރިހެން ބައިން،، މީގެ އިތުރުން އެ ސްކޫލުގެ ދަރިވަރުންވަނީ މި ދެ އުމުރުފުރާގެ ފިރިހެން ސިންގަލްސް ޗެމްޕިއަންކަންވެސް ހޯދާފައެވެ.\nމީގެ އިތުރުން މި މުބާރާތުގައި 12 އަހަރުން ދަށާއި 14 އަހަރުން ދަށާއި 16 އަހަރުން ދަށާއި 18 އަހަރުން ދަށުގެ އުމުރުފުރާގައި އަންހެން އަދި ފިރިހެން ކުޅުންތެރިން ވާދަކުރިއެވެ. 12 އަހަރުން ދަށުގެ ފިރިހެން ޓީމު އިވެންޓުގެ ޗެމްޕިއަންކަން ހޯދީ ބިލަބޮންގ ހައި އިންޓަނޭޝަނަލް ސްކޫލެވެ. 16 އަހަރުން ދަށުގެ އަންހެން ޓީމު އިވެންޓުގެ ޗެމްޕިއަންކަން ހޯދީ އަމީނިއްޔާ ސްކޫލެވެ.\nސިންގަލްސް އިވެންޓުތަކަށް ބަލާއިރު 18 އަހަރުން ދަށުގެ އަންހެން ސިންގަލްސް ޗެމްޕިއަންކަން އަމީނިއްޔާ ސްކޫލުގެ ލައިސާ ފަތުހުﷲ ހޯދިއިރު، 16 އަހަރުން ދަށާއި 14 އަހަރުން ދަށުގެ އަންހެން ސިންގަލްސް ޗެމްޕިއަންކަން ހޯދީ އިސްކަންދަރު ސްކޫލުގެ އައިޝަތު ރަފާ ނާޒިމެވެ. 12 އަހަރުން ދަށާއި 14 އަހަރުން ދަށުގެ ފިރިހެންބައިން ޗެމްޕިއަންކަން ހޯދީ ބިލަބޮންގެ އަޙްޔާ އަހުމަދު ޚާލިދެވެ. ސިންގަލްސް އިވެންޓުގެ 18 އަހަރުން ދަށުގެ ފިރިހެން ބައިގެ ޗެންޕިއަންކަން ހޯދީ އަނޫފް އަހުމަދެވެ. އަދި 12 އަހަރުން ދަށުގެ އަންހެން ކުދިންގެ ބައިން ޗެންޕިއަންކަން ހޯދީ ބިލަބޮންގެ ޒަރާ ހަސަން ލަތީފެވެ.\nވީސްޕޯޓްސް އަށް މައުލޫމާތުދެއްވަމުން ޓޭބަލް ޓެނިސް އެސޯސިއޭޝަނުގެ ރައީސް އަލީ ރަޝީދު ވިދާޅުވީ ތ. އަތޮޅު ތަޢުލީމީ މަރުކަޒުގެ ކުދިން ހޯދީ ވަރަށް ފުރިހަމަ ކާމިޔާބީއެއް ކަމަށެވެ. އެކި އުމުރުފުރާތަކުން އެކުދިން ޗެމްޕިއަންކަން ހޯދީ މާލޭގެ ވައިޑީޕީގެ ކުދިން ބަލިކުރުމަށްފަހު ކަމަށްވެސް އަލީ ރަޝީދު ވިދާޅުވިއެވެ.\nމިފަހަރުގެ މުބާރާތް ކުރިއަށްދިޔައީ ޒުވާނުންގެ މަރުކަޒުގެ އެތެރޭ ކޯޓުގައެވެ.


98 Kilo Drug Massala: Dhookolli Meehaku Shareeaiy Nimendhen Bandhu Kuran Amurukohfi - Vaguthu\nބޭރުން އައްޑު އަތޮޅަށް އެތެރެ ކުރަން އުޅެނިކޮށް އަތުލައިގަތް 98 ކިލޯގެ މަސްތުވާތަކެތީގެ މައްސަލާގައި ކުރިން ހައްޔަރުގައި ހުރި މީހަކު ދޫކޮށްލާފައިވަނިކޮށް ޝަރީއަތް ނިމެންދެން ޖަލުގައި އޭނާ ބަންދުގައި ކުރަން ހައި ކޯޓުން އަމުރުކޮށްފިއެވެ.\nބޭރުގެ ބަޔަކާ ގުޅިގެން މި މަހު ކުރީކޮޅު ކަނޑުމަގުން އައްޑުއަށް އެތެރެކުރަނިކޮށް އަތުލައިގަތް މި މަސްތުވާތަކެތީގެ މައްސަލާގައި 16 މީހަކު ފުލިހުން ހައްޔަރު ކުރިއެވެ. އޭގެ ތެރެއިން ފަސް މީހަކު ޝަރީއަތް ނިމެންދެން ބަންދު ކުރަން ސ. ހިތަދޫ މެޖިސްޓްރޭޓް ކޯޓުން އަމުރުކުރިއެވެ. ބާކީ އަށް މީހަކު ކޯޓުން ދޫކޮށްލިއެވެ.\nއެއިން އެކަކުގެ މައްސަލަ ދައުލަތުން ހައި ކޯޓުގައި އިސްތިއުނާފް ކުރުމުން، ހައި ކޯޓުން މިއަދު ނެރުނު ހުކުމުގައި ވަނީ އޭނާ ދޫކޮށްލީ ހެކި ނެތިގެން ކަމަށް ދަށު ކޯޓުގައި ބުންޏަސް އޭގެ ކުރިން ދެ ފަރަތެއްގެ މަތިން ބަންދުގެ މުއްދަތު އެ ކޯޓުން އިތުރު ކުރީ އެކަށީގެންވާ ހެކި ހުރި ކަމަށް ނިންމުމަށް ފަހު ކަން ކޯޓު އަމުރުތަކުން އެނގޭ ކަމަށެވެ.\nމި މަރުހަލާގައި ކުށް ސާބިތުވާ ވަރަށް ހެކި ހުރިތޯ ބަލަން ނުޖެހޭ ކަމަށާއި ބަލަން ޖެހޭނީ ތުހުމަތެއް އުފެދޭ މިންވަރު ހެކި ހުރިތޯ ނުވަތަ ނޫންތޯ ކަމަށް އެ ހުކުމުގައެވެ. އަދި އޭނާ ދޫކޮށްލާފައި ބެހެއްޓުމަކީ މުޖުތަމައުގެ ސަލާމަތަށް ނުރައްކަލެއް ކުރިމަތިވާނެ ކަމަށް ވެސް ބެލެވޭ ކަމަށް އެ ހުކުމުގައިވެއެވެ.\nހައި ކޯޓުގައި މި މައްސަލަ ބެއްލެވީ ތިން ފަނޑިޔާރުންގެ ބެންޗަކުންނެވެ. ރިޔާސަތުގައި އިންނެވީ ފަނޑިޔާރު އަލީ ސަމީރެވެ. ދެން ތިއްބެވީ ފަނޑިޔާރު މުހައްމަދު ނިޔާޒް އަދި ފަނޑިޔާރު ހާތިފް ހިލްމީއެވެ.


ރ.މަޑުއްވަރީ މީހަކު ދަންޖެހިފައި ހުއްޓާ ފެނިއްޖެ – Ungoofaaru\nބަނޑޭރިގަނޑު/ޚަބަރު/ރ.މަޑުއްވަރީ މީހަކު ދަންޖެހިފައި ހުއްޓާ ފެނިއްޖެ\nމުނާޒު މުޙައްމަދު 8 އޭޕްރިލް 2019\n0 2,555 މިނެޓެއް ނުވަނިސް ކިޔާލެވޭ\nރ.މަޑުއްވަރީގައި މީހަކު ދަންޖެހިގައި ހުއްޓާ ފެނިއްޖެއެވެ. ދަންޖެހިފައި ހުއްޓާ ފެނުނީ ހުސެއިން ނާއިފް ކިޔާ އުމުރުން 28 އަހަރުގެ މީހެއް ކަމަށް އުނގޫފާރު.ކޮމް އަށް މަޢުލޫމާތު ލިބެއެވެ. އޭނާ ދަންޖެހިފައި ހުއްޓާ ފެނުނީ މިރޭގެ 8:30 ހާއިރުއެވެ.\nނާއިފް ދަންޖެހިފައި ވަނީ ދިރިއުޅޭ ގޭގެ ކޮޓަރިތެރޭގައި ފަންކާގައި ބެޑްސީޓެއް އައްސައިގެންނެވެ. މަޢުލޫމާތު ލިބޭ ގޮތުގައި އެ ގޭ ތެރޭގައި މިހާރު ފުލުހުން އަންނަނީ ހަރަކާތްތެރި ވަމުންނެވެ. މިކަމާ ގުޅޭ ގޮތުން ފުލުހުންގެ ބަހެއް އަދި ނުލިބެއެވެ. އެރަށުން މަޢުލޫމާތު ދިން މީހަކު ބުނި ގޮތުގައި ނާއިފް ފެނުނު އިރު ވަނީ މަރުވެފައި ކަމަށާއި ދަންޖެހުނުތާ 1 ގަޑި އިރު ވަރު ވެދާނޭ ކަމަށެވެ.\nމަޑުއްވަރީ ކައުންސިލުން މަޢުލޫމާތު ދިން ގޮތުގައި ދަންޖެހިފައިވާ ހަބަރު ލިބުމުން މަޑުއްވަރީ ސިއްޙީ މަރުކަޒުގައި ހުންނަވާ ޑޮކްޓަރު މެދުވެރިކޮށް ހަށިގަނޑު ބެލި ބެލުމުން އޭނާ މަރުވެފައިވާ ކަންކަށަވަރުވެފައި ކަމަށެެވެ. ކައުންސިލުން އިތުރަށް މަޢުލޫމާތު ގޮތުގައި އުނގޫފާރުން ފުލުހުންގެ ފޮރެންސިކް ޓީމެއް މިހާރު ވަނީ މަޑުއްވަރިއަށް ގޮސްފައެވެ.


ކޯވިޑް-19 : އިއްޔެ އެކަނިވެސް 571 މީހަކު އަނބުރާ ޤައުމަށް ފުރުވާލައިފި ކޯވިޑް-19 : އިއްޔެ އެކަނިވެސް 571 މީހަކު އަނބުރާ ޤައުމަށް ފުރުވާލައިފި\nކޯވިޑް-19 : އިއްޔެ އެކަނިވެސް 571 މީހަކު އަނބުރާ ޤައުމަށް ފުރުވާލައިފި\nބިދޭސީންތަކެއް އިމިގްރޭޝަން ކްލިއަރެންސް ހޯދަނީ - ފޮޓޯ: އިމިގްރޭޝަން\nރާއްޖޭގައި ތިބި އެކި ޤައުމުތަކުގެ ރައްޔިތުންގެ ތެރެއިން އިއްޔެ އެކަނިވެސް، 571 މީހަކު އަނބުރާ ޤައުމަށް ފުރުވާލައިފިއެވެ. މިމީހުން ފޮނުވާލާފައިވަނީ، ރާއްޖޭގެ ޤައުމީ އެއާރލައިން މޯލްޑިވިއަންގެ ފްލައިޓްތަކާއި އެއަރ އިންޑިއާގެ ފްލައިޓެއްގައެވެ.\nރާއްޖޭގައި ތާށިވެފައި ތިބި ރައްޔިތުންގެ ތެރެއިން އަނބުރާ ޤައުމަށް ދާން ބޭނުންވާ ރައްޔިތުން ފޮނުވާލުމުގެ މަސައްކަތްތަކުގެ މަޢުލޫމާތު ހިއްސާކުރައްވަމުން، ނެޝަނަލް އިމަޖެންސީ އޮޕަރޭޝަން ސެންޓަރުގެ ތަރުޖަމާނު މުޙައްމަދު މަބްރޫކް އަޒީޒް ވިދާޅުވީ، އިއްޔެ ބަންގްލަދޭޝް، ޗައިނާ އަދި އިންޑިއާގެ ރައްޔިތުންގެ ތެރެއިން ރާއްޖޭގައިތިބި ބައެއްމީހުން އަނބުރާ ޤައުމަށް ފޮނުވާލާފައިވާކަމަށެވެ.\nރާއްޖޭގައި ވޯކް ޕާމިޓަކާނުލައި މަސައްކަތް ކުރަމުންދިޔަ ބަންގްލަދޭޝްގެ 352 ރައްޔިތުން އިއްޔެވަނީ މޯލްޑިވިއަންގެ ދެ ފްލައިޓެއްގައި ފޮނުވާލާފައެވެ. މިއާއެކު ކޯވިޑް-19ގެ ޙާލަތާ ގުޅިގެން މިހާތަނަށްއައިރު ރާއްޖޭގައި ތިބި ބަންގްލަދޭޝްގެ 840 މީހަކު މިވަނީ އަނބުރާ ޤައުމަށް ފޮނުވާލެވިފައެވެ. ޤައުމީ އެއަރލައިން މޯލްޑިވިއަންގައި ލަންކާ މަގުން ޗައިނާއަށް ދިއުމައްޓަކައި2ފްލައިޓެއްގައި ވަނީ ޗައިނާގެ ރައްޔިތުންތަކެއްވެސް ފުރުވާލާފައެވެ. އެގޮތުން ފުރަތަމަ ފްލައިޓްގައި ޗައިނާގެ 46 ރައްޔިތުން ފުރުވާލާފައިވާއިރު، އިތުރު 21 މީހުންވަނީ ދެވަނަ ފްލައިޓްގައި ފުރުވާލާފައެވެ.\nމީގެ އިތުރުން އިންޑިއާއިން އެ ޤައުމުގެ ރައްޔިތުން އަނބުރާ ޤައުމަށް ފޮނުވުމަށް ކުރިއަށްގެންދާ "ވަންދޭ ބާރަތް މިޝަން"ގެ ދަށުން އިއްޔެ ވަނީ އިންޑިއާގެ 152 ރައްޔިތަކު އަނބުރާ ޤައުމަށް ފޮނުވާލާފައެވެ. އެއަރ އިންޑިއާގެ ފްލައިޓެއްގައި މިމީހުން ދަތުރުކުރާނީ ބެންގަލޫރަށެވެ. މާލެއިން ބެންގަލޫރަށް ދަތުުރުކުރާ ފްލައިޓްގައި ދަތުރުކުރާނީ، ކަރްނާޓަކާ، ޓެލެނަގާ އަދި އަންދްރަ ޕްރަދޭޝްގެ ރައްޔިތުންކަމަށް މީގެ ކުރިން އިންޑިއާ ހައި ކޮމިޝަނުން ވަނީ ވިދާޅުވެފައެވެ. މި ރައްޔިތުން ފުރުވާލުމަށް އިންޑިއާގެ ހައި ކޮމިޝަން ސަންޖޭ ސުދީރް ވަނީ ވެލާނާ އިންޓަނޭޝަނަލް އެއަރޕޯޓަށް ވަޑައިގެންފައެވެ.\nއިންޑިއާ ހައި ކޮމިޝަނުން ކުރެއްވި ޓުވީޓް\nމީގެ ކުރިންވެސް ރާއްޖޭގައި ތާސިވެފައިތިބި ގިނަ ޢަދަދެއްގެ އިންޑިއާ ރައްޔިތުން ވަނީ އަނބުރާ ޤައުމަށް ފޮނުވާލާފައެވެ. އެގޮތުން އިންޑިއާގެ އަސްކަރީ މަނަވަރުތަކުގައި މިހާތަނަށް އައިރު 1500 ވަރަކަށް މީހުން މިވަނީ ފޮނުވާލާފައެވެ. އިންޑިއާ ސަރުކާރުން ވައިގެ މަގުންވެސް މީހުން އަނބުރާ ޤައުމަށް ފޮނުވާލުމުގެ މަސައްކަތް ފަށާފައިވާއިރު، ކުރިއަށް އޮތްތަނުގައި މާލެއިން ދިއްލީ، މުމްބައި އަދި ޗެންނައިއަށް މީހުން ގެންދިއުމުގެ މަސައްކަތް ކުރާނެކަމަށް އިންޑިއާ ހައި ކޮމިޝަނުން ހާމަކުރައްވައެވެ.\nމިނީސޯގެ ފިހާރައެއް ހުޅުމާލޭގައި ހުޅުވައިފި


MDN Aa Dhekolhu Sulhaveri Harakaaih Thakah Thaaidhu Kuran - Ilmuveringe Jamiyya - Vaguthu\nއެމްޑީއެންއާ ދެކޮޅު ސުލްހަވެރި ހަރަކާތްތަކަށް ތާއިދު ކުރަން - އިލްމުވެރިންގެ ޖަމިއްޔާ\nމޯލްޑިވިއަން ޑިމަކްރަސީ ނެޓްވޯކް (އެމްޑީއެން)އާއި ދެކޮޅަށް ބޭއްވޭ ސުލްހަވެރި ހަރަކާތްތަކަށް ފުރިިހަމަޔަށް ތާއިދު ކުރާކަމަށް އިލްމުވެރިންގެ ޖަމިއްޔާއިން ބުނެފިއެވެ.\nއިލްމުވެރިންގެ ޖަމިއްޔާއިން ނެރެފައިވާ ނޫސްބަޔަނެއްގައި ބުނެފައިވަނީ އެމްޑީއެން އިން ރަސޫލާއަށާއި އިސްލާމް ދީނަށް ފުރައްސާރަކޮށް ނެރެފައިވާ އުދުވާނީ ރިޕޯޓަށް އިންކާރުކުރުމުގެ ގޮތުން ރާއްޖޭގެ އެކި ކަންކޮޅުތަކުގައި އިސްލާމް ދީނާއި މި ގައުމަށް ވަފާތެރި ރައްޔިތުން ކުރިއަށް ގެންދާ ހަރަކާތްތައް އިސްލާމީ ރިވެތި އުސޫލްތަކާއި ރާއްޖޭގެ ގާނޫނުގެ އުސޫލްތަކުން ބޭރުނުވާހާ ހިނދެއްގައި އެޖަމިއްޔާއިން އެންމެ ފުރިހަމައަށް ތާއިދުކުރާކަމަށެވެ.\nއަދި އެފަދަ ހަރަކާތްތައް ހިންގުމަށް އިލްމުވެރިންގެ ޖަމިއްޔާގެ ފަރާތުން އިންކާރު ނުކުރާނެ ކަމަށްވެސް އެޖަމިއްޔާއިން ނެރުނު ނޫސް ބަޔާނުގައި ވަނީ ބުނެފައެވެ.\nމީގެ އިތުރުން އެ ނޫސް ބަޔާނުގައި ވަނީ އެޖަމިއްޔާއިން އެއްވެސް ކަމެއް އިންތިޒާމްކޮށް ކުރިޔަށް ގެންދާނަމަ ރާއްޖޭގެ ހުރިހައި ކަންކޮޅަކަށްވެސް އެކަމެއް އަންގާނެ ކަމަށް ބުނެފައެވެ.\nއިލްމުވެރިންގެ ޖަމިއްޔާއި ވަނީ އެއްވުންތައް ކުރިއަށް ގެންދިއުމުގައި ބަލަން ޖެހޭ ކަންކަން ހާމަކޮށްފައެެވެ. އޭގެ ތެރޭގައި ނަމާދު ގަޑިތަކުގައި ހަރަކާތްތައް ނުހިންގުމަށާއި، އެފަދަ ހަރަކާތްތައް ހިންގުމުގައި މާރަމާރީ އަށް މަގުފަހިވާފަދަ އެއްވެސް ކަމަކަށް ހިއްވަރު ނުދިނުމަށާއި، މީހުންނަށް އުނދަގޫ ނުވާނޭހެން އަމަލުތައް ބެހެއްޓުމަށް ވަނީ އިރުޝާދުދީފައެވެ.\nއިިލްމުވެރިންގެ ޖަމިއްޔާއިން މިކަންކަން ކުރާނެ ގޮތް އާންމުކޮށްފައި ވަނީ ބައެއް ފަރާތްތަކުން އިންތިޒާމް ކޮށްގެން ބާއްވާ މުޒާހަރާ ތަކާއި ހިނގައިލުން ތަކުގައި ބޭނުންކޮށްގެން ނުވާނެ ބައެއް ބަހުރުވަތަކާއި، މާރާމާރީ އަށް މަގުފަހިވާގޮތަށް ކަންކަން ކުރުމަށް ގޮވާލުމުގެ ސަބަބުން އެ މައްސަލަ ހޫނުވުމާއި ގުޅިގެންނެވެ.\nއޮކްޓޯބަރ 23, 2019 13:46\nރައްޔިތުން ކަންކުރާގޮތަށް ފާޑުނުކިޔާ އިލްމުވެރިންނޭ ތިކިޔާ މީހުން މަޑުންތިބޭ. ކަލޭމެން ކަލޭމެންގެ ބަސްބުނޭ. ރައްޔިތުންނަށް އެނގޭނީ އެމީހުން ކުރާނެކަމެއް.\nއޮކްޓޯބަރ 23, 2019 13:48\nކަލޭމެންނަކީ މިސަރުކާރުގެ މަތި އޮމާންކުރަން ތިބި އޭޖެންޓުންކަން ޢިލްމުވެރިންނޭކިޔާބަޔަކު އިންތިޒާމުކުރި ނޫސް ކޮންފަރެންސް ފެށުމުގެ ކުރިން ކީ ޚުތުބާއިންވެސް ދޭހަވި. ބޭނުމެއްނޫން ކަލޭމެންގެ ބަސްއަހާކަށް. ތީ ސަރުކާރުގެ ރޭވުމަށް ނެރެފައިވާ ބައެއް.\nއޮކްޓޯބަރ 23, 2019 14:52\nމޑނ އުވާލަން މާލަސްވެސްވެއްޖެ އިބޫ ހުރީ ސަހިންދާގެ ފާތްދަށުވެ ނަގޫފިތިފަތަ؟ ކިހާދެރަކަމެއްތީ އިބޫ ރީތިކޮން ދެން އިސްތިއުފާ ދީފަ ސަހިންދާފަހަތުނދުވެބަލަ އެކަންވާނެތަ؟ ކަލޯޔައް މޑނ އުވާލާ އުވާލާ އަވަސްކުރޭ


Cochin - Kulhudhuffushi Ferry: Uthurah iqthisoadhee baaruverikan | Jazeera\tކޮޗިން - ކުޅުދުއްފުށި ފެރީ: އުތުރަށް އިގްތިސޯދީ ބާރުވެރިކަން - Jazeera\nސާއިފް ޝިޔާދު September 15, 2020 87 views0\nއިންޑިއާގެ ބޮޑުވަޒީރު ނަރެންދުރަ މޯދީ މިދިޔަ އަހަރުގެ ޖޫން މަހު ރާއްޖެއަށް ކުރެއްވި ދަތުރުފުޅަކީ ހުރިހާ ގޮތަކުން ވެސް ތާރީހީ ދަތުރުފުޅެކެވެ. ދެ ގައުމުގެ މެދުގައި މުހިންމު އެއްބަސްވުންތަކެއްގައި ސޮއިކުރެވި ދެ ގައުމުގެ ގުޅުން އިތުރަށް ވަރުގަދަ ވެގެންދިޔަ ދަތުރުފުޅެކެވެ. މި ދަތުރުފުޅުގައި އިންޑިއާ ސަރުކާރާއި ރާއްޖޭގެ ސަރުކާރާއި ދެމެދު ވެވުނު އެއްބަސްވުންތަކުގެ ތެރެއިން އެންމެ މުހިންމު އެއް އެއްބަސްވުމަކީ އިންޑިއާގެ ކޮޗިނުން ހދ. ކުޅުދުއްފުށި އަދި މާލެއަށް ފަސިންޖަރުންނާއި މުދާ ހިފައިގެން ދަތުރުކުރާ ފެރީ ދަތުރުތައް ބޭއްވުމާބެހޭ އެއްބަސްވުމެވެ.\nމިހާރު ވެސް މާލެއަށް އިންޑިއާއިން ކާގޯ ބޯޓުތައް ބަނދަރުކުރަމުން ދިޔަ ނަމަވެސް ހދ. ކުޅުދުއްފުއްޓަށް މި އެއްބަސްވުމާއެކު ލިބިގެންދިޔައީ އާ އުއްމީދުތަކެކެވެ. ބައިނަލްއަގްވާމީ ކަނޑުގެ ބަނދަރެއް އެރަށުގައި އޮތް ނަމަވެސް އެ ބަނދަރުގެ ބޭނުން ރަނގަޅު ގޮތެއްގައި މީގެކުރިން ހިފިފައެއް ނުވެއެވެ. އެ ބަނދަރުން ކުޅުދުއްފުށީގެ ރައްޔިތުންގެ ޖީބުތަކަށް ލިބެންޖެހޭ ލުއިތަކެއް އެންމެ އެދެވޭ ގޮތެއްގައި ލިބިގެން ގޮސްފައެއް ނުވެއެވެ. އެހެން ނަމަވެސް މި އެއްބަސްވުމާއެކު މި އުއްމީދުތައް އާވެގެންދިޔައީއެވެ.\nކުޅުދުއްފުއްޓަށް ކުރާ މި ފެރީ ދަތުރުތަކުން ލިބިގެންދާނެ ފައިދާތަކަށް ބަލާލުމުގެ ކުރިން މިދިޔަ އަހަރުގެ ތެރޭގައި އިންޑިއާއިން ރާއްޖެއަށް އެތެރެކުރި މުދަލުގެ ތަފާސް ހިސާބުތަކަށް ބަލާލާނަމެވެ. މިދިޔަ އަހަރުގެ ތެރޭގައި އިންޑިއާއިން 4.47 ބިލިއަން ރުފިޔާގެ މުދާ އިންޑިއާއިން ރާއްޖެއަށް އިމްޕޯޓްކޮށްފައިވެއެވެ. އޭގެ ތެރޭގައި ބޭހާއި، ކޮންސްޓްރަކްޝަން ސާމާނާއި، ކާބޯތަކެއްޗާއި، އަންނައުނާއި، ދަގަނޑު އަދި އެހެނިހެން ބާވަތްތައް ވެސް ހިމެނެއެވެ. މި ހުރިހާ މުދަލެއް ވެސް ރާއްޖޭގެ އެކި ކަންކޮޅުތަކަށް، އުތުރުގެ އަތޮޅުތައް ހިމެނޭހެން ފޯރުކޮށްދެވިފައިވަނީ މާލޭގެ ބަނދަރަށް މުދާތައް ބާލައިގެންނެވެ.\nއިންޑިއާއިން ގެންނަ މުދާ މާލެ ނުގެނެސް ސީދާ އުތުރަށް ބޭލުން ވެގެންދާނީ އިންތިހާއަށް ހަރަދު ކުޑަވެގެންދާނެ ކަމަކަށެވެ. ހަމައެހެންމެ މުދާ ލިބުމަށް ރައްޔިތުން ކުރަން ޖެހޭ އިންތިޒާރު ކުޑަވެގެންދާނެއެވެ. ކުދި އަދި މެދު ފަންތީގެ ވިޔަފާރިތައް ކުރިއެރުވުމަށް މި ސަރުކާރުން ހާއްސަ އަހަންމިއްޔަތު ކަމެއް ދޭއިރު މި ފެެރީ ވެގެންދާނީ އަގުބޮޑުކޮށް ކޮންޓެއިނަރު ގަނެގެން ނުވަތަ ބަޔެއްގެ ޝިޕިން ލައިނަކަށް ބޮޑު ފީދައްކައިގެން މުދާ ގެނައުމަށް ކުދި އަދި މެދު ފަންތީގެ ވިޔަފާރިތަކުން ކުރާ މަސައްކަތްތައް ނިމިގެންދާނެ ކަމަކަށެވެ. އުތުރުގެ ރަށްތަކަށް ނިސްބަތްވާ ވިޔަފާރިވެރިންނަށް މުދާ ގެނައުން ފަސޭހަވުން ވެގެންދާނީ މުދަލުގެ އަގުހެޔޮ ވެގެންދާނެ ކަމަކަށެވެ. އާހިރުގައި ލުއިވެގެންދަނީ ރައްޔިތު މީހާގެ ޖީބަށެވެ.\nރާއްޖެއަކީ އުފެއްދުންތެރިކަން ކުޑަ ގައުމެއް ނަމަވެސް މިދިޔަ އަހަރުގެ ތެރޭގައި ރާއްޖެއިން ވަނީ އިންޑިއާއަށް އަށް މިލިއަން ރުފިޔާގެ ތަކެތި އެކްސްޕޯޓްކޮށްފައެވެ. މީގެ ތެރެއިން 7.6 މިލިއަން ރުފިޔާގެ ތަކެއްޗަކީ ބާދަގަނޑު ކަމަށްވީ ނަމަވެސް މި ފެށިގެންދާ ފެރީ ދަތުރުތަކާއެކު ރާއްޖޭގެ އުފެއްދުންތައް އިންޑިއާގެ މާކެޓަށް ފޯރުކޮށްދިނުމުގެ ދޮރު ވަނީ ހުޅުވިގެން ގޮސްފައެވެ. މީގެ އެތައް ސަތޭކަ އަހަރެއް ކުރިން ވެސް އިންޑިއާއަށް ރާއްޖޭގެ މުދާ އެކްސްޕޯޓް ކުރި ގޮތަށް އަނެއްކާ ވެސް ދިވެހިންގެ ދިވެހި އުފެއްދުންތައް އިންޑިއާގެ މާކެޓްތަކުން ފެނިގެންދާނެއެވެ.\nއިންޑިއާއިން ރާއްޖެއަށް އާއްމު ގޮތެއްގައި އެންމެ ގިނައިން އެތެރެކުރަނީ ކާބޯތަކެތި ކަމަށްވާއިރު މާލެއަށްވުރެ އުތުރުގެ ރަށްތަކުގައި މި އެއްޗެހީގެ އަގުބޮޑެވެ. އެހެން ދިމާވާން މެދުވެރި ވަނީ ވެސް މި އެއްޗެހި އެންމެ ފުރަތަމަ އަންނަ ތަނަކީ މާލެ ކަމަށްވުމާއެކު ދައްކަން ޖެހޭ ޑިއުޓީ އާއި ޓެކްސްގެ ރޭޓް އިތުރުވާތީއެވެ. އަދި ރަށަށް ގެންދިޔުމަށް އިތުރު ހަރަދުތަކެއް ކުރާތީއެވެ. އެހެން ނަމަވެސް މި ފެރީގެ ހިދުމަތްތަކާއެކު އުތުރުގެ ރަށްތަކަށް މިފަދަ ތަކެތި ސަޕްލައި ކޮށްދޭ ރާއްޖޭގެ ކުންފުނިތަކުން މާލެއަށް މުދާ ގެނައުމުގެ ބަދަލުގައި އުތުރަށް ބޭނުންވާ މުދާތައް ކުޅުދުއްފުށީ ބަނދަރަށް ބޭލުމުގެ މަގުފަހި ވެގެންދާނެއެވެ. ޑިއުޓީ މާފްކުރެވި ޓެކްސް ދައްކަން ނުޖެހި މުދާ ބޭރުކުރުން ވެގެންދާނީ އުތުރުގެ ރަށްތަކުގައި މިފަދަ މުދަލުގެ އަގު އިންތިހާއަށް ތިރިވެގެންދާނެ ކަމަކަަށެވެ. މިއާއެކު އާއްމު ރައްޔިތު މީހާގެ ޖީބަށް ލުއިވެގެންދާނެކަމީ ޝައްކެއް އޮތް ކަމެއް ނޫނެވެ.\nރާއްޖޭގެ އުތުރުގައި ފަތުރުވެރިކަން ފުޅާކުރުމަކީ މި ސަރުކާރުގެ އަމާޒެއް ކަމަށްވާއިރު މި ފެށިގެންދާ ފެރީ ދަތުރުތަކާއެކު އިންޑިއާއިން ރާއްޖެއަށް އަންނަ ފަތުރުވެރިންގެ އަދަދު އިތުރުވެގެންދާނެއެވެ. މިހާރު ވެސް ރާއްޖެ އަންނަ ކްރޫޒް ލައިނާ ތަކުން އިންޑިއާއަށް ނިސްބަތްވާ ގިނަ އަދަދެއްގެ ފަތުރުވެރިން އާދެއެވެ. އަދި އިންޑިއާއަކީ ރާއްޖެއަށް އެންމެ ގިނަ ފަތުރުވެރިން އަންނަ ގައުމުތަކުގެ ލިސްޓްގެ ކުރީގައި އުޅޭ ގައުމެކެވެ. އެހެންކަމުން އުތުރުގައި ހިންގާ ގެސްޓް ހައުސްތަކާއި ރިސޯޓްތަކުގެ އޮކިއުޕަންސީ ރޭޓްތައް މި ފެރީ ދަތުރުތަކާއެކު އިތުރުވެގެންދާނެއެވެ. ސީދާ ރައްޔިތު މީހާގެ ޖީބަށް ޑޮލަރު ވަންނަ މަގު ފަހިވެގެންދާނެއެވެ.\nމާލޭގެ ވިޔަފާރި ބަނދަރަށް ނުކަތާ ވަރަށް މިހާރު ވެސް މުދާ ރާއްޖެ ގެންނައިރު ކުޅުދުއްފުއްށީ ބަނދަރަށް އިންޑިއާއިން މުދާ ގެންނަން ފެށުން ވެގެންދާނީ އެތައް ވަޒީފާއެއް އެކަމުގެ ސަބަބުން އުފެދިގެންދާނެ ކަމަކަށެވެ. މާލޭގައި ބޮޑު ކުއްޔަށް އާއިލާ ދޫކޮށްލުމަށްފަހު އައިސް ވަޒީފާ އަދާކުރަމުންދާ އުތުރުގެ ރައްޔިތުންނަށް ރަށުގައި ތިބެގެން އާމްދަނީ ހޯދޭނެ އެތައް ދޮރެއް މިކަމުގެ ސަބަބުން ހުޅުވިގެންދާނެއެވެ. މި ފެރީ ވެގެންދާނީ އުތުރުގެ ރަށްތަކަށް ފައިސާ ވަންނަ މަގުތައް އިތުރުވެގެންދާނެ ކަމަކަށެވެ. އުތުރުގެ އިގްތިސާދު ހަލުވިކަމާއެކު ކުރިއަރައިގެންދާނެ ކަމަކަށެވެ. އުތުރުގައި ހިންގާ ކުދި އަދި މެދު ފަންތީގެ ވިޔަފާރިތަކަށް އެމީހުންގެ ވިޔަފާރިތައް ފުޅާކުރުމަށް ލިބޭ ރަނުގެ ފުރުސަތަކަށެވެ.\nމި ފެރީގެ ސަަބަބުން ރާއްޖޭގެ އިގްތިސާދު ހަލާކުވެގެންދާނެ ކަމަށް ބަޔަކު ބުނި ކަމުގައި ވިޔަަސް ހަމަ ބުއްދިން ވިސްނާ ކޮންމެ މީހަކަށް ވެސް މިއީ އުތުރުގެ ރައްޔިތުންނަށް އިގްތިސާދީ ގޮތުން ބާރުވެރިކަން ލިބިގެންދާނެ ކަމެއް ކަމަށް ގަބޫލުކުރެވޭނެއެވެ. ހަމަ ގައިމުވެސް ކުރިން މަނާކޮށްފައި ވާ އެއްވެސް އެއްޗެއް ހުއްދަ އެއްޗެއްގެ ގޮތުގައި ކުޅުދުއްފުށީ ބަނދަރަށް ނުބޭލޭނެއެވެ. އެއީ އެތަނުގައި ވެސް ހިނގާނީ މާލޭގައި ހިނގާ ގާނޫނާއި ގަވާއިދުތައް ކަމަށްވާތީއެވެ. ކޮންމެއަކަސް ރާއްޖެއިން ރަސްމީކޮށް ފުރަތަމަ ފަހަރަށް ކަނޑުގެ މަގުން ގައުމަކާއި ދެމެދު މިފަށާ ފެރީގެ ހިދުމަތަށް އުތުރުގެ ރައްޔިތުން ތިބީ ކެތްމަދުވެ، އުއްމީދުގައެވެ.


HPA in Quarantine kuranee idhikolhun rashakah gosdhaanethee: Shujau\nކަރަންޓީނުކުރަނީ އިދިކޮޅުން ރަށަކަށް ގޮސްދާނެތީ: ޝުޖާއު\n19 އޮކްޓޯބަރ 2020 - 00:56:53\nޑިރެކްޓާ ޖެނަރަލް އޮފް ޕަބްލިކް ހެލްތުގެ ހުއްދައާއެކު ކަރަންޓީނު ނުވާގޮތަަށް މީހުން ރަށްރަށް ފޮނުވަނީ އެމީހުންގެ ގައިން ކޮވިޑް ނާރާތީތޯ އިދިކޮޅުން ސުވާލު އުފައްދައިފި އެވެ.\nމިރޭ އިދިކޮޅުން ބޭއްވި ނޫސްވެރިންގެ ބައްދަލުވުމުގައި ޕީއެންސީގެ ނައިބް ރައީސް އަދި ކުރީގެ ބާރަށު ދާއިރާގެ މެންބަރު އިބްރާހިމް ޝުޖާއު ވިދާޅުވީ، ސަރުކާރުން ބޭނުންވުމުން ހުއްދައާއެކު ކަރަންޓީނު ނުވެ ރަށްރަަަށުގައި އުޅެވޭ ކަމަށެވެ.\nއެގޮތުން ގައުމީ ދުވަސް ފާހަގަކުރަން މާލެއިން ދިޔަ ޓީމު ހއ. އުތީމަށް ގޮސް ކަރަންޓީނު ނުވާކަމަށާއި އެކަމަކު ރިސޯޓުތަކުން އާއިލާއާ ބައްދަލުކުރަން ގޮސްތިބި ކުދިން ތިބީ ކަރަންޓީނުގައި ކަމަށް ވިދާޅުވި އެވެ.\n“މައިމޫނާ ދެއްވާ ފަތްކޮޅުން ކޮވިޑް ނެތިގެން އެބަދޭ. މާލެއިން ސަރުކާރުގެ ބޮޑުން އުތީމަަށް ވަޑަައިގަންނަވަންވީމަ ކޮވިޑެއް ނެތް. ކަރަންޓީނުވާކަށް ނުޖެހޭ. އަޅުގަނޑުމެން އިދިކޮޅު ކޯލިޝަނުގެ ބޭފުޅުން ރަށަކަށް ގޮސްދާނެތީ ބިރުން މީނަ ކުރާކަންތައްތައް މިއީ،“ ކަންބޮޑުވުން ފާޅުކުރައްވާ ޝުޖާއު ވިދާޅުވި އެވެ.\nޝުޖާއު ވިދާޅުވީ ދެން އެޗްޕީއޭއަށް ނުބަލާނެ ކަމަށާއި ދެން އުޅޭނޫ ބޭނުން ގޮތަކަށް ކަމަށެވެ.\nޝުޖާއު ވަނީ ކުރިއަށް އޮތީ ލޯކަލް ކައުންސިލް އިންތިހާބު ކަމަށާއި ކެންޑިޑޭޓުންނަށް ތާއިދު ހޯދަން ރަށްރަށަށް ދާން ބޭނުންވާ ކަމަށެވެ. އަދި ދެން ކަރަންޓީނު ނުވެ ރަަށް ރަށަށް ދަތުރުކުރާނެ ކަމަށާއި މިއަދު ވާނީ ޑިރެކްޓާ ޖެނަަރަލް އޮރް ޕަބްލިކް ހެލްތަށް ބައްދަލުކުރުމުގެ ހުއްދައަކަށް އެދި ރަސްމީކޮށް ހުށަހަޅާފައި ކަމަށެވެ.\nއަދި ސަޕޯޓަރުން މާލޭގައި ބަންދުވެފައި ތިބެން ދެން ނުޖެހޭނެ ކަމަށާއި ބޭނުން ރަށަކަށް ކަަރަންޓީނު ނުވެ ދެވޭނެ ކަަމަށް ވެސް ވިދާޅުވި އެވެ.


ނަމޫނާ ލިޔުން – ޓީސީ އާއި ގްރީން ސްޓްރީޓްސް އެއްވަރު – Uthuru Oivaru\nފުރަތަމަ ސަފުހާ / ކުޅިވަރު / ނަމޫނާ ލިޔުން – ޓީސީ އާއި ގްރީން ސްޓްރީޓްސް އެއްވަރު\nUO Webmaster 26/05/2017\tކުޅިވަރު ކޮމެންޓު ކުރައްވާ 95 ވިޔު\nއެސްޓީއޯ މާލޭ ލީގުގައި މިއަދު ހަވީރު ކުޅުނު މެޗުން ޓީސީ ސްޕޯޓްސް ކްލަބާއި ކްލަބް ގްރީން ސްޓްރީޓްސް 1-1 އިން އެއްވަރުވެއްޖެ އެވެ.\nމިއަދުގެ މެޗުން މޮޅުވެގެން ލީގުގެ ދެ ވަނަ އަށް ޖެހިލުމުގެ ފުރުސަތު ގްރީން ސްޓްރީޓްސް އަށް އޮތެވެ. އެހެން ނަމަވެސް މެޗު އެއްވަރުވުމުން ގްރީން ސްޓްރީޓްސް ތިން ވަނައިގައި އޮތީ އަށް މެޗުން 14 ޕޮއިންޓް ހޯދައިގެންނެވެ. މި ޕޮއިންޓާ އެކު ޓީސީ ވަނީ ލީގުގެ ހަތަރު ވަނަ އަށް ޖެހިލައިފަ އެވެ. އެ ޓީމަށް އަށް މެޗުން ލިބިފައިވަނީ 11 ޕޮއިންޓެވެ. ނަމަވެސް ލީގުގައި މާދަމާރޭ ޔުނައިޓެޑް ވިކްޓަރީ އަތުން ބަލިނުވެ އީގަލްސް ފަރުޖައްސާލައިފިނަމަ އަލުން އެ ޓީމަށް ލީގުގެ ހަތަރު ވަނަ ލިބޭނެ އެވެ.\nމި މެޗަށް ނުކުތްއިރު ގްރީން ސްޓްރީޓްސް އަށް ދިމާވެފައިވާ އެންމެ ބޮޑު މައްސަލަ އަކީ އެ ޓީމުގެ ކެޕްޓަން ފަރުހާދު އިސްމާއިލް (ފަރޭ) ކާޑު ހަމަވުމުގެ ސަބަބުން ސަސްޕެންޑްވުމެވެ. އޭނާގެ ބަދަލުގައި މިއަދު ބޭންޑް އަޅައިގެން ކުޅުނީ ތަޖުރިބާކާރު ކުޅުންތެރިއާ މުހައްމަދު ޝައްފާޒް (ސައްޕޭ) އެވެ.\nލީގުގެ ފުރަތަމަ ބުރުގައި ގްރީން ސްޓްރީޓްސް އަތުން ބަލިވުމުން ޓީސީން މިއަދުގެ މެޗު ފެށީ އެޓޭކް ވަރުގަދަ ކޮށެވެ. އަދި މެޗުގެ ދެ ވަނަ މިނިޓްގައި ނުރައްކާތެރި ހަމަލާއެއް ފޮނުވާލި އެވެ. މެޗުގެ ދެ ވަނަ މިނިޓްގައި އޭރިއާ ބޭރު ރޮނގުކައިރިން ޒުވާން މިޑްފީލްޑަރު އިބްރާހިމް ވަހީދު (އިއްބެ) ފޮނުވާލި ބާރު ޝޮޓް ދިޔައީ ހުރަސް ދަނޑިމަތިންނެވެ.\nއޭގެ ތިން މިނިޓް ފަހުން ގްރީން ސްޓްރީޓްސްގެ ޔޫކްރޭން މިޑްފީލްޑަރު ސޮބޮލް އިލިއާ ހިލޭ ޖެހުމަކުން ފޮނުވާލި ބޯޅަ ޓީސީގެ ނޭޕާލް ކީޕަރު ކިރަން ޝެމްޝޮން ވަނީ މަތަކޮށްފަ އެވެ.\nދެން ފެނުނީ ދެ ޓީމުގެ މެދުތެރެއިން ބޯޅަ ހިފަަހައްޓައިގެން ކުޅެން ފެށި ތަނެވެ. ގްރީން ސްޓްރީޓްސް އިން ބޯޅަ ހިފަހައްޓައިގެން ފުރުސަތު ތަނަވަސްކުރުމަށް މަސައްކަތް ކުރިއިރު، ޓީސީން ދިޔައީ ކައުންޓަ އެޓޭކުގައި ނުރައްކާ ކުރަމުންނެވެ.\nމިގޮތުން މެޗުގެ 20 ވަނަ މިނިޓްގައި ގްރީން ސްޓްރީޓްސްގެ ދެ ކުޅުންތެރިއަކު ކައިރިން ނައްޓާލުމަށް ފަހު ޓީސީގެ ކޮނޭލިއަސް ސްޓެވާޓް ނަގައިދިން ހުރަހަކުން ގޯލު ކުރިމަތީގައި ހުސްކޮށްހުރެ ޓީސީގެ ކެޕްޓަން އަލީ ނާފިއު (ކަޅޭ) ބޮލުން ފޮނުވާލި ބޯޅަ ދިޔައީ ހުރަސް ދަނޑިމަތިންނެވެ.\nގްރީން ސްޓްރީޓްސް އަށް މެޗުގެ 29 ވަނަ މިނިޓްގައި ލީޑުނަގައިދިނީ އިލިއާ އެވެ. އޭރިއާ ބޭރުން ލިބުނު ހިލޭ ޖެހުން އިލިއާ ވަނީ ގޯލުގެ މަތީ ކަނަށް އަމާޒުކޮށްލައިފަ އެވެ. އެ ބޯޅަ ގޯލަށް ވަނީ ކިރަން އަތުގައި ޖެހިފަ އެވެ.\nފުރަތަމަ ހާފް ނިމުމުގެ ކުރިން ދެ ވަނަ ލަނޑެއް ޖެހުމަށް ގްރީން ސްޓްރީޓްސް އަށް ރަނގަޅު ފުރުސަތެއް ލިބުނެވެ. މެޗުގެ 37 ވަނަ މިނިޓްގައި ޓީސީ ފަހަތުން ހެދި ގޯހެއްގެ ފައިދާ ނަގައި ގްރީން ސްޓްރީޓްސްގެ އަހުމަދު ރަޝީދު (އައްމަޑޭ) އާއި އިލިއާ ދެ ކުޅުންތެރިންނަށް ވެސް ހުސްކޮށް ލިބުނު ނަމަވެސް ބޭނުމެއް ނުކުރެވުނެވެ.\nޓީސީ އަށް ހާފް ނިމުމުގެ ކުރިން ނަތީޖާ ހަމަހަމަކޮށްލަން އެންމެ ހުސް ފުރުސަތެއް ލިބުނީ އެ ޓީމުގެ މިޑްފީލްޑަރު އަބްދުﷲ ހަނީފް (ބެންޖޯ) އަށެވެ. ނާއިޒު ހަސަން (ދާދު) އަރިމަތިން ނަގައިދިން ބޯޅަ އޭރިއާ ތެރެއިން ބެންޖޯ އަށް ރަނގަޅަށް ކޮންޓްރޯލް ކުރެވޭ ގޮތެއްނުވި އެވެ.\nދެ ވަނަ ހާފަށް ގްރީން ސްޓްރީޓްސް އިން ނުކުތީ ބަދަލަކާ އެކު އެވެ. ޔޫސުފް ޝުއާއުގެ ބަދަލުގައި އިބްރާހިމް ރިޒުހާން ވަނީ ކުޅެން އަރުވައިފަ އެވެ.\nފުރަތަމަ ހާފެކޭ އެއް ގޮތަށް ދެ ވަނަ ހާފްގައި ވެސް ފުރަތަމަ ހަމަލާ އުފެއްދީ ޓީސީންނެވެ. ހާފް ފަށައިގެން ތިން ވަނަ މިިނިޓްގައި އޭރިއާ ބޭރުން އިބްރާހިމް މަހުދީ (ފޭދޫ އިއްބެ) ފޮނުވާލި ބޯޅަ ދިޔައީ ބޭރުންނެވެ. މެޗުގެ 60 ވަނަ މިނިޓްގައި ސްޓެވާޓް ވަނީ ނަތީޖާ ހަމަހަމަކުރުމާ ގާތަށް ޖެހިލައިފަ އެވެ. ދާދު ހުސްކޮށްލާފައި ދިން ބޯޅަ އޭރިއާ ތެރެއަށްވަދެ ސްޓެވާޓް ފޮނުވާލި ބޯޅަ ދިޔައީ ގޯލު ކުރިމަތިން ހުރަސްވެގެންނެވެ.\nމެޗުގެ ފަހު 20 މިނިޓްގެ ކުޅުން ކުރިއަށްދިޔައީ ބޯ ވިއްސާރައިގަ އެވެ. މި ވަގުތު ޓީސީން ވަނީ ބަދަލެއް ގެނެސްފަ އެވެ. ބެންޖޯގެ ބަދަލުގައި އެރުވީ އަހުމަދު އައިހަމް އެވެ. އޭނާ އެރުވުމާ އެކު މުހައްމަދު އައްޒާމް ވަނީ މެދުތެރެއަށް ޖެހިގެން ކުޅެން ފަށައިފަ އެވެ.\nޓީސީ އަށް މެޗުގެ ނަތީޖާ ހަމަހަމަކުރީ 78 ވަނަ މިނިޓްގައި ލިބުނު ޕެނަލްޓީ އަކުން ސްޓެވާޓް އެވެ. މި ޕެނަލްޓީ އަކީ އައްޒާމަށް ގްރީން ސްޓްރީޓްސްގެ ކީޕަރު ޔުން ކޮޗީ ފައުލުކުރުމުން ރެފްރީ ދިން ޕެނަލްޓީ އެކެވެ. ސްޓެވާޓް ފޮނުވާލި ޕެނަލްޓީ ގޯލަށް ވަނީ ކޮޗީ އަތުގައި ޖެހިފަ އެވެ.\nމެޗުގެ އިތުރު ވަގުތުގައި ޓީސީ މޮޅުކޮށްދިނުމަށް އެ ޓީމުގެ އައްޒާމަށް ހުސް ފުރުސަތެއް ލިބުނެވެ. އަރިމަތިން މުހައްމަދު ސާމިރް ނަގައިދިން ހުރަހަކުން ގޯލު ކުރިމަތިން އައްޒާމް ބޮލުން ފޮނުވާލި ބޯޅަ ދިޔައީ ހުރަސް ދަނޑިމަތިންނެވެ.\nގްރީން ސްޓްރީޓްސްގެ ކޯޗު ސޮބާހް މުހައްމަދު (ސޮބާ) ބުނީ މެޗު ދިޔަގޮތަށް ބަލާއިރު ޕޮއިންޓަކުން ވެސް ހިތްހަމަ ޖެހޭ ކަމަށެވެ.


Anhen kudhin hithaanu kurumaa dhekolhah kureege2raeesun thedhuve vadaigenfi\nކުރީގެ ދެ ރައީސުން ކަމަށްވާ މައުމޫނާއި ނަޝީދު\nއަންހެން ކުދިން ހިތާނުކުރުމާ ދެކޮޅަށް ކުރީގެ ދެ ރައީސުން ތެދުވެވަޑައިގެންފި\n23 ޖެނުއަރީ 2020 - 11:10:33\nއަންހެން ކުދިން ހިތާނުކުރުމާ ދެކޮޅަށް ކުރީގެ ދެ ރައީސުން ކަމުގައިވާ ރައީސް މުހައްމަދު ނަޝީދާއި ރައީސް މައުމޫން އަބްދުލްގައްޔޫމު ތެދުވެވަޑައިގެންފި އެވެ.\nއަންހެން ކުދިން ހިތާނުކުރުމާ ދެކޮޅަށް މި ދެ ބޭފުޅުން ވާހަކަދައްކަވާފައި މިވަނީ އަންހެން ކުދިން ހިތާނުކުރުމާ ގުޅޭގޮތުން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އިސްލާމިކް މިނިސްޓްރީގެ ލަފަޔަކަށް އެދިފައިވާ ކަން އިއްޔެ މީޑިއާގައި ރިޕޯޓްކޮށްފައި ވަނިކޮށެވެ.\nއަންހެން ކުދިން ހިތާނުކުރުމާ ދެކޮޅަށް ރައީސް މައުމޫން ކުރެއްވި ޓްވީޓެއްގައި ވިދާޅުވީ އަންހެން ކުދިން ހިތާނުކުރަން ނުޖެހޭ ކަމަށާ އެއީ ދީނުގައިވާ ކުރަން އޮތް ކަމެއް ނޫން ކަމަށެވެ.\nރައީސް މައުމޫން އިތުރަށް ވިދާޅުވީ އިސްލާމްދީނަކީ ޖިސްމާނީ، ނަފްސާނީ އަދި ރޫހާނީ ގޮތުންވެސް އިންސާނުންގެ ރައްކާތެރިކަމަށް ބާރު އަޅާ ދީނެއް ކަމަށެވެ.\nރައީސް ނަޝީދު ކުރެއްވި ޓްވީޓެއްގައި ވިދާޅުވީ އަންހެން ކުދިން ހިތާނުކުރުމާ ގުޅޭ ފަތުވާއެއް ބޭނުން ނުވާ ކަމަށެވެ. މިހާރު ވާނީ ކުޑަކުދިންގެ ހައްގުތައް ރައްކާތެރިކުރުމުގެ ގާނޫނު ފާސްކޮށް ތަސްދީގުކުރައްވާފައި ކަންވެސް ރައީސް ނަޝީދު ވަނީ ފާހަގަކުރައްވާފަ އެވެ.\n"އެކުދިން ހިތާނުކުރުމޭ ކިޔާ ތިޔަކުރަނީ ހަމަ ޖިންސީ އަނިޔާ. މިފަދަ ކަންކަމަށް ހިތްވަރުދޭ މީހުންނަށްވެސް ފިޔަވަޅު އަޅަންޖެހޭ،" ރައީސް ނަޝީދު ވިދާޅުވި އެވެ.\nއަންހެން ކުދިން ހިތާނުކުރުމާ ގުޅޭގޮތުން އެޗްޕީއޭ އިން އިސްލާމިކް މިނިސްޓްރީގެ ލަފަޔަކަށް އެދުމުން އިސްލާމިކް މިނިސްޓަރު ޑރ. އަހުމަދު ޒާހިރު އަލީ ސޮއިކުރައްވައި ފަތުވާ މަޖިލީހުގެ ރައީސް ޝައިހް މުހައްމަދު ރަޝީދު އިބްރާހިމަށް ފޮނުއްވި ސިޓީއެއްގައި ވަނީ އަންހެނުން ހިތާނުކުރުމާ ގުޅޭ ރައުޔެއް ވީ އެންމެ އަވަހަކަށް ފޮނުއްވައި ދެއްވުން އެދިވަޑައިގެންފަ އެވެ.\nއިސްލާމިކް މިނިސްޓަރު މިމަހުގެ ފަސްވަނަ ދުވަހު ފޮނުއްވި އެ ސިޓީގެ ޖަވާބު އަދި ލިބިފައި ނުވާ ކަމަށް އިސްލާމިކް މިނިސްޓްރީން ބުނެ އެވެ. އަދި މިމައްސަލައިގައި ފަތުވާއަކަށް އެދުނީ އިސްލާމިކް މިނިސްޓްރީން އެކަން ކުރަން ބޭނުންވާތީ ނޫން ކަމަށްވެސް އެ މިނިސްޓްރީން ބުނެ އެވެ.\nއަންހެން ކުދިން ހިތާނުކުރުމާ ގުޅޭގޮތުން އެޗްޕީއޭ އިން އިސްލާމިކް މިނިސްޓްރީގެ ލަފަޔަކަށް ހެލްތު މިނިސްޓަރު އަބްދުﷲ އަމީން ވަނީ އެއީ ސަރުކާރުގެ ސިޔާސަތެއް ނޫން ކަމަށާ އަދި އެއީ ހިތްވަރުދޭ ކަމަކަށް ނުވާތީވެސް އެކަމުގައި ލަފައެއް ހޯދަންޖެހޭ ހާލަތެއް އޮތް ކަމަށް ނުދެކޭ ކަމަށް ވިދާޅުވެފަ އެވެ. އަދި އެޗްޕީއޭ އިން އިސްލާމިކް މިނިސްޓްރީއަށް ފޮނުވި ސިޓީ މިނިސްޓަރު އަމީން ވަނީ ބާތިލްކުރައްވާފަ އެވެ.\nރާއްޖޭގައި ބައެއް އަންހެން ކުދިން ހިތާނުކުރާ ކަމަށް އާންމުންގެ ތެރޭގައި ވާހަކަދެކެވެ އެވެ. އަންހެން ކުދިން ހިތާނުކުރުމަކީ ސިއްހީ ތަފާތު މައްސަލަތައް ކުރިމަތިވާ ކަމަކަށްވާތީ ސިއްހީ މާހިރުން ގެންދަވަނީ އެކަން ނުކުރުމަށް އިލްތިމާސް ކުރައްވަމުންނެވެ.\nއިސްލާމިކް މިނިސްޓްރީހެލްތު މިނިސްޓްރީއެޗްޕީއޭރައީސް މައުމޫނުރައީސް ނަޝީދު\nހުޅުމާލެއަކީ ޔާމީންގެ ސިޓީއެއް ކަމަށް ވިދާޅުވުމުން ޔުމްނާ ރައްދުދެއްވައިފި


Zinmaa adhaa kurumah Noosverinnah amilla vehicle dhuvveyne: MMC | Mihaaru\nޚަބަރު / މޯލްޑިވްސް މީޑިއާ ކައުންސިލް\nޒިންމާ އަދާކުރުމަށް ނޫސްވެރިންނަށް އަމިއްލަ ވެހިކަލް ދުއްވޭނެ: އެމްއެމްސީ\nއެންއީއޯސީން އޮންލައިންކޮށް ކުރިއަށް ގެންދިޔަ މީޑިއާ ބްރީފިންއެއްގައި ނޫސްވެރިން ބައިވެރިވަނީ\n23 އޯގަސްޓް 2020\nކޮވިޑް-19އިން ރައްކާތެރިވުމަށް، މާލެ ސަރަހައްދުގައި ރޭގަނޑުގެ ވަކި ވަގުތެއްގައި ވެހިކަލް ދުއްވުން މަނާ ކުރި ނަމަވެސް، ނޫސްވެރިން އެ މީހުންގެ ޒިންމާ އާއި މަސްއޫލިއްޔަތު އަދާކުރުމަށް، އެ ވަގުތުގައި އަމިއްލަ ވެހިކަލްގައި އުޅުމަށް ހުރަހެއް ނެތް ކަމަށް މޯލްޑިވްސް މީޑިއާ ކައުންސިލް (އެމްއެމްސީ)ން މިއަދު ބުނެފި އެވެ.\nމާލޭގައި ބަލި ޖެހޭ މީހުންގެ އަދަދު ވަރަށް ބޮޑަށް އިތުރުވަމުންދާތީ، ރައްކާތެރިކަމުގެ ފިޔަވަޅުތައް ވަރުގަދަ ކުރުމަށް، މިރެއިން ފެށިގެން ރޭގަނޑު 8-5އަށް ވެހިކަލް ދުއްވުން މަނާވާނެ އެވެ. އެކަމަކު ބޭރުގައި އުޅުން މަނާވާނީ ރޭގަނޑު 10 އިން ފަތިހު5އަށެވެ.\nއެމްއެމްސީން ނެރުނު ބަޔާނެއްގައި ބުނީ ނޫސްވެރިން އެ މީހުންގެ ޒިންމާ އަދާކުރުމަށް، އަމިއްލަ ވެހިކަލްގައި އުޅުމުގެ ހުއްދަ، ފުލުހުންނާއި ހެލްތު އިމަޖެންސީ އޮޕަރޭޝަން ސެންޓަރުން އެ ކައުންސިލަށް ދީފައިވާ ކަމަށެވެ. އެކަމަކު މަސައްކަތުގެ ޒިންމާގެ ވަގުތު ފިޔަވައި، އެހެން ގަޑިތަކުގައި، އަމިއްލަ ޒާތީ ކަންކަމުގައި ގެއިން ބޭރަށް ނިކުތުމުގައި އަމަލު ކުރަން ޖެހޭނީ އެހެން މީހުންނެކޭ އެއްގޮތަށް ކަމަށް އެމްއެމްސީން ބުންޏެވެ.\nކޮވިޑް-19ގެ ހަބަރުތައް އާއްމުންނަށް ގެނެސްދިނުމަށް ނޫސްވެރިން ކުރާ ބުރަ މަސައްކަތަށް އެމްއެމްސީން ވަނީ ޝުކުރުއަދާކޮށްފަ އެވެ.\nކޮވިޑް-19އިން ރައްކާތެރިވުމަށް، ހާއްސަ ފިޔަވަޅުތައް އިއުލާންކޮށްފައިވާ ގަޑީގައި ނޫސްވެރިން ޒިންމާ އަދާކުރުމުގައި ދަތިތަކެއް އުޅޭނަމަ އެ ކޮމިޝަނަށް ގުޅުމަށް އެތަނުން އެދެ އެވެ.\nރޭގަނޑު އަށަކުން ފެށިގެން ވެހިކަލް ދުއްވުން މަނާ ކުރުމާއެކު، އާއްމުން ދަނީ އެކަމާ ހިތްހަމަ ނުޖެހުން ފާޅުކުރަމުންނެވެ. ސޯޝަލް މީޑިއާގައި ހިޔާލުފާޅުކުރާ މީހުން ބުނާގޮތުގައި އެއްގަމު އުޅަނދުތައް ދުއްވުން މަނާކުރުމުން ކުދި ވިޔަފާރިތައް އިތުރަށް އިނދަޖެހި އާއްމުންގެ އެތައް ބަޔަކަށް ތަކުލީފަކަށް ވެގެންދާނެ އެވެ. އެކަމަކު އެޗްޕީއޭން ބުނީ ވެހިކަލް ދުއްވުން މަނާކުރީ، އެ ބަލި އެންމެ ބޮޑަށް ފެތުރޭކަމަށް ރިކޯޑުކުރެވިފައިވާ ޒުވާނުންގެ އިޖުތިމާއީގެ އެއްވުންތަކާއި ދަތުރުކުރުންތައް ވީހާ ވެސް ބޮޑަކަށް ހުއްޓުވަން ކަމަށެވެ. ރާއްޖެއިން މިހާތަނަށް 6،660 މީހުންނަށް ކޮވިޑް ޖެހިފައިވާއިރު އޭގެ ތެރެއިން 26 މީހުން ވަނީ މަރުވެފަ އެވެ. ބަލިން 4،148 މީހުން ރަނގަޅުވެފައި ވެ އެވެ. އެހެންވެ މިވަގުތު ފަރުވާ ދެމުން އަންނަނީ 2،486 މީހުންނަށެވެ.\nނޫސްވެރިކަން މޯލްޑިވްސް މީޑިއާ ކައުންސިލް ނޫސްވެރިން ހެލްތު ޕްރޮޓެކްޝަން އެޖެންސީ\nމަބުރޫކުބޭ މިހާރު ނުފެންނާތީ ވަރަށް ދެރަވޭ.\nޜޭގަނޑު 8 ކުން ވެ ހިކަލް ދުވުން މަނާކުރީމަ 11 30 ހައް ދަންވަރު ޑިއުޓީ އައްދަނީ ކި ހުނެތްތޯ؟ ޙެންވޭރު ނުވަތަ ހުޅުމާލެ އިން( އައި ޖީ އެމް އެޗް) ދާމީ ހުން ކި ހިނެތް ހަދާނީ ހަމަ ޔަގީނުން ވެސް ވެ ހިކަލް ހަމަ ނުޖައްސަ ދޭނެ\nހެޔޮފުޅުކަމާއެވެ. އަރައިރުން ވެގެން ނޫނީ މިވަރުވެސް ކުރާކަށް ނޭނގުނު.\nނޫސްވެރިންނައް ހުއްދަދީފާ ވަޒީފާ އަދާކުރާ މީހާއައް ހުއްދަނުދެނީ ހަމަހަމަކަން ގެއްލުވާލުމައް ކަމައްފެނޭ މިހެންވީމާ ނިކުންނަ މައްސަލަތައް ބޮޑުވާނެ ނޫސްވެރިކަންކުރުމާ ވަޒީފާއަދާކުރުމަކީވެސް ދިރިއުޅުމައްކުރާ މަސައްކަތް ވީމާ ތަފާތުނުކުރައްވާ އެންމެންނަކީވެސް ހަމަހަމަ ބައެއްކަމައް ގާނޫނުގާ ލިއެފާ އޮންނަކަމައް ބުނާއަޑުވެސް އިވިވަޑާގަންނަވާނެ ނޫންތޯ\nލޮކްޑައުމަށް ފަހު ދެވުނު ލުޔާއެކު އެޅި ފިޔަވަޅުތަކުން ނަތީޖާ ނުފެނުމުން ފިޔަވަޅުތައް ހަރުކަށި ކުރަން މަޖުބޫރުވޭ. ފުލް ލޮކްޑައުނަކަށް ނުގޮސް ހިފަހައްޓާލެވޭނީ ހަރުކަށި ފިޔަވަޅުތަކުން. ލޮކްޑައުނަކަށް ގޮސްފިނަމަ މާބޮޑަށް އުނދަގޫ ވާނެ. ކެތްތެރިވޭ. ވެކްސިނެއް އަތުޖެހެންދެން ހިފަހައްޓަންޖެހޭ.\nރަނގަޅު! ދެން ދެކޮޅަށް ލިޔަން ޖެހިލުންވާނެ ކަމަށްތަ ތިޔަ ދެކެނީ؟ ބަލަ ނޫސްވެރިން ބައެއްގެ ދަށު ނުވާނެ!\nއަނެއްކާވެސް އަނެއް ސަކަރާތް ޖަހަނީ މަގުމަތި ހުސްވެފައ އޮންނަ ތަނުގެ ފޮޓޯނެގުން މިއީ މާ މުހިއްމު ކަމަކީތޯ. ފުރަބަންދު ކޮށްފަވެސް ފާސްދޫނުކުރާ މީހަކު ނެތް އެންމެނަށް ފާސްދީފަ. ނޫސްވެރިންވެސް ދުވާލު މަސައްކަތް ކުރީމަ ނިމުނީ މިނެޓުން މިނެޓަށް ކަންކަން ނުގެނެއަކަސް ވެދާނެ


Fuluhun Meehakah Varah Bodah Aniyaakohfi - Vaguthu\nފުލުހުން މީހަކަށް ވަރަށް ބޮޑަށް އަނިޔާކޮށްފި\nއުމުރުން 50 އަހަރުގެ ދިވެހި ފިރިހެނަކަށް ފުލުހުން ވަރަށް ބޮޑަށް އަނިޔާކޮށްފައިވާ ކަމަށް އޭނާގެ އާއިލާ އިން ބުނެފިއެވެ.\nއަނިޔާ ލިބުނު މީހާގެ ދަރިއަކު ފޭސްބުކްގައި ކޮށްފައިވާ ޕޯސްޓެއްގައި ބުނީ އޭނާގެ ބައްޕަ އަށް ފުލުހުން އަނިޔާ ކުރީ މިދިޔަ އަންގާރަ ވިލޭރޭގައި ކަމަށެވެ. މަސްވެރިންގެ ޕާކްގައި އޭނާ އިންދާ ފުލުހުންތަކެއް އައިސް އޭނާ ފުލުހުންގެ ވެހިކަލަށް އަރުވައިގެން ދިޔަ ކަމަށް އޭނާގެ ދަރިފުޅު ލިޔެފައި ވެއެވެ.\nފުލުހުން އޭނާ ވެހިކަލަށް އަރުވައިގެން ގެންދިޔައީ އެއްވެސް ކޯޓު އަމުރެއް ނުދައްކާ ކަމަށް ވެސް ބައްޕަ އާއި ހަވާލާދީ ދަރިފުޅު ބުނެއެވެ.\n"އެތަނުން އެއް ފުލުހަކު (ބައްޕަގެ) ކަންކަށިމަތީގައި ޖަހާފައި ބުނީ ސައިކަލް ވަގަށް ނެގުމުގެ 65 މައްސަލައެއް އެބައޮތް ކަމަށާއި އެހުރިހާ ސައިކަލެއް ވެސް ވަގަށް ނެގީ ބައްޕަ ކަމަށެވެ." ދަރިފުޅު ލިޔެފައި ވެއެވެ.\nއަނިޔާ ލިބުނު މީހާގެ ދަރިފުޅު ބުނީ އޭނާގެ ބައްޕަ ގެންދިޔައީ ގަލޮޅު ވިލީ ފުލުހަށް ކަމަށާއި އެތަނުގެ ތެރޭގައި ފުލުހުން އޭނާގެ ބައްޕައަށް ވަރަށް ބޮޑަށް އަނިޔާ ކޮށްފައިވާ ކަމަށެވެ. ފުލުހުން ވަނީ ބައްޕަގެ ޖިންސީ ގުނަވަނުގައި ވެސް ޖަހާފައި ކަމަށް ދަރިފުޅު ބުންޏެވެ.\n"އެޝިފްޓްގައި ޑިއުޓީގައި ތިބި ދެ އަންހެން ފުލުހުން ފިޔަވައި އެހެން ހުރިހާ ފުލުހުން ބައްޕައަށް އަނިޔާ ކުރިއެވެ. ބައްޕަ ގެއަށް އައީ އެރޭ 23:30 ހާއިރުއެވެ." ދަރިފުޅު ލިޔެފައި ވެއެވެ.\nދަރިފުޅު ބުނީ ފުލުހުން އޭނާގެ ބައްޕަގެ ފޯން ވެސް ހަލާކުކޮށްލާފައިވާ ކަމަށެވެ.\nމިމައްސަލަ އާއި ގުޅިގެން ފުލުހުން އަދި އެއްވެސް އެއްޗެއް ނުބުނެއެވެ.\n@VaguthuOnline @avasmv @raajjemv @ahmed_nihan @ibusolih @hrcmv pic.twitter.com/gadg8iwEBd\n— jareema raajje (@RaajjeJareema) August 9, 2019\nމީގެ މަހެއްހާ ދުވަސް ކުރިން ވެސް ފުލުހުން މާލޭގެ ގެއެއްގެ ތެރެއިން މީހަކަށް އަނިޔާކުރި މައްސަލައެއް ހޫނުވެފައިވެއެވެ. އެމައްސަލަ އަށް މީޑިއާގެ ބޮޑު ސަމާލުކަމެއް ލިބުނީ ފުލުހުން އަނިޔާކުރި މަންޒަރު ފެންނަ ވީޑިއޯއެއް އާއްމު ވުމުންނެވެ.\nމޫދުގައި ނިޔާވެފައި އޮއްވާ ފެނުނު ޒުވާނާގެ ޕޯސްޓްމޯޓަމް ހަދަން އަދިވެސް ނުފޮނުވޭ!\nއޮގަސްޓް 9, 2019 11:30\nގަލޮޅު ޕޮލިހުން މީހުންނަށް ވަރަށް އަނިޔާ ކުރޭ.. ކަމިޝަނަރ މިކަން ބައްލަވާ ދެއްވާ.. އަނިޔާ ކުރަނީ އެތާގެ ވެރިންނަށްވެސް އެނގި އެމީހުންގެ އެއްބާރުލުމާއި އެކު.. ކުދި ކުދި ކަންތަކު އެތަނަށް ގެންދާ މީހުން ގައިގަ ވަރަށް ތަޅާފަ އެބަހުރި..\nއޮގަސްޓް 9, 2019 11:43\nމިސަރުކާރުން އައި ފަހުން މިރާއްޖޭގެ ފުލުހުންގެ ކަންތައް މާއަން ޕްރޮފެޝަނަލް ވެއްޖެ. ރައްޔިތުންނަށް މުޅިން ދޮގު ހަދާ އޮޅުވާލައިގެން އައި ސަރުކާރެއް.\nއޮގަސްޓް 9, 2019 12:28\nވަރަށް ގަބޫލުނުކުރެވޭ ވާހަކައެއް މަސްވެރިންގެ ޕާރކް ތެރޭގައި ގިނަވާނީ ޒޮންބީ\nއޮގަސްޓް 9, 2019 12:30\nފުލުހުން ތަޅާނީ ތަޅަންޖެހޭ ހިސާބައް ދިޔައީމަ. ތަނެއްގަ މީހަކު ހުއްޓަގޮސް ނުތަޅާނެ. އެމީހާގެ ސަބަބުން ޢާއްމު ކިތައް ރައްޔިތުންގެ އަގުބޮޑު މުދާތޯ ހަލާކުވަނީ. ބުރަ މަސައްކަތުން ލޭ،ދާ އޮހޮރުވައިގެން ހޯދާ މުދަލައް އެމީހާ ދޭ ގެއްލުން ކޮބާ؟ ގާނޫނު އޮތީ ނުކުޅެދިފަ އެކަހަލަ މީހުންނައް އަދަބުދިނުމަށް. އެހެންވީމަ އެހަދަނީ ހަމަ ރަނގަޅައް. އެފްބީގަ ލިޔެވިދާނެ ކޮންމެ އެއްޗެއްވެސް. ހައްގަކާނުލާ އެ އުމުރުގެ މީހެއްގެ ގައިގައި ފުލުހުން ނުތަޅާނެ. އެއުމުރުގެ މީހުންވެސް އުޅެންވާނި އެއުމުރުގެ މީހުން އުޅޭ ގޮތައް.\nއޮގަސްޓް 9, 2019 16:26\nތި އިގޭ ނީ ކަލޭ ގެ ބަފާ ފުޑާ ލީމަ އެމީހުން\nއޮގަސްޓް 9, 2019 16:29\nއަހަންނަކަށް ނޭނގޭ ތީގެ ހގީގަތެއް. އެމީހާ އެކަން ކުރި ކަމުވައި ވިޔަސް ނުވިޔަސް ފުލުހުންނަކަށް އެމީހާގެ ގައިގާ ނުތެޅޭނެެ.\nފުލުހުންނެއް ނޫން އެމީހާ ކުއްވެރިތޯ ނިންމާނީ. ހާކިމުންނާއި ތަންފީޒުކުރާ މީހުން ތިބެނީ ކަމަކު. ތިޔަހެންވިއްޔާ މީހަކު ކަމެއް ކުރާއިރަށް ރަށު އެއްމެން ނިކުމެ ތަޅަން ވީއެއްނު.\nއިސްލާމް ދީނުގައި އޮންނަނީ ތިޔަހެނެއްނޫން...\nއޮގަސްޓް 10, 2019 11:33\nދީނުގަވަނީ އަތްކަނޑަން، ދެންބުނޭ ލާއިންސާނީ އޭ\nއޮގަސްޓް 10, 2019 16:24\nކޮންމެކަމެއް ކޮންމެ ގޮތަކަށް ކުރިޔަސް ތަޅާކަށެއް ނުޖެހޭނެ. ޕޮލިހުންނަކަށް މީހުން ގައިގައި ތެޅުމުގެ ހައްގެއް ލިބިގެންނުވޭ. އެއީ ޕޮލިހުން އަމިއްލަޔަށް ޕޮލިހުން ގެންގުޅޭ ކަމެއް.އެއްވެސް ގާނުނަކު ނޯންނާނެ މީހުން ގައިގައި ތެޅުމުގެ ހައްގެއް. ވަރަށް ސާފު.\nއޮގަސްޓް 9, 2019 12:32\nއަރުވާލިވަރު ކުޑައީ ދެއަތް ބުރިކޮއްލިނަމަ އޭރުން މީހުންގެ އަގު ބޮޑު މުދަލުގަ އަތެއް ނުލެވޭނެންނު\nއޮގަސްޓް 9, 2019 12:34\nހަމަ ބަރާބަރު. ޓްރަމްޕުގެ ހަގުރާމައާ ފިލިޕޫނޯ ރައީސް ނަމޫނާއަކަށް ބަލަން ޖެހޭ...ހަމަ ވުޖޫދުން ފުހެލާ\nއޮގަސްޓް 9, 2019 12:35\nމަސްވެރިންގެ ޕާރކް ތެރޭގައި ގިނަވާނީ އޮރިޔައް ދަމާފަ ހުރިއެއްޗެހި\nއޮގަސްޓް 9, 2019 12:55\nރައްޔިތުން ނިކުމެ ތަޅާލިޔަސް ބުނާނީތިހިން ދޯ ފުރަތަމަ ޕައްޕަ އިސްލާހު ކުރެވޭތޯ ބަލާބަލަ ދަރިވެސް ހަކުރުބޮނީ ކަންނޭންގެ\nއޮގަސްޓް 9, 2019 12:57\nބައްޕަ ވަރިހަމަދޯ އެހެން މީހުން އަގުބޮޑުކޮށް ގަނެފަ ހުންނަ ސައިކަލްތައް ވަގަށްނަގަމުން ދުވިޔަސް. 65 ސައިކަލް ވަގަށް ނަގާއިރު ނަސީބެއްނު ސައިކަލްތަކުގެ ވެރިން ނިކުމެ ބައްޕަ ހަވަރަށް ނުދިންކަން\nއޮގަސްޓް 9, 2019 12:59\nމިކަން ކުރި ފުލުހި ް ވަކިވަކިން ހޯދަން ޖެހޭނީ ހުރިހާފުލުހުން ގޯސްކަމައް ހީކޮށް އެންމެން ނައް ފުރއްސާރަ ކުރުން ރަނގަޅެއްނޫން ކަންފާހަނގަ ކުރަން އަދި އެވަގުތު ޝިފްޓް ގައި ތިބި މަމިހުންގެ ލިސްޓެއް ހާމަކުރުމައް ގޮވާލަން އޭރުން ވަކިވަކިން ފިޔަވަޅުއަޅަން ފަސޭހަވާނެ\nއޮގަސްޓް 11, 2019 19:17\nކަލޭ އަމިއްލަ ނަމާ ފޮޓޯ ޖަހާބަލަ\nއޮގަސްޓް 9, 2019 13:26\nމިއީ އަބަދުވެސް އަނިޔާކުރާ ސެލް އެއްކަމަށް ގެންދާކުދިން ކިޔާ، ބަލަ ރ.އިބޫ ދައްކަވަނީ ޖަޒީރާގެ ވާހަކަ ވިދާޅުނުވެއްނުން އަނިޔާ ނުކުރާނަމޭ... ފުލުހުންގާގަވެސް ތެޅީމަ އެމީހާއަށް ދިނީ ސިޔާސީ މަތީ މަގާމެއް. ފުލުހުންނޭ ރައްޔިތުންގާގަ ނުތަޅާތި، ތިބޭފުޅުންގެ މަސްއޫލިއްޔަތަކީ ޤާނޫނީ ވާޖިބު އަދާކުރުން. ތިބޭފުޅުން ތަޅަންފަށާއިފިނަމަ ޤައުމުގރ އަމާންކަން ގެއްލިދާނެ.....\nއޮގަސްޓް 9, 2019 13:31\nބޮޑުމާސިންގާ ސޭކެއްގެ ބެލުމުގެދަށުގަ ތިބޭބަޔަކު އިންސާނުންނަކައް އަނިޔާއެއްނުރާނެ އެހެންނޫނަސް މިސަރުކާރަކީ އަނިޔާވެރިކަކަންހުއްޓވަން ްއައިސްތިބިވަރައްސޯލިހު ވެރިޔަކުހުރިސަރުކާރެއް ތިވާނީބައްޕަގައިގަ ލޯބިންފިފުމާލީކަމައް\nއޮގަސްޓް 9, 2019 13:35\nމިއީ ބައްޕަގެވެސް ވޯޓާއެކު އައި ސަރުކާރެއް! ބާރަށް އަތްޖަހާ\nއޮގަސްޓް 14, 2019 15:20\nއީދު ޢަލް ސަބާޔާ\nއޮގަސްޓް 9, 2019 13:37\nކީއްކުރަން ވައްކަން ކުރަން ގޮސް އޮތީ؟\nއޮގަސްޓް 9, 2019 13:54\nރީނދޫ ޕަޕެޓުންގެ އުޞޫލުތައް ހުންނާނީ ހަމައެގޮތަށް. ތިއޮތީ ކަލޭމެން އެންމެންވެގެން ހެޔޮ ވެރިކަން ގެނެއްސައެއްނު؟ ދެން ބާރަށް އަތްޖަހާ...??\nއޮގަސްޓް 9, 2019 14:03\nމިހާރު އޮތީ ސޯލިޙުގެ ވެރިކަން. ވަރަށް ސޯލިޙު ވާނެ.\nއޮގަސްޓް 9, 2019 14:07\nއިނެސެންޓެ އައްޕަ.... ބޮޑުވަގު\nއޮގަސްޓް 9, 2019 14:18\nވިދާހާ އެއްޗަކީ ރަނެއް ނޫނެވެ\nއޮގަސްޓް 9, 2019 14:51\nތިޔަވަރު ބޮޑު ވަގެއް ކީއްވެ ބާ ހައްޔަރު ނުކުރީ .ކޮންމެ މީހެއްގެ ބައްޕަ އައް މިކަން ދިމާވިނަމަ ވެސް އެވާހަކަ ދައްކާނެ\nއޮގަސްޓް 9, 2019 15:15\nކޮމެންޓް ކުރާ މީހުން އެއްފަހަރުވެސް ވިސްނާލިން ތަ ހަމަޔެއް ލަމަޔެއް ނެތި އިންސާނީ ކަރާމާތް ފުލުހުން ނަގާލުން ރަނގަޅުނޫން ކަމަށް.\nޥަގަކަު ވައްކަން ކުރީމާ ދޭންޖެހޭ އަދަބު ދޭންވީ. ޢެކަމަކު އެއީ ފުލުހުންދޭ އަދަބަކަށްވެގެންނުވާނެ.\nއޮގަސްޓް 9, 2019 15:20\nއަނިޔާކުރަން އެހެން މީހުންނަށްވެސް އެނގޭ ! ހަމަ އަނިޔާކޮށްލަން ފުރުސަތުވެސް ލިބޭ. އަނގައިން ބަހެއް ބޭރުވާއިރަށް ދުނިޔެ އުމުރު އެ ވޭނުގައި އެމީހަކު އުޅޭންޖެހޭ ވަރަށް އަނިޔާ ކުރަން ނުޖެހޭ.. ގޭންގް މީހެއްގައިގަ ނުކެރޭނެ ޖަހާކަށް އޭރުން ލޯބި ލޯބި އަނބި މީހާއާއި ދަރިން މަތިން މިސްވޭ. މީ ވާވަރު.\nއޮގަސްޓް 9, 2019 15:26\nޙައިރާނުން ބައިނާޅި ކައްކަބަލަ އަދިވެސް ދިވެހިރައްޔިތުން މިސަރުކާރު ހަމަމަގައް އަޅުވާކައް ނުވޭތަ؟ މިހާރު ފުލުހުންގެ އިދާރާގަ ތިބީ ފުލުހުންނެ ނޫން ފުލުހުންގެ ޔުނީފޯމް އަޅުވާފަ ފޮނުވަނީ ބޮޑެތި މުޖުުރިމުން މިސަރުކާރުގަ ތިބީވެސް ޓެރެރިސްްޓުން ޖަލުގެ ގޮޅިތަކުގަ ކަސްތޮޅު އަޅުވާފަ ތިބި މުނާފިގުން\nއޮގަސްޓް 9, 2019 15:32\nބައްޕަ ހެސްކިޔާފަ ވާނުވާ ނޭނގޭ ވަރަށް ހަކުރު ބޯލައިގެން ގޮސް ދަރިފުޅު ކައިރީ މޮޅު ސްޓޯރީއެއް ޖެއްސީމާ ދަރުފުޅު ބޯލާއިގެން އިންވަރުން ވާނުވާނޭނގިގެން އެފްބީއަށް ސްޓޯރީ ކިޔާދިނީ... މިއީ ފުލުހުންގެ ބަހަކީ\nއޮގަސްޓް 9, 2019 15:59\nތެޅިވަރު މަދު ކޮމެންޓްތަކަށް ބަލާފަ މިހެން މިބުނީ\nއޮގަސްޓް 9, 2019 16:17\nތިބުނާ ޕޮލިހުންތަކެއް އެތަނުގައ ތިބެގެން ކުރާ ހަަމައެކަނި ކަމަކީ ފާޑެއްގެ ހަޓެއް ހަދައިގެން އެތާތިބެ ސިގިރޭޓް ބުއިމާއި ބުޅަލަށް ކާންދިނުމާއި ޕަބްޖީ ކުޅުން. މާލޭ ސިޓީކައުންސިލުން ހުއްދަ ލިބިގެންތޯ މިބައިގަނޑު އެތަނުގަ ގެ އެޅީ؟ ތިބައިގަނޑު ކުރާނެ ކަމެއް ނެތިގެން ތިވަރު ކަމެއް ކޮށްފާނެ. ރައްޔިތުންނާއި މުޢާމަލާތް ކުރާއިރު ބައެއްފަަރު ފަހަރު ހިތައް އަރާ މީތޯ ހަމަ ފުލުހުންގެ ދަރަޖައަކީ. އެންމެނެއް ނޫން. އެކަމަކު ގިނައީ މިކަހަލަ ބައިގަނޑު.\nއޮގަސްޓް 9, 2019 16:51\nއޮގަސްޓް 9, 2019 19:11\nއޮގަސްޓް 9, 2019 17:55\nމި ފަހުން މާލޭގެ ގިނަ ފޭރުންތަކުގަ އުޅެނީ އެސޮރު ގަލޮޅު ޕޮލިހުން ވީޑިއޯފޮޓޭޖާ އެއްޗޮހި އާމުކޮއްފަ ރައްޔަތުންނައް މީ ކިހާވަރެއްގެ މީހެއްކަން ބުނެދިނުން ބުއްދިވެރި\nއޮގަސްޓް 9, 2019 22:18\nތި މާމީހާގެ އަގުބޮޑު މުދާ ވަގަށް ނެގީމަ އިގޭނީ އެ މީހަކާދޭތެރޭ ކަންކަން ކުރަންވީ ގޮތް\nއޮގަސްޓް 10, 2019 00:02\nމަށައް އަނިޔާ ކުރިނަމަ ހޭޢަރުވާލީމުސް.......\nއޮގަސްޓް 10, 2019 09:04\nފުލުހުން އަނިޔާ ކުރޭ، އަދި ވަކިން ޚާއްސަކޮށް މި ކިނބޫ ވެރިކަން ފެށުނުފަހުން ފުލުހުންގެ ދަތްތައްވެސް ވަކިން ދިގުވެފަ، ހަފާ ކާ އެއްޗެހި ގިނަ، ފުލުހުން މިހާރު ދަތުރު ކުރަމުން އެދަނީ 2012 ގެ ހަނދާން ތަކާދިމާލަށް، ވިސްނުން ތެރިކަމާއެކު މި ކިނބުލުގެ ދަތްތައް އުފުރާލަން،


ގްރީންހައުސް ބޭނުންކޮށްގެން އައްޑޫގައި ދަނޑުވެރިކަންކުރަނީ - DhiDaily\nގްރީންހައުސް ބޭނުންކޮށްގެން އައްޑޫގައި ދަނޑުވެރިކަންކުރަނީ\nގްރީންހައުސްގެ ހިދުމަތް ބޭނުންކޮށްގެން އައްޑޫގައި ދަނޑުވެރިކަން ފެށުމަށް ހާއްސަ ޕްރޮޖެކްޓެއް ފެށުމަށް ތައްޔާރުވެއްޖެ އެވެ.\nއެކަމާ ގުޅޭގޮތުން އައްޑޫ ސިޓީ ކައުންސިލުން ބުނެފައިވަނީ އެ ހާއްސަ ޕްރޮޖެކްޓަކީ ކައުންސިލާއި އައްޑޫ އަންހެނުންގެ ތަރައްގީއަށް މަސައްކަތްކުރާ ކޮމިޓީ އާއި ގައުމީ ޔުނިވާސިޓީ އަދި އައްޑޫ ކޯޕަރޭޓިވް ސޮސައިޓީ ގުޅިގެން ކުރިއަށް ގެންދިޔުމަށް ހަމަޖެހިފައިވާ ޕްރޮޖެކްޓެއް ކަމަށެވެ.\nއެކަމުގައި ބައިވެރިވާ ފަރާތްތަކާއެކު ކައުންސިލުން ވަނީ ބުރާސްފަތި ދުވަހު ހާއްސަ މަޝްވަރާ ބައްދަލުވުމެއް ކުރިއަށް ގެންގޮސްފައި ކަމަށް އައްޑޫ ސިޓީ ކައުންސިލުން ބުނެއެވެ.\nކައުންސިލުން ބުނެފައިވަނީ އެ މަޝްރޫއަކީ ގާތްގަނޑަކަށް ތިން މިލިއަން ރުފިޔާގެ މަޝްރޫއެއް ކަމަށެވެ. އެގޮތުން އެ މަޝްރޫއުގައި ބައިވެރިވާ ފަރާތްތަކުގެ އިތުރުން ގްލޯބަލް އެންވަޔަރަންމަންޓް ފެސިލިޓީ (ޖެފް) އިންވެސް އެ މަޝްރޫއަށް ހޭދަކުރުމަށް ވަނީ ހަމަޖެހިފައެވެ.\nގްރީންހައުސް ދަނޑުވެރިކަން ކުރުމަށް އެންމެ ބޮޑު ހަރަދެއް ކުރަނީ ގައުމީ ޔުނިވާސިޓީއާއި އައްޑޫ ކޯޕަރޭޓިވް ސޮސައިޓީއިންނެވެ. ގައުމީ ޔުނިވާސިޓީއިން 1.4 މިލިއަން ރުފިޔާ ހަރަދުކުރާއިރު އައްޑޫ ކޯޕަރޭޓިވް ސޮސައިޓީއިން 1.2 މިލިއަން ރުފިޔާ އެ ޕްރޮޖެކްޓަށް ހޭދަކުރާނެއެވެ.\nސިޓީ ކައުންސިލުން ބުނެފައިވަނީ އެ ޕްރޮޖެކްޓުގެ އަމަލީ މަސައްކަތް ގާތްގަނޑަކަށް ތިން މަސްދުވަސް ތެރޭގައި ފެށޭނެކަމަށެވެ.\nއެގޮތުން ތިން މަހުގެ ތެރޭގައި، އެ މަސައްކަތް ފަށަން ބޭނުންވާ ގްރީންހައުސް ލިބޭނެއެވެ. އަދި ކޮންމެ ގްރީންހައުސްއެއްގައި 1،000 އަކަފޫޓް ހުންނާނެ ކަމަށް އައްޑޫ ސިޓީ ކައުންސިލުން ބުނެއެވެ.\nއައްޑޫ ސިޓީ ކައުންސިލުން އިތުރަށް ބުނެފައިވަނީ އެ މަޝްރޫއުގެ ދަށުން ލިބޭތަކެތި ވިއްކުމަށް ހާއްސަ މަސައްކަތްތަކެއް ކުރާނެ ކަމަށެވެ. އެގޮތުން އެކަމަށް ހާއްސަ އައުޓްލެޓެއް ހެދުމަށް ހަމަޖެހިފައިވާ ކަމަށް ކައުންސިލުން ހާމަކުރެއެވެ.


February 11, 2020 08:11:07\nކ.މާފުށި:ފަތުރުވެރިންގެ މެދުގައި މަޤްބޫލު މަންޒިލެއް\nފުލުހުން މާފުށި މޯލްޑިވްސް ޕޮލިސް ސާވިސް ޓުއަރިސްޓުން\nMarch 26, 2019 13:18:34\nމާފުށީގައި ހުރި ސައިކަލެއް އަންދާލައިފި\nއަލަށްތަ ދިވެ ހިރާއްޖެއަށް ޓޫރިސްޓަކު އެއައީ. ނުވާނެ.. ދިވެ ހިރާއްޖެއަށް ދުވާލެއްގެ މައްޓަށް އެތައްސަތޭކަ ޓޫރިސްޓުން އާދޭ. އަދި އެމީސްމީ ހުން އަ ހަރުމެންގެ އާދަކާދައާއި ދީނަށް ވަރަށް އި ހުތިރާމްކުރޭ. އެމީ ހާ ވަކި މުއްދަތެއްވަންދެން ރާއްޖެ އަޔަނުދޭން ގޮވާލަން.2އަ ހަރު ނުވަނީސް ރާއްޖެއަށް އަޔަނުދީ. އަ ހަންނަކީވެސް ދިވެ ހި ރައްޔިތެއް.


City In Chelsea Hama Bimah Thiri Kohfi – adduLIVE\nސިޓީ އިން ޗެލްސީ ހަމަބިމަށް ތިރިކޮށްފި\nFeb 10, 2019, 22:53 ހަސަން ރަޝީދު\nޕްރިމިއާ ލީގުގައި މިރޭ ޗެލްސީއާ ދެކޮޅަށް ކުޅުނު މެޗު 0-6 ގެ ތަފާތު ބޮޑު ނަތީޖާ އަކުން މެންޗެސްޓަރ ސިޓީން ކާމިޔާބުކޮށްފިއެވެ.\nމިރޭގެ މޮޅާއެކު 65 ޕޮއިންޓާ އެކު ލީގުގެ އެއްވަނަ އަށް އަނެއްކާވެސް ސިޓީ މިހާރު ވަނީ އަރާފައެވެ. ލީގުގެ ދެވަނައިގައި އޮތް ލިވަޕޫލަށް ވެސް ހަމަ އެ އަދަދަށް ޕޮއިންޓު ލިބިފައިވާއިރު ސިޓީ އަށް ކުރި ލިބެނީ ގޯލުގެ ތަފާތުންނެވެ. މީގެއިތުރުން ސިޓީން ވަނީ ލިވަޕޫލަށް ވުރެ އެއް މެޗު އިތުރަށް ވެސް ކުޅެފައެވެ. މިރޭގެ މެޗުން ބަލިވި ޗެލްސީ މިހާރު އޮތީ 50 ޕޮއިންޓާ އެކު ލީގުގެ ހަވަނައިގައެވެ.\nސިޓީގެ އިއްތިހާދު ސްޓޭޑިއަމްގައި ކުޅުނު މި މެޗުގެ ހަތަރުވަނަ މިނެޓްގައި އެޓީމުން ވަނީ ލީޑު ނަގާފައެވެ. ބަނާޑޯ ސިލްވާ ދިން ޕާހަކުން މި ގޯލު ސިޓީ އަށް ކާމިޔާބުކޮށްދިނީ ރަހީމް ސްޓާލިންއެވެ. އަދި މެޗުގެ 13 ވަނަ މިނެޓްގައި ސާޖިއޯ އަގުއެރޯ ވަނީ ހިތްގައިމު ގޯލަކާ އެކު ސިޓީގެ ދެވަނަ ގޯލު ކާމިޔާބުކޮށްދީފައެވެ. މިރޭގެ މެޗުގައި މޮޅު ކުޅުމެއް ދެއްކި އަގުއެރޯ މި ގޯލު ކާމިޔާބުކުރީ ޗެލްސީގެ ޕެނަލްޓީއޭރިއާގެ ބޭރުގައި ހުރެ ފޮނުވާލި ހަމަލާއަކުންނެވެ.\nއަދި މެޗުގެ 19 ވަނަ މިނެޓްގައި ސިޓީގެ ތިންވަނަ ގޯލު ވެސް ކާމިޔާބުކޮށްދިނީ އަގުއެރޯ ކަމަށްވާއިރު އޭގެ ހަ މިނެޓްފަހުން ގުންޑޮގާން ވަނީ ސިޓީގެ ހަތަރުވަނަ ގޯލު ކާމިޔާބުކޮށްދީފައެވެ. ފުރަތަމަ ހާފްގެ ފަހު 15 މިނެޓްގައި ޗެލްސީގެ ފަރާތުން ރަނގަޅު ކުޅުމެއް ފެނުނު ނަމަވެސް ގޯލްޖަހާނެ މާ ރަނގަޅު ފުރުސަތުތަކެއް ތަނަވަސްކުރެވިފައެއް ނުވެއެވެ.\nހަތަރު ގޯލުގެ ލީޑަކާއެކު ފުރަތަމަ ހާފް ސިޓީން ނިންމާލިއިރު ދެވަނަ ހާފްގައި ވެސް އެޓީމުން ދިޔައީ އިތުރު ގޯލުތަކެއް ކާމިޔާބު ކުރުމަށް މަސައްކަތް ކުރަމުންނެވެ. އެގޮތުން 56 ވަނަ މިނެޓްގައި ސިޓީ އަށް ލިބުނު ޕެނަލްޓީއަކުން އަގުއެރޯ ވަނީ އެޓީމުގެ ފަސްވަނަ ގޯލު ކާމިޔާބުކޮށްދީ އޭނާގެ ހެޓްރިކް ފުރިހަމަ ކޮށްފައެވެ. މިއީ އާޖެންޓީނާ އަށް އުފަން އަގުއެރޯ ޕްރިމިއާ ލީގުގައި ހެދި 11 ވަނަ ހެޓްރިކު ވެސް މެއެވެ.\nއަދި މެޗުގެ 80 ވަނަ މިނެޓްގައި ސިޓީގެ ހަވަނަ ގޯލު ކާމިޔާބުކޮށްދިނީ އެޓީމުގެ ފުރަތަމަ ގޯލު ވެސް ކާމިޔާބުކޮށްދިން ސްޓާލިންއެވެ.\nހަ ގޯލުގެ ތަފާތަކުން ޗެލްސީ މިރޭ ބަލިވިއިރު، މިއީ ޕްރިމިއާ ލީގުގެ ތާރީހުގައި ވެސް އެޓީމު ކޮޅަށް ހަ ގޯލު ވަތް ފުރަތަމަ ފަހަރުކަން ފާހަގަކޮށްލެވެއެވެ.\nލީގުގައި ސިޓީ ދެން ބައްދަލުކުރާނީ ވެސްޓްހަމް ޔުނައިޓެޑާއެވެ. ޗެލްސީ ނިކުންނާނީ ޓޮޓެންހަމްއާ ދެކޮޅަށެވެ.


Modric Ballon d'Or award haasilkohfi | Mihaaru\nމޮޑްރިޗް ބެލޮންޑިއޯ އެވޯޑް ހާސިލްކޮށްފި\n04 ޑިސެމްބަރ 2018 - 09:234comments\nޕެރިސް (ޑިސެމްބަރު 4) - ބެލޮންޑިއޯ އެވޯޑާ އެކު އަހަރުގެ މޮޅު ކުޅުންތެރިޔާ އަށް ދޭ ޝަރަފްވެރި ހުރިހާ އެވޯޑެއް އެއް އަހަރު ތެރޭ ލިބުމުން ހާސިލްވީ ދުވަހަކު ވެސް އުއްމީދުނުކުރާ ވަރުގެ ކާމިޔާބެއް ކަމަށް ކްރޮއޭޝިއާގެ މިޑްފީލްޑަރު ލޫކަ މޮޑްރިޗް ބުނެފި އެވެ.\nމޮޑްރިޗަކީ އެއް އަހަރު ތެރޭ ވޯލްޑް ކަޕްގެ މޮޅު ކުޅުންތެރިއާގެ މަގާމާއި ޔޫރަޕްގެ މޮޅު ކުޅުންތެރިއާގެ މަގާމުގެ އިތުރުން ފީފާގެ މޮޅު ކުޅުންތެރިއާގެ އެވޯޑާއި ބެލޮންޑިއޯ ހާސިލްކުރި ފުރަތަމަ ކުޅުންތެރިއާ އެވެ. މީގެ ކުރިން ފްރާންސް ފުޓްބޯލް އިން ދެމުން އައި ބެލޮންޑިއޯ ވަނީ ފީފާ އެވޯޑާ އެއްކޮށްލައިގެން ދީފަ އެވެ. އެއީ 2010 އިން 2015 އަށެވެ. އޭގެ ފަހުން ދެ އެވޯޑް ދެނީ ވަކިންނެވެ.\nފާއިތުވި 10 އަހަރު ބެލޮންޑިއޯ އެވޯޑް ލިބުނީ ކްރިސްޓިއާނޯ ރޮނާލްޑޯ އާއި ލިއޮނަލް މެސީގެ ތެރެއިން އެއް ކުޅުންތެރިއަކަށެވެ. އެންމެ ފަހުން އެ ދެ ކުޅުންތެރިން ނޫން ކުޅުންތެރިއަކަށް މި އެވޯޑް ލިބުނީ 2007 ވަނަ އަހަރު ބްރެޒިލްގެ ޕްލޭމޭކަރު ކަކާ އަށެވެ.\nއުމުރުން 33 އަހަރުގެ މޮޑްރިޗް ބުނީ މިއީ އޭނާ ހުވަފެނުން ވެސް ނުދެކޭފަދަ ކާމިޔާބެއް ކަމަށެވެ.\n"ދުނިޔޭގެ އެންމެ ބޮޑު ހުރިހާ އެވޯޑެއް އެއް އަހަރުގެ ތެރޭގައި އަހަންނަށް ލިބޭނެ ކަމަށް އުއްމީދެއް ނުކުރަން. ވަރަށް އުފަލުން މިހުރީ މި އިހުސާސްތައް ބުނެދޭން ނޭގޭ،" މޮޑްރިޗް ބުންޏެވެ. "ވޭތުވެދިޔަ އަހަރުތަކުގައި ވަރަށް މޮޅަށް ކުޅުނު ކުޅުންތެރިންނަށް ބެލޮންޑިއޯ ނުލިބި އެބަހުރި. ބެލޮންޑިއޯ ސްޓޭޖުން ތަފާތު މަންޒަރެއް މި ފަހަރު މި ފެނުނީ. މިއީ އަހަރެންގެ އެކަނި މަސައްކަތެއް ނޫން. އަހަރެން މި ހިސާބަށް އަންނަން އެހީވެދިން އެންމެންގެ ވެސް މަސައްކަތް."\nބެލޮންޑިއޯ ގަދަ ފަހަކަށް ބަލާއިރު ދެ ވަނަ އަށް ދިޔައީ ރޮނާލްޑޯ އެވެ. ތިން ވަނަ އަށް ފްރާންސްގެ ފޯވާޑް އެންޓޮއިން ގްރީޒްމަން ދިޔައިރު، ހަތަރު ވަނަ އަށް ދިޔައީ ފްރާންސްގެ ކިިލިއަން އެމްބާޕޭ އެވެ. އަދި ފަސް ވަނަ އަށް ދިޔައީ މެސީ އެވެ. މިއީ 2006 ގެ ފަހުން ބެލޮންޑިއޯ ގަދަ ތިނެއްގައި މެސީ ނެތް ފުރަަތަމަ ފަހަރެވެ.\nބެލޮންޑިއޯ އިން ފުރަތަމަ ފަހަރަށް ހޮވި އަންހެން އެންމެ މޮޅު ކުޅުންތެރިއަކީ ލިޔޯނަށް ކުޅެމުން އަންނަ ނޯވޭގެ ފޯވާޑް އެޑާ ހެގާބާގް އަށެވެ. އަދި 21 އަހަރުން ދަށުގެ އެންމެ މޮޅު ކުޅުންތެރިއާ އަށް ދޭ އެވޯޑް ހާސިލްކުރީ ވޯލްޑް ކަޕްގެ އެންމެ މޮޅު ޒުވާން ކުޅުންތެރިއަކަށް ހޮވުނު އެމްބާޕޭ އެވެ.\nއިތުރު ލިޔުންތައް ލޫކާ މޮޑްރިޗް ފީފާ ބެލޮންޑޯ އެވޯޑް


MDP sarukaarun Ihumaaluvi Fulidhooge Rayithunge Huvafenthakugai...\nއެމްޑީޕީ ސަރުކާރުން އިހްމާލުވި ފުލިދޫގެ ރައްޔިތުންގެ ހުވަފެންތަކުގައި ކުލަޖެއްސެވީ ރައީސް ޔާމީން\n8 މަސް,3ދުވަސް,2ގަޑި, 47 މިނެޓް, 24 ސިކުންތު ކުރިން 3050ލަޔާލް މަނިކް\nފުލިދޫ ސްކޫލް ދަރިވަރުން\nރާއްޖޭގެ އެކި ކަންކޮޅުތަކުގައި ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމްގެ ސަރުކާރުން ތަރައްޤީގެ މަޝްރޫޢުތައް ހިންގަވަމުން އަންނައިރު، ވ. ފުލިދޫގެ ޒުވާނުންވެސް އެ ތަރައްޤީ ގަބޫލް ކުރެއެވެ.\nލާމެހިފައިވާ ރަށްތަކަކުން ގުޅާލެވިފައިވާ ދިވެހިރާއްޖެ އަކީ ކުދި ކުދި އާބާދީތަކުގެ މައްޗަށް އެކުލެވޭ ރަށްތައް ގިނަ ޤައުމެކެވެ. ދިވެހިރާއްޖޭގައި އޮތް ކުޑަބާދީއެއް ހިމެނޭ އެއް ރަށަކީ އެންމެ 495 މީހުންގެ އާބާދީއެއް އޮންނަ ވ. އަތޮޅު ފުލިދޫއެވެ. ކުރީގެ އެމްޑީޕީ ސަރުކާރުގައި އިހްމާލުވެފައިވާ ފުލިދޫއަކީ މީގެކުރީގެ ސަރުކާރުން ތަރައްޤީގެ އެއްވެސް މަޝްރޫއެއް ހިންގާފައިނުވާ ރަށެކެވެ. ނަމަވެސް ފަތުރުވެރިކަމުގެ ދާއިރާއިން މަޝްހޫރު މި ރަށުގައި ރައީސް އަބްދުﷲ ޔާމީންގެ ސަރުކާރުގެ ތެރެެއިން4ދާއިރާއަކުން9މަޝްރޫއެއް ހިންގާފައިވެއެވެ.\nއަދި އެ ރަށައް މި ސަރުކާރުން 9.1 މިލިއަން ރުފިޔާ ވަނީ ހަރަދުކޮށްފައެވެ. މި ސަބަބާއި ހުރެ މިއަދު ފުލިދޫގެ މަސައްކަތުގެ މާހައުލުގައި އުޅޭ ޒުވާން ކުދިން ރައީސް ޔާމީންގެ ސަރުކާރުން މި ޤައުމަށް ގެނެސްދެއްވާފައިވާ ތަރައްޤީ ވަރާށް ބޮޑަށް ޤަބޫލް ކުރެއެވެ. ޗެނަލް 13 އާއި ވާހަކަ ދައްކަމުން ގެސްޓް ހައުސް ވިޔަފާރީގައި ޝާމިލްވެގެން އުޅޭ ފުލިދޫގެ ހީވާގި ޒުވާނަކު ބުނީ ރައީސް ޔާމީންގެ ސަރުކާރުގައި އެ ރަށުގައި ހުރި ތިން ބިން ފަތުރުވެރިކަމުގެ މަސައްކަތައް ދޫކޮށް ދެއްވާފައިވާކަމަށެވެ.\nއަދި އެ ރަށުގައި އޮތް މި ވިޔަފާރިއަށް ވަރަށް ހާއްސަ ސަމާލުކަމެއް ރައީސް އަބްދުﷲ ޔާމީންގެ ސަރުކާރުން ދެއްވާކަމަށް އެޒުވާނާ ބުނި. މީގެއިތުރުން އެ ރަށުގައި ފުޓްބޯޅަ ގްރައުންޑެއް ތަރައްޤީކުރެވިފައިވާކަން އޭނާ ވަނީ ފާހަގަކޮށްފައެވެ. އަދި ޔޫތް ސެންޓަރުގެ މަސައްކަތް ކުރެވިފައިވާއިރު، ކޮމިއުނިޓީ ސެންޓަރެއް ގާއިމްކުރުމުގެ މަސައްކަތްވެސް ކުރެވެމުން ދާކަން އެ ޒުވާނާ ފާހަގަކުރިއެވެ.\nރައީސް ޔާމީން ދެވަނަ ދައުރަކަށް އިންތިޚާބު ކުރަން ޖެހޭ ކަމަށް ޤަބޫލް ކުރާ ފުލިދޫގެ ޒުވާނަކު ބުނީ އެމަނިކުފާނުގެ ސަރުކާރުގެ ފުރަތަމަ ދައުރުގެ ތެރޭގައި ހުރިހާ ދާއިރާއަކުންވެސް ކުރިއެރުން ލިބިފައިވާކަމަށެވެ. އެކަން މިއަދު ދިވެހިންނަށް ހަމަލޮލުން ފެންނަން އެބަހުރި ކަމަށްވެސް ވަނީ ބުނެފައެވެ. އެހެންކަމުން ޤައުމު އިތުރަށް އާރާސްތު ކުރުމަށް ރައީސް ޔާމީން ދެވަނަ ދައުރުއަކަށް އިންތިހާބް ކުރަން ޖެހޭކަން އޭނާ ފާހަގަކުރިއެވެ.\nމިއަދު ރައީސް ޔާމީން ވ. އަތޮޅަށް ގެނެސްދެއްވާފައިވާ ތަރައްޤީގެ ސަބަބުން އެ އަަތޮޅުގެ ހުރިހާ ރައްޔިތުންވެސް ތިބީ ހިނިތުންވުމާއި އެކުގައެވެ.5ރަށެއްގެ މައްޗަށް އެކުލެވޭ 1662 މީހުންގެ އާބާދީއެއް އޮންނަ ވ. އަތޮޅުގައި މި ސަރުކާރުން ވަނީ 57 މިލިއަނެއްހާ ރުފިޔާ ހަރަދު ކޮށްގެން 30 މަޝްރޫއު ހިންގަވާފައެވެ. އެހެން ނަމަވެސް މީގެކުރީގެ ސަރުކާރުތަކުން އެ އަތޮޅުގައި ހިނގާފައިވަނީ އެންމެ3މަޝްރޫއެކެވެ. މިއަދު ފެލިދޫގެ ރައްޔިތުންގެ އުންމީދުތައްވެސް ގުޅިފައި އޮތީ ރައީސް ޔާމީންގެ ތަރައްޤީއާއި މި މުޖުތަމައުއަށް އަންނަ ތަހްޒީބެވެ. ފެލިދޫގެ ރައްޔިތުން ތިބީ ރައީސް ޔާމީން ދެވަނަ ދަައުރަކަށް އިންތިޚާބު ކުރުމަށްޓަކައި އަތުކުރި އޮޅާލައިގެނެވެ.\nޕީއެސްއައިޕީ މަޝްރޫއުތަކަށް އެންމެ ބޮޑު ހޭދައެއް ކުރީ ރައީސް ޔާމީންގެ ސަރުކާރުން\n3 ދުވަސް ކުރިން 336 0\nﷲގެ އޯގާވަންތަކަމާމެދު ޝައްކު ނުކުރާށެވެ!\n3 ދުވަސް ކުރިން 123 0\nއެމްޑީޕީގެ މަސްލަހަތު އޮންނަ ކުންފުނިތަކަށް މިލިއަނުން ފައިސާ ދެނީ!\n3 ދުވަސް ކުރިން 1799 0\nފައިސާއާއި ނުފޫޒުން، އެމްޑީޕީއަށް ގޮނޑިތައް\n1 ހަފްތާ ކުރިން 2167 0


17 ފެބްރުއަރީގައި އެމްޑީޕީން ބާއްވާ ބޮޑު އެއްވުމަކީ އާދަޔާ ޚިލާފް އެއްވުމެއް – އިންތި – Maldivian Democratic Party\n17 ފެބްރުއަރީގައި އެމްޑީޕީން ބާއްވާ ބޮޑު އެއްވުމަކީ އާދަޔާ ޚިލާފް އެއްވުމެއް – އިންތި\nއެމްޑީޕީން 17 ފެބްރުއަރީގައި ބާއްވާ ބޮޑު އެއްވުމަކީ އާދަޔާ ޚިލާފް އެއްވުމެއް ކަމަށް އެ ޕާޓީގެ ސްޕޯކްސް ޕާސަން އަދި ރައްޔިތުންގެ މަޖިލީހުގެ މާފަންނު އުތުރު ދާއިރާގެ މެންބަރު އިމްތިޔާޒް ފަހުމީ (އިންތި) ވިދާޅުވެއްޖެއެވެ.\nމިރޭ މޫކައި ހޮޓަލުގެ ކޮއިމަލާ މާލަމުގައި އެމްޑީޕީން ބޭއްވި ނޫސްވެރިންގެ ބައްދަލުވުމެއްގައި އިންތި ވިދާޅުވީ، ޚިޔާލުފާޅުކުރުމާއި އެއްވެ އުޅުމުގެ މިނިވަންކަންދިވެހީންނަށް ހޯދައިދިން އެމްޑީޕީން މާދަމާ ބާއްވާ އެއްވުމަކީ ސުލްހަވެރި، އާދަޔާ ޚިލާފް އެއްވުމެއް ކަމަށެވެ. އަދި މި ބޮޑު އެއްވުމުގައި ބައިވެރިވުމަށް އެއްބަޔަކު މާލެ އައިސްފައިވާ އިރު، ރާއްޖޭގެ އެކިކަންކޮޅުތަކުން ގިނަ އަދަދެއްގެ ބަޔަކު މާދަމާ މާލެ އަންނާނޭ ކަމަށް އިންތި ވިދާޅުވިއެވެ.\nރާއްޖޭގެ ޤާނޫނު އަސާސީ އިސްލާޙްނުކޮށް ރިޔާސީ އިންތިޚާބެއް ބޭއްވުމަށް ޤާނޫނު އަސާސީ ތަންނުދޭ ކަމަށް، ބާޣީ ސަރުކާރުގެ ބަންޑާރަނައިބު ޢާއިޝަތު ޢާޒިމާ ޝުކޫރު ވިދާޅުވެފައިވާތީ އެކަމަށް ވެސް އިންތި މިރޭގެ ނޫސްވެރިންގެ ބައްދަލުވުމުގައި ރައްދު ދެއްވިއެވެ.\nއިންތި ވިދާޅުވީ ބާޣީ ސަރުކާރުގެ ވަޒީރަކު ރައްޔިތަކަށް ހެޔޮއެދިގެން ވާހަކައެއް ނުދައްކަވާނޭ ކަމަށާއި، އެބޭފުޅުން މަސައްކަތްކުރަމުންދަނީ އިންތިޚާބެއް ނުބާއްވައި، ބަޣާވާތުގެ ސަރުކާރު ދެމެހެއްޓުމަށް ކަމަށެވެ. އަދި އިންތިޚާބެއް ބޭއްވުމަށް ކޮންމެހެން ޤާނޫނު އަސާސީ އިސްލާޙްކުރަން ޖެހޭ ކަމަށް ދެކެވަޑައިނުގަންނަވާ ކަމަށް ވެސް އިންތި ވިދާޅުވިއެވެ.\nއެމްޑީޕީން ބޭނުންވަނީ އަވަސް އިންތިޚާބެއް ކަމަށް އިންތި ތަކުރާރުކޮށް ވިދާޅުވިއެވެ. އަދި މިހާރު އިންތިޚާބެއް ބޭއްވިޔަސް ފުރިހަމަ އަޣްލަބިއްޔަތަކުން އެމްޑީޕީ ކާމިޔާބުކުރާނޭ ކަމަށް ވިދާޅުވެ، އެކަމުގެ ހުއްޖަތެއްގެ ގޮތުގައި އެމްޑީޕީން ބާއްވާ ޖަލްސާތަކަށާއި، ހިނގާލުންތަކަށް ލިބެމުންދާ އާދަޔާ ޚިލާފް ތަރުހީބު އިންތި ފާހަގަކުރެއްވިއެވެ. މީގެ އިތުރުން ބާޣީ ސަރުކާރެއް އެންމެ ދުވަހަކަށް ވެސް ބޭއްވުމަކީ ރައްޔިތުން އެދޭ ކަމެއް ނޫން ކަމަށް އިންތި ވިދާޅުވިއެވެ. އަދި ރާއްޖޭގެ މެޖޯރިޓީ ބޭނުންވަނީ އަވަސް އިންތިޚާބެއް ބާއްވައި، އެފަރާތްތަކުގެ ވޯޓުން ހޮވާ މަޤްބޫލު ޑިމޮކްރެޓިކް ވެރިޔަކު ގައުމުގެ ރައީސް ކަމުގައި ހުންނެވުން ކަމަށް ވެސް އިންތި ވިދާޅުވިއެވެ.


SunOnline: Rape kit beynun kohggen sample nagan dhey ruhun liyumun hoadha gothah hadhanee\nރޭޕް ކިޓް ބޭނުންކޮށްގެން ސާމްޕަލް ނަގަން ދޭ ރުހުން ލިޔުމުން ހޯދާ ގޮތަށް ހަދަނީ\nފާތިމަތު ސައީދު 14 Oct 2020, 20:49\nމިއަދު ބޭއްވި ހިއުމަން ރައިޓްސް އެންޑް ޖެންޑާ ކޮމިޓީގެ ބައްދަލުވުމުގެ ތެރެއިން — ފޮޓޯ/ މަޖިލިސް\nރޭޕްގެ ޝިކާރައަކަށް ވާ ފަރާތުގެ ސާމްޕަލް ނެގުމަށް އެފަރާތުން ނުވަތަ ބަލަދުވެރިޔާ ދޭ ރުހުމަކީ ލިޔުމުން ދޭ ރުހުމެއް ކަމަށް ހަދައި އެކަން ލާޒިމްކުރަން ޖިންސީ ކުށުގެ ގާނޫނުގައި ހިމެނުމަށް މަޝްވަރާކޮށްފި އެވެ.\nރޭޕް މައްސަލައެއް ކަމަށް ތުހުމަތު ކުރެވޭ މައްސަލަތަކުގައި ސާމްޕަލް ނަގާއިރު ރޭޕް އެވިޑެންސް ކިޓް ބޭނުންކޮށްގެން ކުށުގެ ޝިކާރައަކަށްވީ ފަރާތުގެ ހަށިގަނޑާއި އަންނައުނުން ސާމްޕަލް ނަގައި ފޮރެންސިކް ތަހުލީލު ކުރުން ލާޒިމް ކުރަން ޖިންސީ ކުށުގެ ގާނޫނަށް ވަނީ އިސްލާހު ހުށަހަޅާފަ އެވެ. އެ ބިލު ދިރާސާ ކުރުމަށް މިއަދު ހިއުމަން ރައިޓސް އެންޑް ޖެންޑާ ކޮމިޓީއިން ބޭއްވި ބައްދަލުވުމުގައި ވަނީ ގިނަ މުއައްސަސާތަކަކާއި ބައްދަލުކޮށްފަ އެވެ.\nޕީޖީ އޮފީހުގެ ފަރާތުން ކޮމިޓީ ބައްދަލުވުމަށް ވަޑައިގެން އޮފިޝަލު ވިދާޅުވީ ރޭޕް ކިޓުން ސާމްޕަލް ނަގަން ދޭ ރުހުމަކީ ލިޔުމުން ދޭ ރުހުމެއް ކަމުގައިވުން މުހިންމު ކަމަށެވެ. އެއީ ގިނަ ޖިނާއީ މައްސަލަތަކުގައި ޝަރީއަތާ ހަމައަށް ދާއިރުގަައި ވިކްޓިމުން ހެކިބަސް ދޭން ބޭނުން ނުވާ ކަމަށެވެ.\n"މިބާވަތުގެ ކުށުގެ ޒާތާއި ބާވަތުން ގިނަ ފަހަރަށް އެހެން އެބަ ދިމާވޭ. އެހެންވީމަ ލިޔުމުން ރުހުން އޮތީމަ އަޅުގަނޑުމެންނަށް ހެކީގެ އެޑްމިސިބިލިޓީ އެންޝުއާ ކުރެވޭނެ. މިހާރު މިގޮތަށް އޮތީމަ ވާނެ ގޮތަކީ ހަމައެކަނި ވިކްޓިމް ބުނާ ބުނުމާއި ސާމްޕަލް ނެގި މީހާ ބުނާ ބުނުން އޮންނާނީ. ވިކްޓިމް ބުނާނީ ރުހުމެއް ނުދެމޭ. ސާމްޕަލް ނެގި މީހާ ބުނާނީ ރުހުން ދީގެންނޭ ސާމްޕަލް ނެގީ. އަޅުގަނޑުމެންނަށް ސާބިތު ކުރެވޭނެ އިތުރުގޮތެއް ނޯންނާނެ." ޕީޖީ އޮފީހުގެ އޮފިޝަލު ވިދާޅުވި އެވެ.\nއޭގެ އިތުރުން ރޭޕް ކިޓް ބޭނުންކޮށްގެން ސާމްޕަލް ނަގަން ކުއްޖާގެ ފަރާތުން ރުހުން ދެވޭނީ ކުއްޖާގެ މަސްލަހަތު ހިމާޔަތް ކުރާ ފަރާތުން ކަމަށް އެކަނި ލިޔުން ރަނގަޅު ނޫން ކަމަށް އޭނާ ވިދާޅުވި އެވެ. އޭގެ ބަދަލުގައި ހަގީގީ މާނައިގައި ކުއްޖާގެ މަސްލަހަތު ހިމާޔަތްކޮށްދޭނީ ކޮންބައެއްތޯ ގާނޫނުން މާނަކޮށްދޭން މުހިންމު ކަމަށް ޕީޖީގެ އޮފިޝަލު ވިދާޅުވި އެވެ.\nޖިންސީ ކުށުގެ ގާނޫނަށް އިސްލާހު ހުށަހެޅުވީ މަޖިލީހުގެ ތުޅާދޫ ދާއިރާގެ މެމްބަރު ހިސާން ހުސައިން އެވެ. އެއީ ޖިންސީ ކުށުގެ ގާނޫނަށް ހުށަހެޅި ފުރަތަމަ އިސްލާހެވެ.\nހިސާން ހުށަހެޅުވި އިސްލާހުގައި ބުނެފައިވަނީ ޖިންސީ ކުށުގެ ފޮރެންސިކް ތަހުލީލަކީ ކުށުގެ ޝިކާރައަކަށްވީ ފަރާތުގެ ރުހުމުގައި، އެކަމަށް ހާއްސަކޮށްފައިވާ ކިޓް ބޭނުންކޮށްގެން ކުރެވޭ ތަހުލީލެއް ކަމަށެވެ. އަދި އެ ކިޑް ބޭނުންކޮށްގެން މަދުވެގެން ހަތް ސާމްޕަލެއް ނަގަން އިސްލާހުން ލާޒިމް ކުރެއެވެ.\nއަދި ސިއްހީ ހިދުމަތްދޭ ތަންތަނުން ރޭޕް އެވިޑެންސް ކިޓް ބޭނުންކޮށްގެން ނަގާ ސާމްޕަލަށް އެއްވެސް އަގެއް ނަގައިގެން ނުވާނެ ކަމަށް އިސްލާހުގައި ވަނީ ބުނެފަ އެވެ. އަދި ސިއްހީ ހިދުމަތް ދޭ ތަންތަނުން އެ ކިޓް ލިބޭނޭ އިންތިޒާމު ގާނޫނަށް އަމަލު ކުރަން ފަށާތާ ހަމަސް ދުވަހުގެ ތެރޭގައި ހަމަ ޖައްސަން އެ އިސްލާހުން ލާޒިމް ކުރެ އެވެ.\nރޭޕް އެވިޑެންސް ކިޓް ބޭނުންކުރާނެ ގޮތުގެ ތަމްރީނު ލިބިފައި ހުރި ޑޮކްޓަރެއް ނުވަތަ ނަރުހެއް ސަރުކާރުން ހިންގާ ކޮންމެ ސިއްހީ ހިދުމަތްދޭ މަރުކަޒެއްގައި ހުންނަންޖެހޭނެ ކަމަށްވެސް އިސްލާހުގައި ވަނީ ބުނެފަ އެވެ. އަދި ސާމްޕަލް ނަގަން ވާނީ އެ ތަމްރީނު ލިބިފައިވާ މީހުން ކަމަށްވެސް ބުނެފައި ވެއެވެ.\nރޭޕް އެވިޑެންސް ކިޓް ބޭނުންކޮށްގެން ނަގާ ސާމްޕަލް އެ ސާމްޕަލް ނަގާ މަރުކަޒުގައި ރައްކާތެރިކޮށް ބަހައްޓާނެ ގޮތުގެ އުސޫލެއްވެއް އެކުލަވާލަން ޖެހޭނެ ކަމަށް އިސްލާހުގައި ވަނީ ބުނެފަ އެވެ. އަދި ސާމްޕަލް ނެގި މަރުކަޒުން ތަހުގީގު އިދާރާއަށް އެ ސާމްޕަލް ގެންދާނެ ގޮތުގެ އުސޫލު އެކުލަވާލުމުގެ ޒިންމާ ވަނީ ފުލުހުންނާ ހަވާލުކޮށްފަ އެވެ.


Gavaidhaa khilaafah kuni ukaa meehunnah inzaaru dheyn fashaiffi | Mihaaru\nގަވައިދާ ޚިލާފަށް ކުނި އުކާ މީހުންނަށް އިންޒާރު ދޭން ފަށައިފި\nމާލޭގެ ގޭގެ އިން ކުނި އުކުމުގެ މަސައްކަތުގައި ވެމްކޯގެ މުވައްޒަފުން ހަރަކާތްތެރިވަނީ.---މިހާރު ފޮޓޯ: ހުސެއިން ވަހީދު\n15 ސެޕްޓެމްބަރ 2017 - 16:02\nކުނި އުކާލުމާ ބެހޭ ގަވައިދާ ޚިލާފަށް ކުނި އުކާ މީހުންނާ މެދު ފިޔަވަޅު އެޅުމަށްޓަކައި އިންޒާރުދޭން ފަށާފައިވާ ކަމަށް އެންވަަޔަރުމެންޓް މިނިސްޓްރީން ބުނެފި އެވެ.\nކުނި އުކާލުމާ ބެހޭ ގަވައިދަށް އަލަށް ގެނައި ބަދަލާއެކު، އަމިއްލަ އަށް ކުނި އުކާނަމަ އެކަން ކުރަން ޖެހެނީ ރަޖިސްޓަރީ ކޮށްގެންނެވެ. އަދި ކުނި އުކާލަން ގެންދާއިރު އުޅަނދު ހުންނަން ޖެހެނީ ކުނީގެ އުނދަގޫ މަގުތަކަށް ނުފޯރާނެހެން ބަންދުކޮށްފަ އެވެ.\nތިމާވެއްޓާ ބެހޭ މިނިސްޓްރީގެ އޮފިޝަލަކު މިއަދު ވިދާޅުވީ އަދިވެސް ބައެއް މީހުން ގަވައިދާ ޚިލާފަށް ކުނި އުކަމުން ގެންދާތީ މިއަދުން ފެށިގެން އެ މީހުންނަށް އިންޒާރު ދެމުން އަންނަ ކަމަށެވެ.\nތިމާވެއްޓާ ބެހޭ މިނިސްޓަރު ތޯރިގް އިބްރާހިމް މިދިޔަ ބުދަ ދުވަހު ވިދާޅުވީ އަދިވެސް ބިދޭސީންނާއި ބައެއް ދިވެހިން ގަވައިދާ ޚިލާފަށް ކުނި އުފުލަމުން ދާ ކަމަށެވެ. އަދި މިއަދުން ފެށިގެން އެފަދަ މީހުންނަށް އިންޒާރު ދޭނެ ކަމަށާއި ގަވާއިދާ ޚިލާފުވާ މީހުން އަންނަ މަހުން ފެށިގެން ޖޫރިމަނާކުރަން ފަށާނެ ކަމަށް ވެސް މިނިސްޓަރު ވިދާޅުވި އެވެ.\nމިހާތަނަށް 17،180 ގޭބިސީއަކުން ވެމްކޯގައި ރަޖިސްޓަރީ ކޮށްފައިވެ އެވެ. އަދި އަމިއްލައަށް ކުނި އުކާލަން 1،100 އަށް ވުރެ ގިނަ މީހުން ވަނީ ރަޖިސްޓަރީކޮށްފަ އެވެ.\nތިމާވެށި ކުނި ވޭސްޓް މެނެޖްމެންޓް ވެމްކޯ\n15 ކޮމެންޓް, 32 ރިއެކްޝަންސް\nކުނިއުކުމުގެ ޤަވާއިދު ބަދަލުކުރުމުގެ ކުރިން އަމިއްލައަށް ކުނިއުކަން ރެޖިސްޓްރީވާން ފޯމް ހުށައަޅާފައިވާނެ އެކަމަކު މީގެ ހަބަރެއް އަދިއަދައްދާންދެންވެސް ނުލިބިހުރެފައި ތި އުޅެނީ ފިޔަވަޅުއަޅަން ފުރަތަމަ މިކަންކަން ފުރިހަމަކުރޭ އެއަށްފަހު ފިޔަވަޅުއަޅާ\nވެމްކޯ އިން ކުރަމުންދަނީ ވަރަށް ރަގަޅު ޚިދުމަތެއް. މި ފޮޓޯއިން ފެންނަ މަންޒަރަށް ބަލާފަ ޚިޔާލެއްދޭން ބޭނުން. ވެމްކޯގެ ބޭފުޅަކަށް މިޚިޔާލު ފެނިއްޖެނަމަ އެކަން ނޯޓުކުރައްވާނެކަމުގަ ހީކުރަން. ކުނިނެގުން ފަދަ މަސައްކަތުގައި މުއައްޒިފުން އުޅޭއިރު، ތިޔަފަދަ ބޮޑު ކުންފުންޏެއްގެ ކޯޕަރޭޓު ޒިންމާގެ ދަށުން މަސައްކަތުގެ މާހައުލަށް ގުޅޭނެ ހެދުން އެޅުވުމަކީ މުހިންމުކަމެއް. އެގޮތުން ކޮންމެވެސް ފެންވަރެއްގެ ބޫޓު (ފަޔަށް އަނިޔާވުން ކުޑަކުރެވޭވަރުގެ) އަންގި ލެއްވުން އަދި ކޮންމެވެސް ފެންވަރެއްގެ މާސްކެއް އަޅައިގެން ތިބުމަކީ މުއައްޒިފުންގެ ސިއްހަތު ސަލާމަތް ކުރުމަށް ކޮންމެހެން ކުރަންޖެހޭ ކަމެއްކަމުގައި ދެކެން. އަދި މީގެ އިތުރުން އެފަދަ ގޮތަކަށް ފެނުމުން މީހުންގެ ހިތުގައި ތިޔަ ކުންފުންޏާމެދު އޮންނަ އިތުބާރު ބޮޑުވެ ގަދަރުވެސް އުފުލިގެންދާނެ.\nވަރަށް ރަނަގޅު ވާހަކަފުޅެއް! އަޅުގަނޑުވެސް ފާހަގަކޮށްލަން ބޭނުންވޭ މިކަން. އޯވަރރޯލްސް އާއި އަންގިއާއި ބޫޓު އަދި މާސްކް މި މަސައްކަތުގައި އުޅުއްވާ ހީވާގި މުވައްޒަފުންނަށް ފޯރުކޮށްދޭންޖެހޭ!\nއަޅުގަނޑުގެ ގޭގެ ކުނިއުކުމާ ބެހޭ ޤަވާއިދެއް ހަދާނަމަ އަޅުގަނޑުގެ ލަފާ ހޯދަންޖެހޭނެ. އަޅުގަނޑުގެ ގޭގެ ކަންތައް ކުރަންޖެހޭ ގޮތް އެހެން މީހަކު ކިޔައިދޭނަމަ އެކަމަށް ފީއެއް ދައްކަން ޖެހޭނެ. އަޅުގަނޑު ކައިރިން އެހުމެއްނެތި އަޅުގަނޑުގެ ގޭގެ ކުނިއުކުމާ ބެހި ހަދާނަމަ އެބަޔަކު ޖޫރިމަނާ ވެސް ކުރާނަން.\nވެމްކޯ މީހުން ކޮންމެ ދުވަހަކު ކުނި ނުގެންދޭ\nވަރަށް ރަގަޅު މަސައްކަތަށް މިސަރުކާރުން ކުރި. ތިކަމުގައި ހަރަކާތްތެރިވާ ދިވެހިންނަކީ ކުއްކުށައް އަރައިނުގަންނަ ބަޔެއްކަމުގައި ހަދާނެކަމަށް އުއްމީދުކުރަން.\nނަސީބެއްތާ ހުއްދަނެތި ކުނިއުފެއްދުން މަނާ ނުކުރިކަން.\nގަޑިން މެދުރުފަހު3ޖެހީމަ ކޮންމެ ދުވަހަކުވެސް މާލޭގައި ކުނި ބާޒާރު ހުޅުވޭ. މަގުތަކުގެ ދެފަރާތުގައި ބަރިބަރިއަށް ފުނިފުންޏަށް އެކި ފާޑުފާޑުގެ ކުނި ހުންނަނީ ތިޔަބުނާ ފެންވަރަށް ބަންދުކޮށްފައެއްނޫން. ބިދޭސީން މިކަން ކުރިއިރު މުޅި މާލެ ކުނިވެފަކާ ނޯވޭ!\nމިހާރު ރެޖިސްތްރޭޝަން ކުރިތާ ދެ މަސްދުވަސް ވަނީ. އަދިވެސް ކުނި ނަގަން ނާދެވޭ. ދެމް ޠާރިޤް ބުނެބަލަ އަހަރެން ހަދަންވީ ގޮތެއް.!\nކުނި ނޫކާ ހުރޭ!\nގަވައިދާ ހިލާފައްށޭ ބުނާ އިރު ވެމްކޯ އައް ވެސް ކުނި އުކެނީ ކިހިނެއް އެއްރޭ އުކިއްޔާ އަނެއްރޭ ނާދެ..... ދެން ޖެހެނީ އަމިއްލަ އައް ކުނި އުކަން ނޫނީ ބޭރައް ނެރެފަ ބަހައްޓަން\nމޮނަޕޮލީ އާ ކުންފޫނިއެއް އުފައްދާ ތަން މިފެން ނަނީ.


ފަތުރުވެރިކަމަށް ޒުވާނުން ޝައުގުވެރިކުރުވުމަށް ކުރު ވީޑިއޯތަކެއް ހަދަނީ ފަތުރުވެރިކަމަށް ޒުވާނުން ޝައުގުވެރިކުރުވުމަށް ކުރު ވީޑިއޯތަކެއް ހަދަނީ\nފަތުރުވެރިކަމަށް ޒުވާނުން ޝައުގުވެރިކުރުވުމަށް ކުރު ވީޑިއޯތަކެއް ހަދަނީ\nފަތުރުވެރިކަމުގެ ސިނާއަތައް ޒުވާނުން ޝައުޤުވެރިކުރުވުމަށް ވީޑިއޯ ތައްޔާރުކުރުމުގެ ފުރުސަތު ޓޫރިޒަމް މިނިސްޓްރީން ހުޅުވާލައިފިއެވެ. މި ވީޑިއޯ ތައްޔާރުކުރުމަށް ބޭނުންވާ ފަރާތްތަކުން އަންދާސީހިސާބު ހުށައެޅުމުގެ އެންމެ ފަހު ތާރީހަކީ މިމަހުގެ 24ވަނަ ދުވަހެވެ.\nޓޫރިޒަމް މިނިސްޓްރީން ވިދާޅުވީ މި ވީޑިއޯތައް ތައްޔާރުކުރުމުގެ ބޭނުމަކީ ރާއްޖޭގެ ފަތުރުވެރިކަމުގެ ސިނާޢަތާ ގުޅޭގޮތުން މީހުން ހޭލުންތެރިކޮށް، މިދާއިރާގައި ޒުވާނުންނަށް ހުރި ފުރުސަތުތައް އަންގައިދިނުމެވެ. މި ވީޑިއީތައް ތައްޔާރުކުރަނީ2ބަޔަކަށް ބަހާލައިގެންނެވެ. އެއީ ކުރު ވީޑިއޯއާއި ޑޮކިއުމަންޓްރީއެވެ.\nކުރު ވީޑިއޯގެ ދިގުމިނަކީ2މިނެޓެވެ. ކުރު ވީޑިއޯގެ ގޮތުގައި ފަތުރުވެރިކަމުގެ ސިނާއަތުގައި މަސައްކަތްކުރާ ޒުވާނެއްގެ ވީޑިއޯއާއި، ފަތުރުވެރިކަމުގެ އެޕްރެންޓިޝިޕް ޕްރޮގްރާމް އަދި މަތީ ފަންތީގައި މަސައްކަތްކުރާ ފަރާތެއްގެ ވީޑިއޯ ތައްޔާރުކުރުމަށް ވަނީ ހަމަޖެހިފައެވެ.\nޑޮކިއުމަންޓްރީގެ ގޮތުގައި3ވީޑިއޯއެއް ތައްޔާރުކުރުމަށް ވަނީ ހަމަޖެހިފައެވެ. އެއީ ރާއްޖެއަށް ފަތުރުވެރިކަން އައިގޮތާއި، ރާއްޖޭގެ ރިސޯޓްތައް މަސައްކަތްކުރާ ގޮތާއި، ރިސޯޓެއްގެ މުވައްޒަފެއްގެ 1 ދުވަހުގެ މަސައްކަތް ކުރިއަށްދާގޮތެވެ. ޑޮކިއުމަންޓްރީގެ ދިގުމިނަކީ 15 މިނެޓެވެ.\nޓޫރިޒަމް މިނިސްޓްރީން ވިދާޅުވީ މި ވީޑިއޯތަކުގައި އިނގިރޭސި ސަބްސައިޓަލް ހުންނަންވާނެކަމަށެވެ. އަދި ވީޑިއޯތަކުގައި ބޭނުންކުރަންވާނީ ކުރިން ބޭނުންކޮށްފައި ނުވާ އައު ވީޑިއޯކަމަށެވެ. މި ވީޑިއޯތައް އަމާޒުކޮށްފައިވަނީ އުމުރުން 14 އަހަރާއި 19 އަހަރާއި ދެމެދުގެ ކުދިންނަށެވެ. އަދި ވީޑިއޯތަކުގައި ޕޮޒިޓިވް މެސެޖެއް ދޭންވާނެކަމަށްވެސް ޓޫރިޒަމް މިނިސްޓްރީން ވިދާޅުވެއެވެ.\nމިއީ ރާއްޖޭގެ ފަތުރުވެރިކަމަށް 50 އަހަރު ފުރޭ އަހަރެވެ. އެހެންކަމުން މިއަހަރު ވަރަށް ކުލަގަދަކޮށް ފާހަގަކޮށް ގިނަ ކަންތައްތަކެއް ކުރިއަށްގެންދިއުމަށް ޓޫރިޒަމް މިނިސްޓްރީން ވަނީ ނިންމަވާފައެވެ.


Bridge sarahaddhugai nurakkaatheri accident eh | Mihaaru\n20 ޑިސެމްބަރ 2019 - 16:59\nފުލުހުންގެ މީޑިއާ އޮފިޝަލް ވިދާޅުވީ މާލެއާ ވީ ކޮޅުން ބާރު ސްޕީޑްގައި ދުއްވާފައި އައި ޖިޕެއް ތިން ކާރަކާއި ދެ ސައިކަލެއްގައި ޖެހި އެ އުޅަނދުތަކަށް އެކިވަރުގެ ގެއްލުން ލިބުނު ކަމަށެވެ. އެ އެކްސިޑެންޓްގައި އަނިޔާވި މީހުންނަށް އޭޑީކޭގައި ފަރުވާ ދީފައިވާ ކަމަށާއި ޖިޕް ދުއްވަން އިން މީހާއަށް އަދިވެސް ފަރުވާ ދެމުން އަންނަ ކަމަށް ވެސް އޭނާ ވިދާޅުވި އެވެ. އެ އެކްސިޑެންޓް ގަައި އެއްވެސްް މީހަކަށް ސީރިއަސް އަނިޔާ އެއް ނުވެ އެވެ.\nކޮންޓްރޯލް ނުވެގެން ގޮސް ވެހިކަލްތަކުގައި ޖެހުނު ޖިޕް ދުއްވަން އިނީ ފުލުހުންް ބުނި ގޮތުގައި ބަންގްލަދޭޝް މީހެކެވެ.\nއެކްސިޑެންޓް ފުލުހުން މާލެ މަގުމަތީގެ އެކްސިޑެންޓް ޓްރެފިކް ސިނަމާލެ ބްރިޖު ވެލާނާ އިންޓަނޭޝަނަލް އެއާޕޯޓް\n17 ކޮމެންޓް, 68 ރިއެކްޝަންސް\nއުޅަނދު ޕާކްކުރާނެ ތަނެއް ނެތި ރަޖިސްޓްރީ ކޮށްފައި ހުރި4ފުރޮޅުލީ ވެހިކަލްތައް ހޯދާ އެތަކެތި ނައްތާލަން ގޮވާލަން... މިކަން ނުވާނެކަންވެސް އެނގޭކަހަލަ... އެހެންތާ ވާނީ ބާރުހުރި ބަޔަކަށް ފައިދާކުރަނިވި ކަމެއް ހުއްޓާލުމަކީ ފަސޭހަކަމެއް ނޫން. އެންމެ ފަހުންވެސް އެފަދަ ކަމެއް ކުރަން އުޅުނު ނިކަމެތި ސޮރެއްވީމަ އެސޮރުގެ ހަތަރެސްކަން ހަމަކޮށްލާފަ އޮތީ ...\nއަދިވެސް ސްޕީޑް ބްރޭކަރުތައް ނަގަން ޓްރާންސް ޕޯޓް މިނިސްޓަރ ނަހުލާއަށް ލަފާ ދެއްވާ. އޭރުން ރަނގަޅުވާނީ. މިއެކްސިޑެންޓް ވިއިރު، ކޮބާ ބްރިޖް ގައި ހަރުކުރަން ބުނި ސްޕީޑްބަލާ ކެމެރާތައް. ކެމެރާ ހަރުތައް ހަރުކުރިނަމަވެސް، 1 އަހަރުވެގެންދާއިރުވެސް ކެމެރާތަކެއް ހަރުކޮށްފައެއް ނުވޭ. ބާރު ސްޕީޑްގައި ދުއްވާ އުޅަނދުތައް ފަހަތުން ފުލުހުންގޮސް ހުއްޓުވާ ލައިސަން އަތުލާ، އެފަދަ އުޅަނދު ޓޯ ކުރަންޖެހޭ. އެވަރުގެ ގަޓެއް ދައްކައިގެން ނޫނީ ކަންކަން ހައްލެއްނުވާނެ.\nވިސާ ނެތް ބައެއް ކޮން ، ލައިސެންސެއްތަ ގެންގުޅޭނީ ، ސަރުކާރު އޮތީ ނުކުޅޭދިފައި.\nފޮޓޯއިން ފެންނަނީ ބްރިޖްގެ މާލެކޮޅު. އަނެއްްކާ ނުގުޅޭފޮޓޯއެއްބާ؟؟؟؟؟؟؟؟\nކޮމެންޓްތަކުން "ކުންފުނިތަކުގެ" ވެހިކަލްގެ ވާހަކަފެނުމުން ކުއްލިއަކަށް މިހަދާންވީ. ކަންކަން އޮޅުވާލާ މަކަރުވެރި އަމިއްލަފަރުދުން ގަރާޖްނެތި ކާރު/ ވޭން ރަޖިސްޓަރީކޮއްގެން މަގުމަތީގައި ގެންގުޅުން. ހަމަ އެގޮތަށް އޮޅުވާލައިގެން ކުންފުނިތަކުން ރަޖިސްޓަރީކޮއްފައިވާ "ސީ" ބޯޑް ވޭނާއި ކާރު އަދި ޕިކަޕާއި ލޮރީ، ބޮޑުލޮރީ މަގުމަތީގައި. މިފަދަ ފަރާތްތަކަށް ފިޔަވަޅުއަޅަން ދިވެހި ދައުލަތް ނުކުޅެދިފައި މިވަނީ ކީއްވެ؟\nކުރިން ބުނީ ޖިޕް ދުއްވަންއިން މީހުން ފިލީއޭ، މިހާރު ބަންގްލަދޭސް މީހެއް ދުއްވަން އިންކަމަށް ހަދާފަ މައްސަލަ އޮއްބާލީމަ ނިމުނީ، ދެން އެކްސިޑެންޓްގައި ގެއްލުން ލިބުނު ވެހިކަލްތަކުގެ ބަދަލުވެސް ދޭކަށް ނުޖެހޭނެ.\nކުރީދުވަހެއްގަ ފުލުހުން މަގުމަތިން ވެހިކަލްހުއްޓވައިގެން ޗެކުކުރި. ޢެންމެ ހައިރާންވި ކަމަކީ އެންމެ ބިދޭސީއެއްވެސް ހުއްޓުވިތަން ނުފެނުނީމަ. ޢެންމެ ބޮޑު އަޖައިބަކީ ޕާސްޕޯޓް ގެއްލި އޭނައެއީ އޭނަކަން ޔަގީން ކޮށްނުދެވޭއިރުވެސް ލައިސަންސް ނެގޭ. ޢަދި އެއްވެސް ލިޔެކިޔުމެއްނެތްއިރުވެސް ލައިސަސްއޮންނާތީ.\nބަނގުލަދޭޝް ގިނަ މީހުން ދުއްވަނީ ބާރަށް. ސައިކަލް ގަ ބޮންދުން ވެސް ވަރަށް ނުބަލާ. ކުންފުނިތަކުގެ ޕިކަޕްތައްވެސް ދުއްވަނީ ބާރަށް. ޕޮލިހުން ނުވޭތަ އެމީހުން ލައިސަންސް އޮތްތޯ ބަލާލަކަށް. ގިނަ ބަންގާޅިން އަތުގަ ނެތްކަމަށްވަނީ\nބަގުލާދޭސް މީހުންނަކީ މިގައުމްގެ ރަށްވެހިންނަށް ވުރެ ހިތްމޮޅުކޮށް އުޅޭބައެއް. ކާރުވެސް ދުވާނި ރޮކެޓްސުފީޓްގަ. އަދި މިއުޅޭ ފިންޒާ ޑެލިވަރީކުރާ ބިދޭސީންވެސް ބޮނޑްފޮށިގަޑެއް ހަރުކޮށްގެން ހާދަ ބާރުބާރަށޭ ދުށްވަނި. ފުލުހުންނަށް މީގެން މީހަކު ޖޫރިމަނާކޮށްލާކަށް ނުކުރޭ. ދިވެންހިން ޖޫރިމާ ކޮށްގެން ހަފްތާއަކަށް މިލިޔަނުން ރުފިޔާނަގާނަގާ ތިބެނި\nމަށަށް އިނގިފައޮތް ގޮތުގަ އެޖިޕުގަ ތިބި މީހުން ދުވެފިލީ.\nއެންމެފަސެހައިން ފުވެފިލޭތަނުގައި ތިޔައޮތީ އެކްސިޑެންޓްވެފަ ހަ މަ ޖިހޭވާހަކައެއްދައްކަބަލަ ގޭބަންދަށް ބަދަލުކުަރަންނުކިޔާ


Gaidhuru Kamuge Minngandah Badhalu Genaumah WHO In Ekulavaali Usoolah Scienceverin Ge Suvaalu - Vaguthu\nގައިދުރުކަމުގެ މިންގަނޑަށް ބަދަލު ގެނައުމަށް ޑަބްލިއުއެޗްއޯ އިން އެކުލަވާލި އުސޫލަށް ސައިންސްވެރިންގެ ސުވާލު\nކޮވިޑް-19 އާއި ގުޅިގެން ޤައުމުތަކުން އަމަލުކުރަމުންދާ ގައިދުރުކަމުގެ މިންގަނޑަށް ލުއިދިނުމުން ބަލި ފެތުރުން މާބޮޑަށް އިތުރުވެގެންދާނެ ކަމަށް ނުބެލެވޭ ކަމަށް ދުނިޔޭގެ ސިއްޙަތު ޖަމިއްޔާ، ޑަބްލިއުއެޗްއޯ އިން ބުނުމުން އެކަމާއި މެދު ސައިންސްވެރިން ސުވާލު އުފައްދައިފިއެވެ.\nޑަބްލިއުއެޗްއޯ އިން ނެރުނު ރިޕޯޓެއްގައި ބުނެފައިވާ ގޮތުން ގައިދުރުކަމުގެ މިންގަނޑަށް މިހާރު އަމަލުކުރަމުންދާ އުސޫލަށް ލުއިދީ، ދެ މީޓަރުގެ ބަދަލުގައި އެއް މީޓަރަށް ދުރުމިން ބެހެއްޓުމަކީ އޭގެ ސަބަބުން ބަލި އިތުރަށް ފެތުރިގެންދާނެ ކަމެއް ކަމަށް ނުބެލެވޭ ކަމަށެވެ.\nއަދި މި ބަދަލާއެކު ބަލި އިތުރުވިޔަސް، އިތުރުވެގެންދާނީ 1.3 އިންސައްތަ އާއި 2.6 އިންސައްތަ އާއި ދެމެދު މިންވަރަކަށް ކަމަށާއި، އެއީ މި ބަލިމަޑުކަމަށް ބަލާއިރު މަދު މިންވަރެއް ކަމަށް ޑަބްލިއުއެޗްއޯއިން ބުނެފައި ވެއެވެ.\nޑަބްލިއުއެޗްއޯގެ މި ރިޕޯޓާއި ގުޅިގެން ސައިންސްވެރިން ވަނީ އެފަދަ އުސޫލެއް ނިންމުމުގައި ފުރިހަމަ ދިރާސާ މަސައްކަތްތަކެއް ކުރެވިފައިވޭތޯ ސުވާލުކޮށްފައެވެ. އަދި އެ ރިޕޯޓުގައިވާ ފަދައިން ގައިދުރުކަމުގެ މިންގަނޑުތަކަށް ލުއިދޭން ޤައުމުތަކުން ނިންމަންވާނީ ރަނގަޅަށް އެކަން ދިރާސާ ކުރެވުމުން ކަމަށްވެސް ސައިންސްވެރިން އަންނަނީ ބުނަމުންނެވެ.\nމިކަމާއި ގުޅިގެން އިނގިރޭސިވިލާތުގެ ކެމްބްރިޖް ޔުނިވާސިޓީގެ ޕްރޮފެސަރ، ޑޭވިޑް ސްޕީގެލްހެލްޓަރ ވިދާޅުވީ، ދެ މީޓަރުން އެއް މީޓަރަށް ގައިދުރުކަން ބަހައްޓާ އުސޫލަށް އަމަލުކުރަން ފަށައިފިނަމަ މިހާރު ބަލި ފެތުރޭ މިންވަރަށްވުރެ ބަލީގެ ނުރައްކާ ބޮޑުވެގެން ހިނގައިދާނެ ކަމަށެވެ. އެހެންކަމުން ޑަބްލިއުއެޗްއޯގެ ރިޕޯޓާއި މެދު ސުވާލު އުފެދޭ ކަމަށް އޭނާ ވިދާޅުވިއެވެ.\nކޮވިޑް-19 ދުނިޔެއިން ފެނުނުތާ ގިނަ ދުވަސްތަކެއް ވެގެން ގޮސްފައިވީނަމަވެސް މި ބައްޔަށް އަދި ފަރުވާއެއް ނުވަތަ ވެކްސިނެއް ހޯދިފައެއް ނުވެއެވެ. އެހެންކަމުން ޤައުމުތަކުން މިހާރު ތައްޔާރުވަމުން ދަނީ މި ބަލިމަޑުކަމާއި އެކު އުޅެން ދަސްކޮށް އާ އާންމު ހާލަތެއްގައި ޤައުމުތައް ހުޅުވާލުމަށެވެ.\nމީގެ ދުވަސްކޮޅެއް ކުރީން ދުނިޔޭގެ ޤައުމުތަކުގައި މި ބަލިމަޑުކަން ފެތުރެމުން އައި އައުމަށް ކޮންމެވެސް ވަރެއްގެ މަޑުޖެހުމެއް އައިނަމަވެސް، ޤައުމުތައް އަލުން ހުޅުވާން ފެށިތަނާހެން ބަލި ޖެހޭ މީހުންގެ އަދަދު ވަނީ ވަރަށް ބޮޑަށް އިތުރުވެގެން ގޮސްފައެވެ. އެހެންކަމުން މި ބަލިމަޑުކަމުގެ ނުރައްކާ، ކުރިން ބެލެވުނު ވަރަށްވުރެވެސް ވަނީ ބޮޑުވެފައެވެ.\nޖޫން 16, 2020 07:42\nމިބައްޔަށް ފަރުވާއެއް ނުހޯދިގެން އުޅޭ ސައިންސްވެރިންނޭ ކިޔާމީހުން ކިޔާ ކޮންމެވެސް އެކައްޗެއް ކިޔާބަލަ ! ދުރުކުރުމޭ ކައިރިކުރުމޭ ، ފަޅޮލޭ ކިޔަސް ވާނެކަމެއް ނެތް !


BML ge hihsaadhaarunn ah record adhadheh ge faidhaa eh!\nބީއެމްއެލް ހިއްސާދާރުންނަށް ރެކޯޑް އަދަދެއްގެ ފައިދާއެއް!\n91.4 މިލިއަން ރުފިޔާ ބަހަން ފާސްކުރި\nއެއީ ހިއްސާއަކަށް 17 ރުފިޔާ\nފައިދާއަށް 932 މިލިއަން ރުފިޔާ ލިބުނު\nބީއެމްއެލްގެ ބޯދް މެންބަރުން މިރޭ ބޭއްވި އަހަރީ އާންމު ޖަލްސާގައި. -- އަވަސް ފޮޓޯ: މުހައްމަދު އަޒާން\nގައުމީ ބޭންކް، ބީއެމްއެލް އިން ވިދިވިދިގެން ތިންވަނަ އަހަރު ހިއްސާދާރުންނަށް ފައިދާގެ ގޮތުގައި ރެކޯޑް އަދަދެއް ދޭން ނިންމައިފި އެވެ. މިރޭ ކުރުނބާ މޯލްޑިވްސް ގައި ބޭއްވި ބޭންކުގެ އަހަރީ އާންމު ޖަލްސާގައި ހިއްސާދާރުންނަށް ހިއްސާގެ ފައިދާގެ ގޮތުގައި ބަހަން ނިންމީ، ހިއްސާއަކަށް 17 ރުފިޔާ އެވެ. އެއީ ބީއެމްއެލްއަށް ފައިދާގެ ގޮތުގައި ލިބުނު، 932 މިލިއަން ރުފިޔާގެ ތެރެއިން، 91.4 މިލިއަން ރުފިޔާ އެވެ.\nއެގޮތަށް ފާސްވީ މިރޭގެ ޖަލްސާއަށް އައި ހިއްސާދާރުންގެ ތެރެއިން އަގުލަބިއްޔަތުން ފާސްވުމުންނެވެ.\nބީއެމްއެލްއަށް މިދިޔަ އަހަރު ލިބުނު ފައިދާ އަކީ 2014 ވަނަ އަހަރާ އަޅާބަލާއިރު 29 ޕަސެންޓް އިތުރު އަދަދެކެވެ. މިފަދަ ބޮޑު ފައިދާއެއް ބީއެމްއެލް އިން ހޯދީ ބޭންކުގެ ވިޔަފާރިތައް ފުޅާކޮށް ހިދުމަތް އަވަސް ކުރުމަށް ކުރިއަށް ގެންދާ، 150 މިލިއަން ރުފިޔާގެ އިންވެސްޓްމަންޓް ޕްރޮގްރާމް ވެސް ކުރިއަށް ގެންދަމުންނެވެ. މީގެ އިތުރުން، ގާނޫނުން ލާޒިމުކުރާ މިންގަނޑަށްވުރެ ކުން ފުނީގެ ރައުސްމާލު އަދި ލިކުއިޑިޓީ ރޭޝިއޯވަނީ އިތުރަށް ރަނގަޅުވެ، އެކަށީގެންވާ މިންވަރެއްގައި ހިފެހެއްޓިފަ އެވެ.\nބީއެމްއެލްގެ އޭޖީއެމް: އިތުރު އިންވެސްޓްމަންޓްތައް ކުރާނެ ކަމުގެ ޔަގީންކަން ސީއީއޯ ދެއްވި. -- އަވަސް ފޮޓޯ\nބީއެމްއެލްގެ މާލީ އުސްއަލިތައް:\n932 މިލިއަން ރުފިޔާގެ ސާފު ފައިދާ\nދޫކުރި ލޯނުގެ އަދަދު 22 ޕަސެންޓް އިތުރުވި\nހިއްސާގެ އަގު 30 ޕަސެންޓް އުފުލުނު\nފައިސާ ނުދައްކާ ހުރި ލޯނުތައް 19 ޕަސެންޓް ދަށް ކުރެވުނު\nކާމިޔާބީތަކާ ގުޅޭ ގޮތުން އެންޑްރޫ ވިދާޅުވީ މިދިޔަ އަހަރަކީ ބޭންކަށް ފާހަގަކޮށްލެވޭ ކާމިޔާބީތަކެއް ލިބުނު އަހަރެއް ކަމަށެވެ. އަދި ކުރިއަށް އޮތްތަނުގައި ވެސް ބޭންކުން މަސައްކަތް ކުރާނީ، ރާއްޖޭގެ ވިޔަފާރިތަކާއި، އަމިއްލަ ފަރުދުންނާއި، އާއިލާތަކަށް އެފަރާތްތަކުގެ ލަނޑުދަނޑިތައް ހާސިލްކުރުމަށް އެހީތެރިވުމަށް ކަމަށް ވެސް އެންޑްރޫ ވިދާޅުވި އެވެ. އަދި ބީއެމްއެލްގެ ކުރިއެރުމަށް ގެންދާ އިންވެސްޓްމަންޓް ޕްރޮގްރާމް ކުރިއަށް އޮތްތަނުގައި ވެސް ގެންދާނެ ކަން ސީއީއޯ ވިދާޅުވި އެވެ. މިއަހަރާއި އަންނަ އަހަރު ބޭންކުން ކުރާ އިންވެސްޓްމަންޓް 300 މިލިއަން ރުފިޔާއަށް އަރާނެ ކަމަށް އެންޑްރޫ ވިދާޅުވި އެވެ.\n"މިދިޔަ އަހަރަކީ ބޭންކް އޮފް މޯލްޑިވްސް އަށް ވަރަށް ފައިދާވި އަހަރެއް ކަމަށް ދެންނެވުމުގެ އުފާ ލިބިގަންނަން. މާލީ ހާލަތުގެ އިތުރުން އިންވެސްޓްމެންޓް އަދި ޚިދުމަތް ދެމުންގެންދާ މުޖުތަމައަށް އަނބުރާ ދިނުމުގެ ރޮގުންވެސް ވަރަށް ކާމިޔާބު އަހަރެއް... ވިޔަފާރީގައި ރަނގަޅު ކާމިޔާބީތަކެއް ލިބެމުން އަންނަ ހިނދު، ކުރިއަށްއޮތް ތަނުގައިވެސް އަޅުގަނޑުމެން މަސައްކަތްކުރާނީ ދިވެހިރާއްޖޭގެ ވިޔަފާރިތަކާއި، އަމިއްލަ ފަރުދުންނާއި، އާއިލާތަކަށް އެފަރާތްތަކުގެ ލަނޑުދަނޑިތައް ހާސިލްކުރުމަށް އެހީތެރިވުމަށް. ބޭންކް އޮފް މޯލްޑިވްސް އިން އަބަދުވެސް މަސައްކަތްކުރަމުން ދާނީ ހިއްސާދާރުންނާއި، ކަސްޓަމަރުންނާއި، މުވައްޒަފުން ފަޚުރުވެރިވާނެ ފަދަ ގޮތަކަށް،" އެންޑްރޫ ވިދާޅުވި އެވެ.\nއޭޖީއެމްގައި ހިއްސާދާރަކު ހިޔާލުފާޅު ކުރަނީ: ބީއެމްއެލްއާ މެދު ބޮޑެތި ޝަކުވާއެއް ނެތް. -- އަވަސް ފޮޓޯ: މުހައްމަދު އަޒާން\nއެންޑްރޫ ވިދާޅުވީ ބޭންކުން ކުރިއަށް ގެންދާ އިންވެސްޓްމަންޓް ޕްރޮގްރާމްގެ ދެބައި ކުޅައެއްބައި ނިންމާލެވިފައިވާ ކަމަށެވެ. އެގޮތުން އޭގެ ތެރެއިން ބޮޑު ބައެއް އިންވެސްޓްކޮށްފައި ވަނީ އާ ބްރާންޗާއި ސެލްފް ސާވިސް ބޭންކިން އޭޓީއެމް ސެންޓާ ހުޅުވުމަށާއި މީހުން ދިރިއުޅޭ ރަށްތަކަށް ކޭޝް އެޖެންޓް ހިދުމަތް ތައާރަފްކުރުމަށާއި މިހާރު ހުރި ބްރާންޗްތައް ޒަމާނީ ފެންވަރަށް ބަދަލުކުރުމާއި ޓެކްނޮލޮޖީގެ ފެންވަރު މަތިކުރުމަށް ކަމަށް އެންޑްރޫ ވިދާޅުވި އެވެ.\nރާއްޖޭގެ އެންމެ ބޮޑު ބޭންކަކީ ބީއެމްއެލްއަށް ވާ އިރު، އެބޭންކްގެ 29 ބްރާންޗް، 76 އޭޓީއެމް، 3200 ޕީއޯއެސް މާޗަންޓުން، 177 ކޭޝް އޭޖެންޓުން އަދި 14 ސެލްފްސާވިސް ބޭންކިން ސެންޓަރު ހިމެނެ އެވެ. ބީއެމްއެލް އަށް ދާދި ފަހުން ވަނީ ކެޕިޓަލް ފައިނޭންސް އިންޓަނޭޝަނަލް އިން ދޭ، މޯސްޓް އިނޮވޭޓިވް ބޭންކިން ޓީމް އިން ދި އިންޑިޔަން އޯޝަން ގެ ޝަރަފްވެރި އެވޯޑް ލިބިފަ އެވެ.\nމާލީ ބަޔާން ހުށަހެޅުމާ ބެހޭ އުސޫލު އާއްމުކޮށްފި


SunOnline: Kuda iruge handhaanthakaa eku Mira ah enme reethi5lava\nކުޑައިރުގެ ހަނދާންތަކާއެކު މީރާއަށް އެންމެ ކަމުދާ ފަސް ލަވަ\nމިޙްނާ ނާސިހު 13 Mar 2019, 11:33\nމީރާ މުހައްމަދު މާޖިދު -- ސަން ފޮޓޯ/ މުހައްމަދު އަފްރާހް\nދިވެހި ޒުވާން ލަވަކިޔުންތެރިންގެ ތެރެއިން އެންމެ މަގްބޫލް ލަވަކިޔުންތެރިއަކީ ގައިމުވެސް މީރާ މުހައްމަދު މާޖިދު، މީރާއަށް ނުވެ ނުދާނެއެވެ.\nއޭނާގެ އަމިއްލަ ރާގުތަކާއި، ލިރިކްސްއާއި، ވީޑިއޯ ލަވަތަކެއްވެސް މިހާތަނަށް ފެނިފައިވާއިރު، މީރާގެ ކޮންމެ މަސައްކަތެއްވެސް ފާހަގަކުރެވިފައިވަނީ އެހާމެ ފުރިހަމަކޮށެވެ.\nމިފަހަރުގެ މިގެނެސްދެނީ މީރާއަށް އެންމެ ރީތި ފަސް ލަވައެވެ.\nޖިސްމު - މެޒޯ\nމީރާގެ ބޮޑުބޭބެ އަބްދުލްމާޖިދް ލިޔެ އަދި ބައްޕަ މުހައްމަދު މާޖިދު (މެޒޯ މުހައްމަދު) ކިޔާފައިވާ "ޖިސްމު" މި ލަވައަކީ މީރާގެ ލިސްޓުގެ އެންމެ ކުރީގައި އޮތް ލަވައެވެ. އެންމެ ކުޑައިރުއްސުރެވެސް އޭނާ އަޑުއަހާ އަދި ގަޔާވާ މި ލަވައިން އަބަދުވެސް ތަފާތު އިހްސާސެއް ކުރުވާކަމަށް އޭނާ ބުންޏެވެ.\nފަރި ޕަރީ - މެޒޯ\nމެޒޯގެ ފަރި ޕަރީ މި ލަވައަކީ މީރާގެ ބައްޕަ މެޒޯ މޯޑު އޭނާއަށް ލިޔެދިން ލަވައެކެވެ. 2002 ވަނަ އަހަރުގެ އިންޓަ ސްކޫލް ލަވަ މުބާރާތުގައި މީރާ މި ލަވަ ކިޔާފައިވާއިރު މިއީ އެތައް ގޮތަކުން އޭނާއަށް ހާއްސަ ލަވައެކެވެ.\nތަކުރަށް ބަހެއް - ޒީރޯ ޑިގްރީ\nމީރާ ބުނާގޮތުން މި ލަވަ އޭނާއަށް ކަމުދަނީ މި ލަވައިގެ ފުރިހަމަ މެލޮޑީއާއި ލިރިކްސްގެ ސަބަބުންނެވެ. މި ލަވަ ކިޔާލުމަށް އޭނާ އަބަދުވެސް ލޯބިކުރެއެވެ. މީރާ ސިފަކުރާގޮތުަގައި މިއީ ހަމަ ހަގީގަތުގައިވެސް "މާސްޓާޕީސް"އެކެވެ.\nކުޑް ޔޫ ބީ ލަވްޑް - ބޮބް މާރލޭ\nބޮބް މާރލޭގެ މި ލަަވަ މީރާއަށް ފުރަތަމަ އިވެންފެށީ އޭނާގެ ބައްޕަގެ ފަރާތުންނެވެ. ކުޑައިރު ބައްޕަ އަބަދުވެސް މި ލަވަ ކިޔާއުޅޭތީ މަޑުމަޑުން މި ލަވައަށް ލޯބިޖެހި، އަސްލު ލަވަ އަޑު އިވުމުން އަދި މާ ބޮޑަށް މި ލަވަ ކަމުދިޔަ ކަމަށް މީރާ ބުންޏެވެ. އަދި ލަވައިން ދޭ ވަރުގަދަ މެސެޖާއި ލަވައިގެ ރިދަމްގެ ސަބަބުން މި ލަވަ ވަރަށް ކަމުދާކަމަށް މީރާ ބުންޏެވެ.\nޔެ ވާދާ ރަހާ\nކުޑައިރުއްސުރެ މި ލަވަ މީރާއަށް އިވެންފެށީ މާމަ ގޭގައި މި ލަވަ ޖަހާތީއެވެ. މި ފިލްމަކީވެސް ރީތި ފިލްމެއްކަމަށްވާއިރު އެއާއި އެއްވަރަށް ލަވަވެސް ކަމުދާ ކަަމަށް އޭނާ ބުންޏެވެ. މިއީ މީރާގެ "އޯލް ޓައިމް ފޭވަރިޓް" ލަވައަށްވެސް ވާއިރު، މި ލަވަ ސަނަމް ޕޫރީއާއެކު ކިޔަން ލިބުމަކީ ވަރަށް ބޮޑު ނަސީބެއް ކަމަށް މީރާ ބުންޏެވެ. މި ލަަވަ އޭނާއަށް އެތައް ގޮތަކުން ހާއްސަ ލަވައެކެވެ.\nކުޑައިރުގެ ހަނދާންތަކާއެކު މީރާއަށް އެންމެ ކަމުދާ ފަހެއް


vnews - Misruge baeh sarahahdhu thakuga curfew iulaan koffi\nމިސްރުގެ ބައެއް ސަރަހައްދުތަކުގައި ކާފިއު އިއުލާން ކޮށްފި\nކާފިއު އިއުލާން ކޮށްފައިވާ ދެކުނު ސައިނާއީގެ މިސްކިތެއްގެ ކައިރީގައި ބަޔަކު އިށީންދެގެން -- ފޮޓޯ: އޭއެފްޕީ\nމިސްރުގެ އުތުރު ސައިނާއީގެ ސަރަހައްދުތަކުގައި މިއަދުން ފެށިން ކާފިއު އިއުލާންކޮށް ކުއްލި ނުރައްކަލުގެ ހާލަތު ދެމެހެއްޓުމަށް ނިންމައިފި އެވެ.\nކާފިއު އިއުލާން ކޮށްފައިވަނީ ފަލަސްތީނުގެ ޣައްޒާއާއި ގުޅޭ ރަފަހް ބޯޑަރު ހިމެނޭ ސަހަރައްދުގެ ހިސާބުތަކުގަ އެވެ.\nމިސަރަހައްދުގައި ކާފިއު އިއުލާން ކޮށްފައިވަނީ ރޭގަނޑު 7:00 އިން ހެނދުނު 6:00 އާއި ހަމައަށެވެ. އަދި ސައިނާއީގެ އެލް އަރިޝް ކިޔާ ސަރަހައްދެއްގައި ކާފިއު އިއުލާން ކޮށްފައިވަނީ ދަންވަރު 1:00 އިން ފަތިހު 5:00 އަށެވެ.\nމިސްރުގެ ބައެއް ސަރަހައްދުތަކުގައި ކާފިއު އިއުލާންކޮށްފައި މިވަނީ މިސްރުގެ ބައެއް ސަރަހައްދުތަކުގައި އުފެދިފައިވާ ސިޔާސީ ހަލަބޮލިކަމާއި، ޓެރަރިޒަމަށް ފަންޑްކުރުމާއި، ދެކޮޅަށް މަސައްކަތް ކުރުމުގެ ގޮތުން ކަމަށް ބުނެ އެވެ.\nމިސްރުގެ ބައެއް ސަރަހައްދުތަކުގައި ކާފިއު އިއުލާންކޮށް، ކުއްލި ނުރައްކަލުގެ ހާލަތު ދަމަހައްޓަން ނިންމާފައިވަނީ ކުރިއަށް އޮތް ތިން މަސް ދުވަހަށެވެ.\nއުތުރ ސައިނާއީގައި އައިސިސް ހަނގުރާމަވެރިންނާއި މިސްރުގެ ސަލާމަތީ ބާރުތަކުން ފާއިތުވި އަހަރެއްހާ ދުވަހުގެ ތެރޭގައި ހިންގާފައިވާ ކުރިމަތިލުންތަކުގައި އެތަސް ސަތޭކަ ސިފައިންނާއި ފުލުހުން މަރުވެފައިވެ އެވެ. އައިސިސް ހަނގުރާމަވެރިންގެ ހަމަލާތަކުގައި އާންމުންވެސް މަރުވެފައިވެ އެވެ.\nއައިސިސްގެ ބާރު ކަނޑުވާލުމަށް މިސްރުގެ އަސްކަރިއްޔާއަށް އެގައުމުގެ ރައީސް އަބްދުލްފައްތާހް އަލް ސިސީ ދެއްވާފައިވާ މުހުލަތަކީ ކުރިއަށް އޮތް3މަސް ދުވަހެވެ.\nކުއްލި ނުރައްކަލުގެ ހާލަތު އިއުލާންކޮށް އަސްކަރިއްޔާއިން ސަލާމަތީ ކަންކަން ވަރުގަދަ ކުރަން ފެށީ މިދިޔަ ނޮވެމްބަރު މަހުގެ ތެރޭގައި އައިސިސް ހަނގުރާމަވެރިން އުތުރު ސައިނާއީގެ މިސްކިތަކަށް ހަމަލާދީ 300 މީހުން މަރާލި ހާދިސާއާއި ގުޅިގެންނެވެ.


Telegram group thakugai meehunge aburu kathilumuga dhiveheen avadhi nethi! - One Online\nޓެލެގްރާމް ގުރޫޕުތަކުގައި މީހުންގެ އަބުރު ކަތިލުމުގައި ދިވެހީން އަވަދި ނެތި\nއަހަރެންނަށް އަހަރެންގެ އަބުރާއި އިއްޒަތް ވަރަށް މުހިންމެވެ. ހަމަ އެފަދައިން ތިބާއަށްވެސް ތިބާގެ އަބުރު ވަރަށް މުހިންމު ވާނެއެވެ. ތިބާއަށް ތިބާގެ އަބުރާއި އިއްޒަތް މުހިންމުވާ ބީދައިން ދެން ތިބި މީހުންނަށް ވެސް އެމީހުންގެ އަބުރު ވަރަށް މުހިންމު ވާނެއެވެ.\nއެކަކު އަނެކެއްގެ އަބުރާއި އިއްޒަތާ ބެހި، މީހުން ބަދުނާމު ކުރުމަކީ ދިވެހިންގެ ތެރޭގައި އަބަދުވެސް ހަރުލާފައި ހުންނަ ނުރަނގަޅު ސިފައެކެވެ. އެއީ ގައުމުގެ އިޖުތިމާއީ ފޭރާމުގައި އޮތް ބޮޑު ބާގަނޑެއްވެސް މެއެވެ. މިފަހަކަށް އައިސް މީހުންގެ އަބުރު ކަތިލުމަށް ބަޔަކު މިވަނީ އާ ކަމެއް ފަށައިފައެވެ. އެއީ ޓެލެގްރާމުގައި ފާޑުފާޑުގެ ގުރޫޕްތައް ހަދައިގެން، އެތަނަށް މީހުންގެ އޮރިޔާން ފޮޓޯއާއި އަބުރު ގެއްލޭ ފަދަ ވީޑިއޯތައް އެޅުމެވެ. ދެބައިކުޅަ އެއްބައި ދިވެހި ޒުވާނުން ހިމެނޭ ގޮތަށް ހުރިހާ އުމުރު ފުރައެއްގެ މީހުން ތިބި އެ ގްރޫޕްތަކުގައި ދަނީ އިޖުތިމާއީ މިންގަނޑުތަކާއި ހިލާފު އެތައް މުއާމަލާތްތަކެއް ކުރަމުންނެވެ.\nމީހުންގެ އަބުރާއި އިއްޒަތް ނަގައިލާ އެފަދަ ޓެލެގްރާމު ގުރޫޕްތަކަށް މީހުންގެ އޮރިޔާން ފޮޓޯ އަދި އައުރަ ނިވާ ނުވާ ވަރުގެ ފާޅުކަން ބޮޑު ފޮޓޯތައް އެޅުމަކީ މިހާރު ދިވެހިންނަށް ޓްރެންޑެކެވެ. އެއީ ގޯސް ކަމަކަށް ވިޔަސް ހެވެވެ. ޓްރެންޑެއް އާއްމު ވަންޏާ ދިވެހިން އެކަން ކުރަން ޖެހޭ ކަހަލަ އެވެ. އެހެން ނޫނީ ހީވަނީ ދެފަޔަށް ހިނި އަރައިގެން އުޅޭ ހެންނެވެ. މުނިފޫހިފިލުވައިލުމަށް އަހަރެމެން މި ވެއްޔާ މޮޑެލަނީ ބައެއްގެ އަބުރެވެ. ގެއްލިގެން އެދަނީ އެތައް ބައެއް މުޅި ދިރިއުޅުމެވެ. އެކަމެއް ކުރާ މީހުންނަށް އެކަން ވަނީ ވަރަށް ކޫލް ނުވަތަ މޮޅު ކަމަކަށެވެ. އެފަދަ ޓެލެގްރާމު ގުރޫޕުތަކުގައި ހާހުން ގުނޭ ވަރަށް މީހުން އެބަ ތިއްބެވެ. މައުލޫމާތު ލިބޭ ގޮތުގައި އެފަދަ ބައެއް ގުރޫޕު ތަކުގައި މިފަދަ ކަންކަން ހުއްޓުވަން މަސައްކަތް ކުރާން ޖެހޭ މުއައްސަސާތަކަށް ނިސްބަތްވާ މީހުންވެސް ތިބެ އެވެ.\nވިސްނައިލަމާ ހިނގާށެވެ. މިއަދު ތި ޓެލެގްރާމު ގުރޫޕްތަކަށް ތި އަޅަނީ ހަމަ ކޮންމެވެސް މީހެއްގެ ދަރިއެއްގެ ފޮޓޯއެވެ. މާމޮޅު ކަމެކޭ ހިތަށް އަރުވައިގެން ތި ލީކް ކޮށްލަނީ ހަމަ ކޮންމެވެސް މީހެއް ކޮއްކޮއެއް ނުވަތަ ދައްތައެއް ނުވަތަ ބޭބެއެއްގެ އޮރިޔާން ފޮޓޯއެވެ. ތިބާގެ އާއިލާގައިވެސް އަންހެން ކޮއްކޮއިންނާއި ފިރެހެން ކޮއްކޮމެން ތިބޭނެއެވެ. ދައްތައާއި ބޭބެ މެން ތިބޭނެއެވެ. ތިބާ ތި ފޭހުނު އިލޮށި ގަނޑު ތިބާގެ ލޮލަށް ހެރޭނީ މާދަމާ ނޫން ކަމެއް ނޭނގެއެވެ. ތިބާގެ ގާތް މީހެއްގެ އަބުރު އެފަދައިން ގްރޫޕެއް ތެރޭގައި ކަތިލުމުން ހަމަ ޔަގީނުންވެސް މައިތިރިވެގެން ނުތިބެވޭނެއެވެ. ޓެލްގްރާމުގައި އަންހެން ކުއްޖެއް އޮރިޔާން ވީޑިއޯއެއް ލީކްކޮށްލުމުން މާ މޮޅު ކަމަކަށް ހަދައިގެން މަޖާވެފައި އެ ވީޑިއޯ ތިބާގެ އެކުވެރިންނަށް ފޮނުވައި ހަދާއިރު ތިކުރެވެނީ ކިހާވަރެއްގެ ކަމެއް ކަން އެނގޭ ހެއްޔެވެ؟ މީހަކު ތިބާގެ ކޮއްކޮގެ ނުވަތަ ދައްތައެއްގެ އެފަދަ ވީޑިއޯއެއް ލީކް ކޮށްލައިފިނަމަ، އެ ވީޑިއޯ ނުވަތަ ފޮޓޯ ހުރިހާ އެކުވެރިންނަށް ދައްކަން ކެރޭނެ ހެއްޔެވެ؟ ނުކެރޭނެއެވެ.\nޓެލެގްރާމް ގުރޫޕުތަކުގައި އެފަދަ ވީޑިއޯތަކާއި ފޮޓޯ ލީކް ކުރާ މީހާވެސް އުޅޭނީ ހަމަ އެގޮތަށެވެ. ތަފާތަކީ އެމީހާގެ ވީޑިއޯއާއި ފޮޓޯ ލީކް ނުވާ ކަމެވެ. އެހެން މީހެއްގެ އަބުރު ކަތިލައި އެންމެންގެ ތެރޭގައި ފަޟީހަތް ކޮށްލާއިރު ތިބާއަށް އުޅެވެނީ ކިހިނެއްތޯ ހިތަށް އަރާ ބާވައެވެ. ތިބާގެ އަމިއްލަ އާއިލާ އަށް ނުވަތަ އަމިއްލަ ނަފްސަށް ވާން ނޭދޭ ކަންކަން އެހެން މީހުންނަށްވެސް ވާން ނޭދޭށެވެ. އެގޮތަށް ޓެލެގްރާމް ގުރޫޕްތަކަށް އޮރިޔާން ފޮޓޯ އާއި ވީޑިއޯ އެޅުމުން ގައުމުގެ ޒުވާން ޖީލުވެސް މިދަނީ ހަލާކުވަމުންނެވެ. އެފަދަ މަންޒަރުތައް ފެނުމަކީ ބަދުއަހުލާގީ އަމަލުތައް ހިންގުމަށްވެސް ހިތްވަރުލިބިދޭ ކަމެކެވެ. ދިވެހިން މިހާރަށްވުރެ ޒިންމާރުވާން އެބަޖެހެވެ.\nގުޅޭ ޓެގު ޖިންސީ ފުރައްސާރަކުރުން


Muskulhi Anhenehgge Dua ge sababun 32 aharu Hajj kuri meehaa | Qibla Hajj & Umrah Pvt Ltd\nސެޕްޓެމްބަރ 20, 2019 ދީނީ ލިޔުން\nލިޔުނީ: މުޙައްމަދު އަނީލް\nމީގެ 32 އަހަރު ކުރިން، އެމީހާގެ ޒުވާން ޢުމުރުގައި ޙައްޖުވީ މިޞްރު މީހަކު އަހަރެންނަށް އެނގެއެވެ. އޭނާ ޙައްޖަށް ދިޔުމަށް މައްކާއަށް ދިޔުމަށް9ޕަސިންޖަރުން އުފުލޭ ވަރުގެ ވެހިކަލަކަށް އެރިއެވެ. އެ އުޅަނދުގެ ޑްރައިވަރުގެ ފަހަތުން ކުރީކޮޅުގެ ދެ ސީޓުގައި ދެމަފިރިއަކު ތިއްބެވެ. އަދި އެންމެ ފަހަތުގެ ސީޓްގައި މުސްކުޅި އަންހެނަކު އިނެވެ. އެއަންހެން މީހާ އިނީ، އުޅަނދުގައި މީހުން ގިނަ ވުމުގެ ސަބަބުން ފައި ދަމާނުލެވި، ވަރަށް އުނދަގުލުގައެވެ.\nއެވަގުތު ކުރިއަށް އައިސް ސީޓުގައި ރަނގަޅަށް ހަމަޖެހިލެވުމުން، އެއަންހެންމީހާ އޭނާގެ ބަހުރުވައިން، މިޞްރުގެ ޢާއްމިއްޔާ އިން ބުންޏެވެ. ”ﷲ ތިބާ ކޮންމެ އަހަރެއްގެ ޙައްޖުން މަޙުރޫމު ނުކުރައްވާށިއެވެ!“\nއެ މުސްކުޅި އަންހެން މީހާ އެ ދުޢާ ކުރި ފަހުން މިއަދާ ހަމައަށް 32 އަހަރު މި ޒުވާނާ ޙައްޖު ކޮށްފިއެވެ. ބައެއް ފަހަރު ޙައްޖު މޫސުން އަންނައިރު، އޭނާގެ އަތުގައި ޙައްޖަށް ދާނެ ފައިސާ ނެތިގެން، ނުވަތަ އޭނާ އެއަހަރު ޙައްޖަށް ދިޔުމުގެ ޤަޞްދެއް ނެތިވެސް ހުރެއެވެ. އެހެން ނަމަވެސް، އޭނާއަށް އެ މުސްކުޅި އަންހެނާގެ ދުޢާގެ ސަބަބުން، އޭނާއަށް ޙައްޖުގެ ފުރުޞަތު ތަނަވަސްވެގެން އައިސް، އޭނާ ޙައްޖަށް ދެއެވެ.\nޢަލީ ރަޟިޔަﷲ ޢަންހު ވިދާޅުވިއެވެ. “ ހަމަކަށަވަރުން ﷲ ތަޢާލާ ވަނީ2ކަމެއް2ކަމެއްގެ ތެރޭގައި ވަންހަނާ ކުރައްވާފައެވެ. އެއިލާހުގެ ރުހިވޮޑިގަތުން ހެޔޮ ޢަމަލުތަކުގެ ތެރޭގައި ފޮރުއްވަވާފައެވެ. ތިބާ ކުރާ ޢަމަލުތަކުގެ ތެރެއިން ﷲގެ ޙަޟްރަތުގައި އެންމެ ރުހިވޮޑިގަތުން ލިބޭ ޢަމަލަކީ ކޮބައިކަން ތިބާއަކަށް ނޭނގޭނެއެވެ. އަދި އެއިލާހުގެ ވަލީވެރި ބޭކަލުން އެއިލާހުގެ އަޅުތަކުންގެ ތެރޭގައި ފޮރުއްވަވާފައެވެ. ”\nފަހެ ތިބާ ހެޔޮ ކަން ކުރާށެވެ! ﷲގެ ވަޖުހުފުޅު އަދައިގެންނެވެ. ފަހަރުގައި ތިބާ އެހީތެރިވާ މީހާއަކީ މީސްތަކުންނަށް ނޭނގުނު ކަމުގައި ވިޔަސް ﷲގެ ޙަޟްރަތުގައި މުސްތަޖާބު ދުޢާއެއްގެ ވެރިއަކަށްވެ، އޭނާގެ ދުޢާގެ ސަބަބުން ތިބާއަށް ﷲ ހެޔޮ ތައުފީޤު ދެއްވައި،، އެ ތައުފީޤު ލިބުނީ ކިހިނެއްކަން ތިބާއަށްވެސް ނޭނގި ހިނގައިދާނެއެވެ.“\nމިއީ ޤުބާ މިސްކިތުގެ އިމާމް، ފަޟީލަތުއްޝައިޚް ޞާލިޙު އަލް މުޣާމިސީ ޙަފިޡަހުﷲ ދެއްވި ތަޤުރީރެއްގައި ވިދާޅުވެ ދެއްވާފައިވާ ވާހަކައެކެވެ.\nމަސްދަރު: ނޫރުލްއިސްލާމް ވެބްސައިޓުން ނަގާފައި\nއިޙްރާމް ބަނުމުން ކުރުން ޙަރާމްވަނީ ކޮން ކަމެއް؟


ދައުލަތުގެ ދަރަނި ރާއްޖޭގެ ތާރީޚުގައި ފުރަތަމަ ފަހަރަށް 50 ބިލިއަން ރުފިޔާއަށް! | | Sangu News\nދައުލަތުގެ ދަރަނި ރާއްޖޭގެ ތާރީޚުގައި ފުރަތަމަ ފަހަރަށް 50 ބިލިއަން ރުފިޔާއަށް!\n24 ސެޕްޓެމްބަރ 2019 - 13:21\n!ފޮޓޯ: ފައިލް ސަންގު / ދައުލަތުގެ ދަރަނި ރާއްޖޭގެ ތާރީޚުގައި ފުރަތަމަ ފަހަރަށް 50 ބިލިއަން ރުފިޔާއަށް\nދައުލަތުގެ ދަރަނި ރާއްޖޭގެ ތާރީޚުގައި ފުރަތަމަ ފަހަރަށް 50 ބިލިއަން ރުފިޔާ ހުރަސްކޮށް މައްޗަށް އަރައިފިއެވެ.\nމި އަހަރުގެ ފުރަތަމަ ހަ މަސް ނިމުނު އިރު ދައުލަތުގެ އެތެރެ އާއި ބޭރުގެ ދަރަނީގެ ޖުމްލަ ވަނީ 50.9 ބިލިއަން ރުފިޔާ އަށް އަރާކަމަށް ތަފާސްހިސާބުތަކުން ދައްކައެވެ. ނަމަވެސް މީގެ ހަ މަސް ކުރިން ދަރަނި ހުރީ 48 ބިލިއަން ރުފިޔާގަ އެވެ.\nމަރުކަޒީ ބޭންކް މޯލްޑިވްސް މަނިތަރީ އޮތޯރިޓީ އެމްއެމްއޭއިން އާއްމުކޮށްފައިވާ ތަފާސްހިސާބުތަކުގައި ވާ ގޮތުން ދައުލަތުގެ ދަރަނީގެ ބޮޑު ބައި ހިއްސާކުރަނީ އެތެރޭގެ ދަރަންޏެވެ. އެގޮތުން 50 ބިލިއަންގެ ތެރެއިން 29.7 ބިލިއަން ރުފިޔާ އަކީ އެތެރޭގެ ދަރަންޏެވެ. އެއީ މުޅި ދަރަނީގެ 58 ޕަސެންޓެވެ. އަދި ބޭރުގެ ދަރަނި ހުރީ 21.3 ބިލިއަންގައެވެ.\nއެތެރޭގެ ދަރަނީގެ ބޮޑު ހިއްސާ އަކީ ސަރުކާރުން ވިއްކާފައިވާ ޓީބިލާއި ބޮންޑުކަމަށް ހިސާބުތަކުން ދައްކާއިރު މިދިއަ ހަ މަސް ދުވަހު 1.9 ބިލިއަން ރުފިޔާގެ ޓީބިލާއި ބޮންޑު ވިއްކައިގެން ސަރުކާރަށް ފައިސާ ހޯދާފައިވެ އެވެ. އޭގެ ތެރެއިން ކޮމާޝަލް ބޭންކްތަކަށް ވިއްކި ވަރު 1.1 ބިލިއަން ރުފިޔާ އަށް އަރާ އިރު މާލީ އެހެން އިދާރާތަކަށް ވިއްކި ޓީބިލާއި ބޮންޑުގެ އަދަދު އުޅެނީ 819 މިލިއަން ރުފިޔާގަ އެވެ.\nހިސާބުތަކުން ދައްކާ ގޮތުން ދައުލަތުގެ ދަރަނީގެ ބޮޑު ބައި ހިއްސާކުރަނީ އެތެރޭގެ ދަރަންޏެވެ. އެގޮތުން، ޖުމްލަ ދަރަނީގެ ތެރެއިން 29.7 ބިލިއަން ރުފިޔާ އަކީ އެތެރޭގެ ދަރަންޏެވެ. އެއީ ޖުމްލަ 50.9 ބިލިއަން ރުފިޔާގެ ދަރަނީގެ 58 ޕަސެންޓެވެ. ބޭރުގެ ދަަރަނި ހުރީ 21.3 ބިލިއަން ރުފިޔާގަ އެވެ.\nމީގެ އިތުރުން މިދިޔަ ހަ މަސް ދުވަހުގެ ތެރޭގައި ރާއްޖޭން ބޭރުން ނެގި ލޯނުގެ މިންވަރު 733.5 މިލިއަން ރުފިޔާއަށް އަރަ އެވެ. ރާއްޖޭގެ ދަރަނީގެ ތެރޭގައި ބޭރުގެ ބޮޑެތި ލޯނުތައް ނަގައިގެން ހިންގާ މަޝްރޫއުތަކަށް ކުރާ ހޭދަ ހިމެނެ އެވެ. ކުރީގެ ރައީސް އަބްދުﷲ ޔާމީންގެ ސަރުކާރުން ހިންގަން ފެށި ބޮޑެތި މަޝްރޫއުތަކަށް ޗައިނާ އިން ވަނީ އެތައް ސަތޭކަ މިލިއަން ޑޮލަރުގެ ލޯނު ނަގައިފަ އެވެ.\nދައުލަތުގެ ޖުމްލަ ހޭދަ ދަށްވެފައިވަނީ ކެޕިޓަލް ޚަރަދު މަދުވެގެން ކަމަށް އެމްއެމްއޭ އިން ރިޕޯޓުގައި ބުނެފައިވެ އެވެ. އެގޮތުން، ޕީއެސްއައިޕީގެ ދަށުން ތަރައްގީގެ ބޮޑެތި މަޝްރޫއުތަކަށް ކުރި ހޭދަ ވަނީ 2.3 ބިލިއަން ރުފިޔާ ދަށްވެފަ އެވެ.\nރާއްޖޭގެ އިގްތިސާދީ ދުވެލިވެސް ވަރަށް ބޮޑުތަނުން ދަށްވެފައިވާއިރު މި އަހަރުގެ ފުރަތަމަ ހަ މަހު ރާއްޖޭގެ އިގްތިސާދީ ދުވެލި ކުރިއަރާފައި ވަނީ 3.1 އިންސައްތައަށް ކައެމްއެމްއޭގެ ރިޕޯޓެއްގައި ބުނެފައިވެއެވެ. މިއީ ކުއާޓާލީ ބުލެޓިންގައި ބަޔާންކޮށްފައިވާ ގޮތުން ނަމަ ވަރަށް ބޮޑު ދަށްވުމެކެވެ. ވޭތުވެ ދިޔަ އަހަރުގެ ފުރަތަމަ ހަ މަހު ރާއްޖޭގެ އިގްތިސާދީ ދުވެހި ހުރި މިންވަރުގެ ގޮތުގައި ތަފާސް ހިސާބުތަކުން ދައްކަނީ 4.7 އިންސައްތައެވެ. އަދި މިދިޔަ އަހަރު އިގްތިސާދު ކުރިއަރާފައިވަނީ 7.5 އިންސައްތައަށެވެ.\nއެމްއެމްއޭގެ ރިޕޯޓުގައިވާގޮތުން އިގްތިސާދަށް އަންނަ ބަދަލުތައް އެންމެ ބޮޑަށް ފެންނަނީ ވިޔަފާރިތަކުންނެވެ. ރިޕޯޓުގައިވާގޮތުން މި އަހަރުގެ ފުރަތަމަ ހަ މަސް ދުވަހު އެންމެ ބޮޑަށް ދަށަށް ގޮސްފައިވަނީ އިމާރާތް ކުރުމުގެ ދާއިރާއެވެ. އޭގެ އިތުރުން ހޯލް ސޭލް އަދި ރީޓޭލް ވިޔަފާރިތައް ވަނީ ވަރަށް ބޮޑަށް ދަށަށް ގޮސްފައެވެ.\nރާއްޖެ އިގްތިސާދު ކުރިއަރާ ދުވެލި ދަށަށް ދިޔަ ސަބަބެއްގެ ގޮތުގައި ބެލެވެނީ ވޭތުވެ ދިޔަ ފަސް އަހަރުގެ ތެރޭގައި ބޮޑެތި މަޝްރޫއުތަކެއް ބާރު ސްޕީޑެއްގައި ކުރިޔަށް ގެންދެވި އޭގެ ތެެރެއިން ގިނަ ޕްރޮޖެކްޓުތައް 2018 ވަނަ އަހަރު ނިންމާލެވުމެވެ. އޭގެ ތެރޭގައި، ސިނަމާލެ ބްރިޖާއި، ދަރުމަވަންތަ ހޮސްޕިޓަލް، އަދި ފްލެޓުތަކުގެ މަސައްކަތްތައް ހިމެނެއެވެ.\nރިޕޯޓުގައި ވާގޮތުން ޓޫރިޒަމް ދާއިރާގެ އާމްދަނީ ވަނީ ވަރަށް ބޮޑަށް ކުރިއަރައިފަ އެވެ. ކޮންމެ އަހަރެއްގެ ވެސް ފަހުކޮޅަކީ ޓޫރިސްޓުން ރާއްޖެ އަށް އެންމެ ގިނައިން އަންނަ ދުވަސްވަރެވެ. އަދި ޓޫރިޒަމް ދާއިރާގެ އެންމެ ބޮޑު ކުރިއެރުން ފާޙަގަކުރެވޭ ދުވަސްވަރެވެ. ސާވޭގައި ބައިވެރިވި 99 ފަރާތުން ވަނީ ޓޫރިޒަމް ވިޔަފާރި އަށް ކުރިއެރުން ލިބިފައިވާ ކަން ފާހަގަކޮށްފަ އެވެ. ޓޫރިޒަމް ދާއިރާގެ މުވައްޒަފުންގެ އަދަދަށް މާބޮޑު ބަދަލެއް އައިސްފައި ނުވާއިރު މި ދުވަސްވަރުގައި ކުންފުނިތަކުން ކުރަންޖެހޭ ހަރަދު އިތުރުވެފައިވާ ކަމަށް ސާވޭގައި ބައިވެރިވި 70 ޕަސެންޓް ފަރާތުން ބުނެފައިވެ އެވެ.\n(އެމްއެމްއޭ) އިން އާއްމުކޮށްފައިވާ ތަފާސްހިސާބުތަކަށް ބަލާއިރު، ރާއްޖޭގައި އެފަދަ ހިދުމަތްދޭ ހަތަރު އޭޖެންސީ އެއް މެދުވެރިކޮށް، ރާއްޖޭގައި އުޅޭ ބިދޭސީން ބޭރަށް ފައިސާ ފޮނުވި އަދަދު ތިން ޕަސަންޓް އިތުރުވި ނަމަވެސް، ދިވެހިން ބޭރަށް ފޮނުވާ ފައިސާގެ އަދަދު ވަނީ ހަމަ އެ އަދަދުން ދަށްވެފަ އެވެ.\nއެހެންކަމުން، މިދިޔަ އަހަރުގެ އެ މުއްދަތާ އަޅާބަލާއިރު، ރާއްޖޭން ބޭރުކުރި ފައިސާގެ އަދަދު ދަށްވެފައިވަނީ އެންމެ 0.1 އިންސައްތައެވެ.\nއެމްއެމްއޭގެ ހިސާބުތަކުން ދާއްކާ ގޮތުގައި، ރާއްޖޭން އެންމެ ގިނަ ފައިސާ ބޭރުކޮށްފައިވަނީ ބަންގްލަދޭޝް އަށެވެ. ޖުމްލަ އަދަދުގެ 40 އިންސައްތަ އެ ގައުމަށް ބޭރުކޮށްފައިވާއިރު، އެއީ މިދިޔަ އަހަރާ އަޅާ ބަލާއިރު އަށް ޕަސަންޓުގެ ވެއްޓުމެކެވެ.\nއޭގެ އިތުރުން ރާއްޖެއަށް އެތެރެކުރި ފައިސާގެ އަދަދު އެ މުއްދަތުގެ ތެރޭގައި ވަނީ 12 އިންސައްތަ އިތުރުވެފަ އެވެ. އެގޮތުން، މިއަހަރުގެ ޖޫން މަހާ ހަމައަށް ރާއްޖެއަށް އެންމެ ގިނައިން ފައިސާ އެތެރެކޮށްފައިވަނީ 19 އިންސައްތައާއި އެކު ޗައިނާ އިންނެވެ.


vnews - Youth City Futsal Cup: firihen division ge championkan Dhaaelhun hoadhi iru, anhen division ge championkan DSC in hoadhaifi\nފިރިހެން ބައިގެ ޗެމްޕިއަންކަން ދާއެޅުން ހޯދިއިރު، އަންހެން ބައިގެ ޗެމްޕިއަންކަން ޑީއެސްސީއިން ހޯދައިފި\nފިރިހެން ބައިން ޗެމްޕިއަންކަން ހޯދި ދާއެޅުން ޓީމް--- ފޮޓޯ: އެޗްޑީސީ\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)އިން އިންތިޒާމްކޮށްގެން ހުޅުމާލޭގައި ކުރިއަށްގެންދިޔަ ޔޫތު ސިޓީ ފުޓްސަލް ކަޕްގެ ފިރިހެން ޑިވިޝަންގެ ޗެމްޕިއަންކަން އެފްސީ ދާއެޅުން ޓީމުން ހޯދިއިރު، އަންހެން ބައިގެ ޗެމްޕިއަންކަން ދިވެހި ސިފައިންގެ ކްލަބު (ޑީއެސްސީ) އިން ހޯދައިފި އެވެ.\nއެފްސީ ދާއެޅުން ޓީމުން ޗެމްޕިއަންކަން ހޯދީ ރޭ ކުޅުނު ފައިނަލް މެޗުގައި ލ. ގަން އެފްސީގެ މައްޗަށް ޕެނަލްޓީ ޖަހައިގެން 7-6 ލަނޑުން މެޗް ކާމިޔާބު ކޮށްގެންނެވެ.\nރޭގެ މެޗުގެ މޮޅު ކުޅުންތެރިޔާގެ މަގާމަށް ހޮވުނީ ދާއެޅުމުގެ ކީޕަރު އިސްމާއިލް މުހައްމަދު ޝަފީއުއެވެ. އަދި މިމުބާރާތުގެ ފިރިހެން ޑިވިޝަންގެ އެންމެ މޮޅު ކުޅުންތެރިޔަކަށް ދާއެޅުމުގެ އަލީ ހާފިޒް ހޮވުނު އިރު، އެންމެ މޮޅު ކޯޗަކަށް ހޮވުނީ ދާއެޅުމުގެ ކޯޗު އަހްމަދު ސިނާނެވެ. މުބާރަތުގެ ފެއާޕްލޭ ކުޅުންތެރިޔަކަށް ލ. ގަން އެފްސީގެ އަލީ ނާޝިދު ހޮވުނު އިރު، އެންމެ ގިނަ ލަނޑުޖެހި ކުޅުންތެރިޔަކަށް ހޮވުނީ ބަޖިޔޭގެ އަބްދުﷲ ޝާފިއުއެވެ.\nމިމުބާރަތުގެ ފިރިހެން ޑިވިޝަންގެ އެންމެ މޮޅު ފަސް ކުޅުންތެރިންގެ ތެރޭގައި ހިމެނުނީ ލ. ގަން އެފްސީގެ އަހްމަދު ހަލީމާއި، ދާއެޅުމުގެ އަލީ ހާފިޒާއި، ލ. ގަން އެފްސީގެ އަލީ ނާޝިދާއ،ި ބަޖިޔޭގެ އިބްރާހިމް މުބީން އަހްމަދު ރަޝީދު އަދި ދާއެޅުމުގެ ކީޕަރު ޝަފީއުއެވެ.\nމިމުބާރާތުގެ އަންހެން ޑިވިޝަންގެ ޗެމްޕިއަންކަން ސިފައިން ހޯދީ ރޭ ކުޅުނު ފައިނަލް މެޗުގައި ފްރެންޑްސްއާ ވާދަކޮށް 5-0 ލަނޑުން މެޗް ކާމިޔާބު ކޮށްގެންނެވެ.\nއަންހެން ބައިން ޗެމްޕިއަންކަން ހޯދި ސިފައިންގެ ޓީމް --\nމުބާރާތުގެ ފިރިހެން ޑިވިޝަންގެ ޗެމްޕިއަންކަން ހޯދި ދާއެޅުމަށް އެއް ލައްކަ ރުފިޔާގެ ފައިސާގެ އިނާމެއް ދިން އިރު، ރަނަރަޕްކަން ހޯދި ލ. ގަން އެފްސީއަށް ފައިސާގެ އިނާމެއްގެ ގޮތުގައި ދީފައިވަނީ 50,000 ރުފިޔާއެވެ.\nމުބާރާތުގެ އިނާމުދިނުމުގެ ރަސްމިއްޔާތު ޝަރަފްވެރިކޮށްދެއްވީ ރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމްގެ އަނބިކަނބަލުން މެޑަމް ފާތިމަތު އިބްރާހީމެވެ. ރޭގެ ފައިނަލް މެޗްތަކަށްފަހު ހަވާ އެރުވުން ވެސް އޮތެެވެ.\nއެޗްޑީސީއިން ބޭއްވި މި ފުޓްސަލް މުބާރާތަކީ ރާއްޖޭގައި މިހާތަނަށް ބޭއްވި އެންމެ އަގުބޮޑު އަދި އެންމެ ބޮޑު ފުޓްސަލް މުބާރާތް ކަމަށް ވީއރު، މިމުބާރާތުގައި ޖުމްލަ 136 ޓީމް ބައިވެރިވިއެވެ. އެއީ ފިރިހެން 120 ޓީމާއި އަންހެން 16 ޓީމެވެ.


STO in vikka theluge agu bodu koffi\n12 އޮކްޓޯބަރ 2021 - 00:34:38\nއެސްޓީއޯ އިން ވިއްކަމުން އަންނަ ޕެޓްރޯލާއި ޑީސަލުގެ އަގު އަނެއްކާވެސް ބޮޑު ކޮށްފި އެވެ.\nއެސްޓީއޯ އިން ބުނީ މީގެ ކުރިން 10.72 (ދިހަ ރުފިޔާ ހަތްދިހަ ދެލާރި) އަށް ވިއްކަމުން އާ ޑީސަލް ލީޓަރެއް މިރެއިން ފެށިގެން ދެން ލިބޭނީ 11.84 (އެގާރަ ރުފިޔާ އައްޑިހަ ހަތަރު ލާރި)އަށް ކަމަށެވެ.\nއޭގެ އިތުރުން، 9.74 (ނުވަ ރުފިޔާ ހަތްދިހަ ހަތަރު ލާރި) އަށް ވިއްކަމުން އައި ޕެޓްރޯލް ދެން ލިބޭނީ 11.16(އެގާރަ ރުފިޔާ ސޯޅަ ލާރި)އަށް ކަމަށް އެސްޓީއޯއިން ބުނެއެވެ.\nއެސްޓީއޯއިން އެންމެ ފަހުން ތެލުގެ އަގަށް ބަދަލު ބަދަލު ގެނައީ މިދިޔަ ޖޫން މަހުގެ 20ވަނަ ދުވަހުއެވެ. އެގޮތުން އެފަހަރު ވެސް ވަނީ ޕެޓްރޯލާއި ޑީސަލުގެ އަގު އޭރު ވިއްކަމުން އައި ވަރަށް ވުރެ ބޮޑުތަނުން ބޮޑުކޮށްފަ އެެވެ.\nތެލުގެ ވިޔަފާރި ފުޅާ ދާއިރާއެއްގައި ކުރަމުން އަންނަ އެސްޓީއޯއިން ބުނީ އެތަނުން ވިއްކަމުން އަންނަ ތެލުގެ އަގު ބޮޑުކުރީ ދުނިޔޭގެ ބާޒާރުގައި ތެލުގެ އަގު ބޮޑުވުމުން ކަމަށެވެ.\nޕެޓްރޯލާއި ޑީސަލްގެ އަގު މިދިޔަ އަހަރު މާރިޗް މަހު ހެޔޮކުރިއެވެ. އޭގެ ފަހުން މި އަހަރު ފެބްރުއަރީ މަހާ ހަމައަށް ހެޔޮ އަގުގައި ތެޔޮ ވިއްކަމުން އައި ނަމަވެސް އޭގެ ފަހުން ދެ ފަހަރެއްގެ މަތިން ވަނީ ތެލުގެ އަގު ބޮޑުކޮށްފައެވެ.\nއެސްޓީއޯއިން ބުނީ ފާއިތުވި ދެ މަސް ތެރޭގައި ދުނިޔޭގެ ބާޒާރުގައި ތެލުގު އަގު ވަނީ ވަރަށް ބޮޑަށް އުފުލިފަ ކަމަށާއި، މިހާރު ދުނިޔޭގެ ތެލުގެ އަގު ހުރީ ފާއިތުވި ހަތް އަހަރު ތެލުގެ އަގު ބޮޑުނުވާ މިންވަރަށް ބޮޑުވެފައިވާ ކަމަށެވެ.\nއެހެންކަމުން، އެކުންފުންޏަށް ތެޔޮ ގަންނަން ލިބޭ އަގުވެސް ވަނީ ވަރަށް ބޮޑުވެފައި ކަމަށް އެ ކުންފުނިން ބުނެއެވެ.\nފިއުލް ސަޕްލައިފިއުލް ސަޕްލައި މޯލްޑިވްސްތެޔޮއެސްޓީއޯ\nތެލާއި ކާޑު ގަންނަން އެސްޓީއޯއިން 1.1 ބިލިއަން ރުފިޔާ\nއެސްޓީއޯގެ ދެވަނަ ކުއާޓަރުގެ ފައިދާ 383 މިލިއަން ރުފިޔާ


Raajjey ge beach volley team ah Brazil ge fenvaru rangalhu, kaamiyaabu coach eh - One Online\nރާއްޖޭގެ ބީޗްވޮލީ ޓީމުގެ ކޯޗު ވިނީޝިއުސް --- ފޮޓޯ/ ވީއޭއެމް\nރާއްޖޭގެ ބީޗް ވޮލީބޯޅަ ޓީމަށް އިރުޝާދު ދިނުމަށް ދުނިޔޭގެ ފެންވަރުގެ ކޯޗެއް ކަމަށްވާ ބްރެޒިލްގެ ވިނީޝިއުސް މާޓިން ޖިއޯނީ ގެނެސްފިއެވެ.\nއުމުރުން 37 އަހަރުގެ ވިނީޝިއުސް އިއްޔެ ރާއްޖެ އަތުވެފައިވާ އިރު، އޭނާއަކީ ދުނިޔޭގެ ވޮލީބޯޅަ ފެޑެރޭޝަން، އެފްއައިވީބީން ރާއްޖެއަށް ހަމަޖައްސައިދިން ކޯޗެކެވެ. ވިނީޝިއުސް ވެގެންދާނީ މިހާތަނަށް ގައުމީ ބީޗްވޮލީ ޓީމަށް އިރުޝާދު ދޭނެ އެންމެ ތަޖުރިބާކާރު ކޯޗަށެވެ. ކޯޗު ވިނީޝިއުސް ރާއްޖެއަށް ހަމަޖެއްސުމުގައި އެފްއައިވީބީގެ ރައީސް ބްރެޒިލްގެ އަރީ ގްރާސާ ބޮޑު ރޯލެއް ކުޅެފައިވެއެވެ. އެ ކޯޗު ރާއްޖެ ގެންނަން އެއްބަސްވީ ގްރާސާ ރާއްޖެއަށް ދާދިފަހުން ކުރި ދަތުރުގައި ކުރި މަޝްވަރާތަކުގައެވެ.\nވިނީޝިއުސްއަކީ ބީޗްވޮލީގެ އިތުރުން އިންޑޯ ވޮލީބޯޅައިގައި ވެސް ކޯޗިންގެ މަސައްކަތްތަކެއް ކުރާ ފަރާތެކެވެ.\nވިނީޝިއެސްއަކީ ކުޅުންތެރިއެއްގެ ތަޖުރިބާވެސް ބޮޑު ކޯޗެކެވެ. އޭނާ ވަނީ ބްރެޒިލް ގައުމީ ބީޗްވޮލީ ޓީމަށްވެސް ކުޅެ ކާމިޔާބީތައްވެސް ހޯދައިފައެވެ. އެގޮތުން ގްރީސްގެ އެތަންސްގައި 2004 ވަނަ އަހަރު ބޭއްވި އޮލިމްޕިކްސްގެ ބީޗްވޮލީން ފަސް ވަނަ ހޯދި ބްރެޒިލްގެ ބީޗްވޮލީ ޓީމުގައި ވިނީޝިއުސް ހިމެނެއެވެ.\nވިނީޝިއުސް ވަނީ ބީޗް ވޮލީބޯޅަ ހެޑް ކޯޗެއްގެ ގޮތުގައި ބްރެޒިލްގެ ގައުމީ އަންހެން އަދި ފިރިހެން ބީޗް ވޮލީބޯޅަ ޓީމުގައިވެސް މަސައްކަތްތަކެއް ކޮށްފައެވެ. ވިނީޝިއުސްގެ ކާމިޔާބީތަކަށް ބަލައި އިރު، އޭނާ ވަނީ ބްރެޒިލްގެ އަންހެން ބީޗް ވޮލީބޯޅަ ޓީމުތަކަށް 2013 ވަނަ އަހަރުގެ ވޯލްޑް ޓުއާ އިން އެއްވަނަ އަދި ދެ ވަނަ ހޯދައިދީފައެވެ. އަދި 2013 ވަނަ އަހަރުގެ ވޯލްޑް ޗެމްޕިއަންޝިޕް އިން ތިން ވަނަ ހޯދައިދިނެވެ. އޭގެ ފަހުން 2014 ވަނަ އަހަރުގައި ކޮންޓިނެންޓަލް ކަޕުގައި ބްރެޒިލްގެ އަންހެން ޓީމަށް އެއް ވަނަ ހޯދައިދިނެވެ. އަދި މިދިޔަ އަހަރުގެ ވޯލްޑް ޓުއާގައި ބްރެޒިލްގެ އަންހެން ޓީމަށް އެއް ވަނަ ހޯދައިދީފައެވެ.\nރާއްޖޭގެ ބީޗް ވޮލީ ތަރައްގީކުރުމަށް ދުނިޔޭގެ ފެޑަރޭޝަނާ ގުޅިގެން ވީއޭއެމްއިން ދަނީ މަސައްކަތްތަކެއް ކުރަމުންނެވެ. ބީޗް ވޮލީބޯޅަ ފެޑަރޭޝަންގެ ރައީސް ގްރާސާ ރާއްޖެ ވަޑައިގެން ކުރި މަޝްވަރާތަކުގެ ތެރެއިން އަންނަ އަހަރު ބީޗްވޮލީ ވޯލްޑް ޓުއާގެ މުބާރާތެއް ރާއްޖެ ގެންނަންވެސް ނިންމާފައިވާ އިރު، ގައުމީ ބީޗް ވޮލީ ޓީމް 2028 ވަނަ އަހަރު އެމެރިކާގެ ލޮސްއެންޖެލެސްގައި އޮންނަ އޮލިމްޕިކްސްއަށް ގެންދަންވެސް ދަނީ ހާއްސަ މަސައްކަތްތަކެއް ކުރަމުންނެވެ.\nއެލްއޭ 2028 އަށް ގައުމީ ބީޗްވޮލީ ގެންދިއުމަށް ވާދަވެރި މެޗުތަކަކާއި މުބާރާތްތަކެއް ކުޅުންތެރިންނަށް ބޭނުންވާތީވެ ވީއޭއެމްއިން ދަނީ އެ މަސައްކަތް ކުރަމުންނެވެ.


BREAKING | Addu In Hayyaru Kuri Harukashi Fikuruge5Meehaku Dhookohlaifi - Vaguthu\nއައްޑޫން ހައްޔަރު ކުރި ހަރުކަށި ފިކުރުގެ ފަސް މީހަކު ދޫކޮށްލައިފި\nއައްޑޫސިޓީގައި ފުލުހުން ހިންގި އޮޕަރޭޝަންގައި ހައްޔަރު ކުރި ހަރުކަށި ފިކުރުގެ މީހުންގެ ތެރެއިން5މީހަކު ދުކޮށްލައިފިއެވެ.\nނިރުބަވެރިކަމާ ދެކޮޅަށް ސަލާމަތީ ބާރުތަކުން ހިންގި އޮޕަރޭޝަންގައި އައްޑުސިޓީން ހައްޔަރު ކޮށްފައިވަނީ 8 މީހެކެވެ.\nފުލުހުން މިއަދު ވިދާޅުވީ، ފުލުހުންގެ ބަންދުގައި ތިބި 8 މީހުންގެ ތެރެއިން5މީހެއްގެ ބަންދާއި މެދު ގޮތެއް ނިންމުމަށް ކޯޓަށް ހާޒިރު ކުރުމުން އެމީހުން ދޫކޮށްލާފައިވާ ކަމަށެވެ.\nއައްޑޫއިން ހައްޔަރު ކޮށްފައިވާ މީހުންގެ ތެރޭގައި ހަރުކަށި ފިކުރުގެ ބޮޑެއްގެ ގޮތުގައި ހިމެނޭ އަހުމަދު ނާހިދު ޖަމާލް 31، ހިމެނެއެވެ.\nފުލުހުން ވިދާޅުވީ، އެމީހުން ދޫކުރި ނަމަވެސް، މި މައްސަލަތަކުގެ ތަހުގީގު ފުލުހުން ކުރަމުން އަންނަ ކަމަށެވެ.\nއައްޑޫގެ އިތުރުން މާލެ، ހުޅުމާލެއިންނާއި ބައެއް ރަށްތަކުން ވެސް ހަރުކަށި ފިކުރުގެ މީހުން ވަނީ ހައްޔަރު ކޮށްފައެވެ.\nފުލުހުން ވިދާޅުވީ ހަރުކަށި ފިކުރު ފަތުރާ ފަރާތްތަކާއި ގުޅޭ މައުލޫމާތު ފުލުހުންނާއި ހިއްސާކުރުމަށް އާއްމުންގެ ކިބައިން އަދިވެސް ފުލުހުން އެދޭކަމަށެވެ. އެމައުލޫމާތުތައް ހިއްސާ ކުރާ ފަރާތްތަކުގެ ވަނަވަރު ސިއްރު ކޮށްދޭނެ ކަމުގެ ޔަގީންކަން ފުލުހުން ވަނީ ދީފައެވެ.\nމެއި 30, 2021 18:18\nމަޑުކަށި ފިކުރަށް ޕޮޒިޓިވް ވީތަ އެ ދޫކޮށްލީ...\nއެމީހުންގެ ކަށި ޓެސްޓް ކުރުމުން ހަރުނޫންކަން ސާބިތުވީކަން ނޭނގެދޯ!\nމެއި 30, 2021 19:29\nއެމްޑީއެން ގެ މީހަކު ހައްޔަރު އަދި ނުކުރެއެވެ.\nމެއި 30, 2021 20:03\nހައްޔަރު ކުރީ އެއްވެސް ކަމެއްނެތި ގަތް ބިރަކުން. ހަހަހަހަހަ\nމެއި 30, 2021 21:08\nހަރުކަށި ފިކުރޭކިޔައި ބަޔަކު ހައްޔަރުކުރީ ދިބެހި މުޖުތަމައުގެ އަގު ވައްޓަން. އެހައި ނުރައްކާ ބަޔަކުނަމަ މުޖުތަމަޢަށް ދޫނުކުރާނެ\nމެއި 30, 2021 21:20\nއަބަދު އެކަކުގެ ނަން ތިޖަހަނީ އެހެން މީހުންގެ ނަން ޖަހަން ނުކެރިގެންތަ؟ ނޫނީ ވަކި ނަޔަކު ބުނަނީތަ އެނަން އެކަންޔޭ ޖަހަން ޖެހޭނީ، ހަމަ ހަމަ ކަން ވެސް އިންނަން ވާނެ ނުންތޯ ނުސްވެރިނޭވެ.\nމެއި 30, 2021 21:37\nރަންކޮޅާ ފަނޑިޔާރުންނާއި ގާޒީންނަށް ހާދަރުފިޔާއެކޭ ލިބެނީ އެމީހުންދޫކުރީމަ\nމެއި 31, 2021 00:05\nލާދީނީ ގުރޫޕުގެ މީހުން ކޮބައިތޯ؟ކޮންފިކުރެއްގެ ބައެއްތޯ؟\nމެއި 31, 2021 03:58\nތިހިން މީހުންބުނާވާހަކަޔަށް ހަށްޔަރުކުރަންޏާ ރާއްޖޭގެ ގިނަބަޔަކު ކަލޭމެންހަށްޔަރުކުރަންޖެހޭނެ.\nމެއި 31, 2021 08:47\nފިކުރަށް އަދަބުދެވޭ ގާނޫނެއްނެތް. އަމަލަށް އަދަބު ކަނޑައެޅިފަހުރީ. ބަޔަކުހަމަ ބޭނުންވާއިރަށް މީ އޭގެމީހެކޭ މީގެމީހެކޭ ކިޔާފަ ހައްޔަރުކޮށް އަނިޔާއެއް ނުކުރެވޭނެ. މުޅިދުނިޔޭގައި އޮތީ ފިކުރުގެ ހަނގުރާމަ. އަނިޔާވެރިކަމާ ހައްދުފަހަނަ އެޅުން އުފެދިބޮޑުވަނީ ބާރުހުރި މީހުންގެ މަސްލަހަތައްޓަކައި އިންސާފާއި ހަމަ ގެއްލުނީމަ. އިންސާފުގެ މަގު ބަންދު ވެއްޖެކަމަށް ގަބޫލުކުރެވުން ދެގޮތެއްވޭ. އެއީ ކޮންމެފަދަ ކަމަކާ ކުރިމަތިލާން ޖެހުނަސް އަނިޔާވެރިކަން އިސްކުރުން. ނޫނީ އަމިއްލައަށް މަރުވުން.\nމިކަްމުން ސަލާމަތްވެވޭނީ އިޚުލާސްތެރިކަމާއެކު އަމިއްލަ މަސްލަހަތު އިސްނުކޮށް އިންސާފު ގާއިމުކޮށްދީގެން